text:
བླ་མ་ཞེས་པ་མཚན་ཉིད་ཚང་བ་ཞིག་དགོས་ཀྱི་ཡོད་པ་རེད།
མཐའ་མའི་བསྐྱར་བཅོས། (༡༩༢༠༡༠༡༢༥༢) ༢༨༢༠༠༩༠༩༥༢
ཤམ་བྷ་ལའི་ཕོ་ཉའི་དྲ་བས་སྤྱི་ལོ་༢༠༠༩ཟླ་༡༡ཚེས་༢༨ཉིན་སྤེལ། བོད་ཀྱི་ཆོས་སྲིད་གཉིས་ཀྱི་དབུ་ཁྲིད་༧གོང་ས་མཆོག་གིས་ཐེག་ཆེན་ཆོས་གླིང་གཙུག་ལག་ཁང་དུ་དད་ལྡན་ཨུ་རུ་སུའི་ཆོས་ཞུ་བ་རྣམས་ཀྱི་དྲི་བར་བཀའ་ལན་དང་བཀའ་སློབ་གནང་བ་ཞིག་རེད། དེ་ཡང་གང་ཉིད་ཀྱིས་ཁང་པ་འདིའི་ནང་ལ་ཨུ་རུ་སུའི་སྐད་ཐོག་ནས་ཤེས་རབ་སྙིང་པོ་དང་རྟེན་འབྲེལ་བསྟོད་པ་གཏོན་པ་ཐེངས་དང་པོ་རེད། ཨུ་རུ་སུའི་ནང་ལ་ནང་པའི་ཆོས་དེ་གཞུང་འབྲེལ་ངོས་ལེན་ཡོད་པ་ཞིག་ཆགས་བསྡད་ཡོད་པ་རེད། ངས་ནམ་རྒྱུན་རྟག་པར་བཤད་བསྡད་བཞིན་ཡོད། ང་ཚོ་ནང་པ་ཚོས་དུས་རབས་ཉེ་ཤུ་རྩ་གཅིག་པའི་ནང་པ་བྱེད་དགོས་ཀྱི་ཡོད་པ་རེད་ཅེས་ཁ་གསལ་པོ་བྱས་ནས་ལབ་པ་ཡིན། སློབ་སྦྱོང་ཡག་པོ་བྱེད་ནས་ནང་ཆོས་ཡག་པོ་ཤེས་པའི་ཐོག་ནས་ནང་ཆོས་ལ་དད་པ་བྱས་པ་ཡིན་ན་ཡག་པོ་ཡོད་པ་རེད། གཞན་ནང་ཆོས་ཟེར་བ་དེ་ཆོ་ག་དང་ཕྱག་ལེན་ལྟ་བུ་དང་སྨོན་ལམ་རྒྱག་པ་ཙམ་བྱས་ནས་ཕྱིན་པ་ཡིན་ན་གཏིང་ཟབ་པོ་ཞིག་ཡོང་གི་མ་རེད་ཅེས་གསུངས་སོང༌། དེ་རྗེས་དད་ལྡན་ཆོས་ཞུ་བ་རྣམས་ཀྱིས་གང་ཉིད་ལ་བཀའ་འདྲི་ཞུ་དོན།
དྲི་བ། འདོན་པ་འདོན་ཡ་དེ་སོ་སོའི་སྐད་ནང་བྱས་ན་ཡག་གི་རེད་དམ། བོད་སྐད་ཀྱི་ཐོག་ནས་འདོན་ན་ཡག་གི་རེད།
བཀའ་ལན། སོ་སོའི་སྐད་ནང་བྱས་ན་ཡག་གི་རེད། སྔགས་ཀྱི་རིགས་ཡིན་ན་བོད་པ་ཚོས་ཀྱང་ལེགས་སྦྱར་གྱི་སྐད་ཐོག་ནས་འདོན་དགོས་ཀྱི་ཡོད་པ་རེད།
དྲི་བ། ཤ་མཆོད་ཆོག་གི་རེད་དམ་མ་རེད།
བཀའ་ལན། འདུལ་བའི་གཞུང་ནང་ལ་ཤ་བཀག་ཡོད་པ་མ་རེད། ཤ་བྱེ་བྲག་པ་དེ་འདྲ་བཀག་ཡོད་པ་རེད། ནང་པ་ཚང་མས་སོ་སོའི་ཆེད་དུ་དམིགས་ནས་སེམས་ཅན་བསད་པ་མཐོང་བ་དང་ཐོས་པ་དོགས་པ་ཙམ་བྱུང་ན་ཡང་དེ་འདྲའི་ཤ་ཟ་ཆོག་གི་ཡོད་པ་མ་རེད། གཞན་འདུལ་བའི་ནང་ལ་ཤ་བཀག་ཡོད་པ་མ་རེད། ལང་ཀ་བཤེགས་པའི་མདོ་ནང་ལ་ཤ་གཏན་དུ་བཀག་ཡོད་པ་རེད། དབུ་མ་སྙིང་པོའི་ནང་ལ་ཤ་བཀག་ཡོད་པ་མ་རེད། དོན་དག་སྙིང་པོ་དེ་སོ་སོས་ཤ་སྤོང་ཐུབ་པ་བྱུང་ན་ཡག་ཤོས་རེད། ཡང་སོ་སོའི་གོམས་གཤིས་དང་མཐུན་རྐྱེན་དེ་འདྲའི་ཐོག་ནས་གཏན་དུ་སྤོང་མ་ཐུབ་ན་ཡང་ག་ཚོད་ཐུབ་ཐུབ་ཀྱིས་དཀར་ཟས་མང་དུ་སྤྱོད་ན་ཡག་པོ་རེད། གདན་ས་ཁག་གི་སྤྱི་ཐབ་དེ་ཚོས་ཕར་ཆེར་ལོ་བཅོ་ལྔ་ཙམ་ཕྱིན་པ་རེད་དཀར་ཟས་ཁོ་ན་སྤྱོད་བཞིན་ཡོད་པ་རེད། དགོན་པ་དང་ལྷ་ཁང་དེ་ཚོའི་ནང་དུས་ཆེན་སོགས་བྱེད་དུས་ངེས་པར་དུ་དཀར་ཟས་བྱེད་ན་ཡག་པོ་རེད། ང་སྔ་མོ་བོད་དུ་ཡོད་དུས་ངོས་ལོ་ན་ཕར་ཆེར་བཅུ་གསུམ་བཅུ་བཞི་ཙམ་ཡིན་དུས་བོད་གཞུང་གིས་ནམ་རྒྱུན་སྟོན་མོ་སོགས་ཀྱི་སྐབས་སུ་སྔ་མོ་དམར་སྐྱོང་རེད་རྗེས་སུ་ངས་དཀར་སྐྱོང་བཟོས་པ་ཡིན།
དྲི་བ། ཁོང་ཚོ་ཁ་ཤས་ལ་ནང་པ་སངས་རྒྱས་པའི་ཆོས་ལ་རྟོགས་པ་དེ་ཙམ་མེད་ཀྱང་དུས་རྒྱུན་དུ་སྔགས་ཀྱི་དབང་སོགས་ཞུ་བཞིན་ཡོད་པ་དེ་གང་འདྲ་ཞིག་ཆགས་ཀྱི་ཡོད་པ་ཡིན་ནམ།
བཀའ་ལན། སྔགས་དབང་ཉམས་ལེན་བྱེད་པ་ལ་བྱམས་ཆུབ་ཀྱི་སེམས་མེད་ན་ཡོང་གི་མ་རེད། དེ་བཞིན་སྟོང་ཉིད་ཀྱི་ལྟ་བ་མེད་ན་ཡང་ཡོང་གི་མ་རེད། ཁྱོད་རང་ཚོས་ནང་པའི་ཆོས་དེ་ཙམ་མ་ཤེས་ན་ཡང་དབང་དེ་འདྲ་ཐོབ་ཟིན་པ་ཡིན་ན། ནང་ཆོས་ལ་དོ་སྣང་མུ་མཐུད་ནས་ཡོད་པ་ཡིན་ན། ནང་ཆོས་ལ་སློབ་སྦྱོང་བྱེད་དགོས་པ་རེད་ལ། ནང་ཆོས་ནས་གསུངས་ཡོད་པ་དེ་ཚོ་ག་ཚོད་ཐུབ་ཐུབ་ཉམས་ལེན་བྱེད་དགོས་པ་རེད།
དྲི་བ། ད་ལྟ་བོད་ནང་དུ་གནས་ཚུལ་སྐྱོ་པོ་ཞིག་ཆགས་བསྡད་ཡོད་པ་རེད། དེར་ང་ཚོ་ཨུ་རུ་སུའི་ནང་པ་སངས་རྒྱས་པ་དང་སོག་པོའི་ནང་པ་སངས་རྒྱས་པ་དེ་ཚོ་ཚང་མས་མཐུན་མོང་ནས་བོད་ལ་རོགས་རམ་ཞུ་བ་ལ་ག་རེ་བྱེད་དགོས་པ་རེད།
བཀའ་ལན། ངས་དུས་རྒྱུན་དུ་ཨ་རི་དང༌། ཡོ་རོབ། རྒྱ་གར། ཉི་ཧོང་དེ་ཚོ་ག་ས་ག་ལ་བཤད་བཞིན་ཡོད། ཁྱོད་རང་ཚོ་སྔོན་ལ་བོད་ནང་དུ་ལྟ་སྐོར་འགྲོ་རོགས་བྱོས། བོད་ནང་དངོས་ཡོད་གནས་ཚུལ་གང་འདྲ་འདུག་ཁྱོད་རང་ཚོས་ཞིབ་འཇུག་ཡག་པོ་ཞིག་གྱིས། ཡག་པོ་ཞིག་གོ་ཚུད་པ་བྱོས། དེར་དངོས་ཡོད་གནས་ཚུལ་གང་འདྲ་འདུག སོ་སོ་ཕར་ལོག་དུས་སོ་སོའི་འབྲེལ་བ་ཡོད་པའི་མི་དེ་ཚོར་དངོས་ཡོད་གནས་ཚུལ་གང་འདྲ་ཡིན་པ་དེ་འགྲེལ་བཤད་རྒྱོབས། ད་ལྟའི་དུས་ཚོད་དེ་དངོས་ཡོད་གནས་ཚུལ་གསལ་པོ་ཤེས་པ་བྱ་རྒྱུ་དེ་ཧ་ཅང་གི་གལ་ཆེན་པོ་ཞིག་རེད་འདུག ངས་ཁོང་ཚོར་བོད་ལ་འགྲོ་རྒྱུ་དེ་འགྲོ་སོང་ཆེན་པོ་ཞིག་ཡོད་པ་རེད། དངོས་གཡར་ནས་སོང༌། བོད་ལ་སླེབས་ཚར་སོང་ན། བོད་ནས་ལྕག་ལག་རྙིང་པ་དེ་འདྲ་གཏན་གཏན་རག་གི་རེད། དེ་ཚོ་གོང་ཆེ་ཙམ་བྱེད་ན་གཙོང་དགོས་པ་རེད་ཅེས་ངས་བཤད་བཞིན་ཡོད།
དྲི་བ། མི་གཅིག་གིས་ཆོས་བརྒྱུད་མི་འདྲ་བ་དེ་ཚོ་ཚང་མའི་དབང་ཞུས་པ་ཡིན་ན་འགྲིག་གི་རེད་དམ།
བཀའ་ལན། དེ་ལ་གནད་འགག་གང་ཡང་ཡོད་པ་མ་རེད། ཁྱད་པ་གང་ཡང་ཡོད་པ་མ་རེད། དགེ་ལུགས་པའི་དབང་ཞུ་དགོས་པ་རེད། རྙིང་མའི་དབང་ཞུ་དགོས་པ་རེད། ས་སྐྱའི་དབང་ཞུ་དགོས་པ་རེད། བཀའ་བརྒྱུད་པའི་དབང་ཞུ་དགོས་པ་རེད། དཔེར་ན་ང་ལ་ཆགས་བཞག་པ་ཡིན་ན་ཚང་མའི་དབང་ཞུ་བཞིན་ཡོད། གང་ལྟར་རྙིང་མ་དང༌། ས་སྐྱ། བཀའ་བརྒྱུད། དགེ་ལྡན་པ་བཅས་ཚང་མ་པན་གྲུབ་བཅུ་བདུན་གྱི་དགེ་ཕྲུག་ཁོ་ན་རེད། ཤུགས་ལྡན་བརྟེན་མཁན་དེ་ཚོས་འདི་འདྲ་ཟེར་གྱི་འདུག དགེ་ལུགས་པ་ཞིག་ཤུགས་ལྡན་བརྟེན་མཁན་ཡིན་ན། རྙིང་མའི་དཔེ་ཆ་ཞིག་བཞག་པ་ཡིན་ནའང་མ་འགྲིག་པ་རེད་ཅེས་ཟེར་གྱི་འདུག སྐད་ཆ་དེ་ནོར་བ་རེད། དུས་རབས་ཉི་ཤུ་པའི་ནང་བོད་ལ་ཤུགས་ལྡན་གྱིས་རྐྱེན་བྱས་ནས་གྲུབ་མཐའི་ཕྱོགས་ལྷུང་ཧ་ཅང་ཆེན་པོ་འཕེལ་ཡོད་པ་རེད། དེ་ནོར་བ་རེད། གང་ལྟར་རྒྱལ་པོ་ཤུགས་ལྡན་ཟེར་བ་དེ་༧གོང་ས་ལྔ་པ་ཆེན་པོར་རྒྱུས་ཆེ་ཤོས་རེད། བྱས་ཙང་༧གོང་ས་ལྔ་པ་ཆེན་པོས་ཤུགས་ལྡན་ཟེར་བ་དེ་གང་འདྲ་ཞིག་རེད་ཅེས་གསུངས་ཡོད་པ་རེད་ཟེར་ན། ༼སྨོན་ལམ་ལོག་པའི་དམ་སྲི་འབྱུང་པོ་བསྟན་པ་དང་འགྲོ་བ་ལ་འཚེ་བ་བྱེད་མཁན་༽ཞེས་གསུངས་ཡོད་པ་རེད། སོག་པོ་ནང་ལ་དེ་རིང་ཁ་སང་ཤུགས་ལྡན་བརྟེན་མཁན་དེ་འདྲ་ཁ་ཤས་ཡོང་གི་འདུག་ཨ། ཁྱོད་རང་ཚོས་བརྟག་དཔྱད་ཡག་པོ་བྱེད་དགོས་པ་རེད། དེང་སང་དེའི་སྐོར་ཡིག་ཆ་མང་པོ་ཐོན་ཡོད་པ་རེད། དེ་ཚོའི་རིགས་ལ་བརྟག་དཔྱད་ཡག་པོ་ཞིག་བྱེད་དགོས་པ་རེད། གང་ལྟར་གྲུབ་མཐའ་རིས་མེད་བྱེད་དགོས་པ་དེ་ཧ་ཅང་གལ་ཆེན་པོ་རེད། གྲུབ་མཐའ་བསྲེ་རྒྱུ་ཡོད་པ་མ་རེད་ཅེས་པའི་སྐད་ཆ་ཞིག་ཡོད་པ་རེད། དེ་ག་རེ་རེད་ཟེར་ལབ་པ་ཡིན་ན། མཁས་གྲུབ་རིན་པོ་ཆེས་གསུངས་ཡོད་པ་རེད། ཆོས་བརྒྱུད་སོ་སོའི་གཞུང་འཆད་པའི་སྐབས་ཆོས་བརྒྱུད་སོ་སོའི་ཆོས་སྐད་དེ་རྒྱག་དགོས་པ་ལས་ཆོས་སྐད་གཞན་དག་དང་མ་བསྲེ་གསུངས་ཡོད་པ་རེད། གང་ཟག་གཅིག་གིས་རྙིང་མ་དང་དགེ་ལུགས་བཀའ་བརྒྱུད་ས་སྐྱ་བྱས་པ་དེ་ཆོས་ལུགས་བསྲེ་བའི་སྐད་ཆ་དེ་མ་རེད།
དྲི་བ། ཆོས་གཞན་བྱེད་མཁན་ཞིག་གིས་དབང་དེ་འདྲ་ཞུ་ན་འགྲིག་གི་རེད་དམ།
བཀའ་ལན། ཆོས་ལུགས་སོ་སོར་ཁམས་དང་མོས་པ་ལ་སྟུན་ནས་བྱེད་དགོས་པ་དེ་གལ་ཆེན་པོ་རེད། སོ་སོར་ཕ་མེས་ནས་ཡོད་པའི་ཆོས་ལུགས་དེ་བྱེད་དགོས་པ་གལ་ཆེན་པོ་རེད། དེ་འདྲ་ཡིན་དུས་ཡོ་རོབ་དང་ཨ་རི། ཨོ་སི་ཊོ་ལི་ཡ་དེ་ཚོར་ངས་ནམ་རྒྱུན་ནང་ཆོས་འགྲེལ་བཤད་རྒྱག་པའི་སྐབས། ཨ་རི་བ་དང་ཡོ་རོབ་པ་ཁྱོད་ཚོར་རྗེའུ་དང་ཡེ་ཤུའི་ཆོས་ལུགས་བག་ཆགས་ཡོད་པ་རེད། རྗེའུའི་ཆོས་དང་ཡེ་ཤུའི་ཆོས་ལུགས་དེ་ཚོ་ཁྱོད་རང་ཚོའི་རིག་གཞུང་ཆགས་བསྡད་ཡོད་པ་རེད། དེ་འདྲ་ཡིན་དུས་ཁྱོད་རང་ཚོས་སོ་སོའི་སྲོལ་རྒྱུན་གྱི་ཆོས་ལུགས་དེ་ཉམས་ལེན་བྱེད་ན་ཡག་གི་རེད། ཆོས་ལུགས་སྒྱུར་རྒྱུ་དེ་རྙོག་དྲ་ཚ་པོ་ཡོད་པ་རེད་ཅེས་བཤད་མྱོངས་ཡོད། ནང་པ་ཞིག་ཡིན་ན་ཕ་མེས་ནས་ནང་པ་ཡིན་དུས། ནང་པ་རང་བྱེད་པ་ཡིན་ན་བརྟན་པ་ཡོད་རེད། ཆོས་ལུགས་ག་རེ་ཡག་པ་ཡོད་པ་རེད་དམ་ཟེར་ན། འདི་ཡག་བ་ཡོད་པ་རེད་ཅེས་བཤད་ཐུབ་རྒྱུ་ཁག་པོ་རེད། སོ་སོའི་ཁམས་དང་མོས་པ་ལ་སྟུན་ནས་འགྲོ་རྒྱུ་རེད། སོ་སོའི་ཁམས་དང་མོས་པ་དང་འཚམ་པ་ཞིག་བྱུང་ན། ཁམས་དང་མོས་པ་དེ་འདྲ་ཡོད་པའི་མི་དེ་ལ། སོ་སོར་མོས་པའི་ཆོས་དེ་ཡག་ཤོས་ཆགས་བསྡད་ཡོད་པ་རེད། འོན་ཀྱང་དེང་སང་ནུབ་ཕྱོགས་པ་སྲོལ་རྒྱུན་གྱི་ཆོས་ལུགས་རྗེའུ་དང་ཡེ་ཤུ་ཡིན་མཁན་དེ་ཚོའི་ལུང་པ་ནང་ལ་ནང་ཆོས་ལ་དོ་སྣང་བྱེད་མཁན་དེ་འདྲ་མང་པོ་ཡོང་གི་འདུག དེ་འདྲ་ཡོང་གི་ཡོད་དུས་ཆོས་ལུགས་སོ་སོར་དད་པ་རང་མོས་རེད། དེ་འདྲའི་མི་དེར་ནང་པའི་ཆོས་ཐོག་ནས་སོ་སོ་ལ་འཚམ་པ་ཞིག་དང་ཕན་ཐོག་ཆེ་བ་ཞིག་ཡོད་པ་མཐོང་ན་བསམ་བློ་ཡག་པོ་ཞིག་གཏོང་རོགས་གྱིས། མུ་མཐུད་ནས་བསམ་བློ་བཏང་ནས་དེ་གའི་ཐག་ཆོད་པ་ཞིག་འདུག་ན་ནང་པའི་ཆོས་བྱེད་ཀྱང་ཆོག་གི་རེད། ཆོས་སྡེ་རང་མོས་རེད་ཅེས་བཤད་བཞིན་ཡོད། ཡིན་ན་ཡང་སོ་སོའི་ཕ་མེས་ཀྱི་ཆོས་དེ་ལ་སྐུར་བ་འདེབས་ཡ་དེ་འདྲ་རྩ་བ་ནས་བྱེད་རྒྱུ་ཡོད་པ་མ་རེད། ངེས་པར་དུ་གུས་ཞབས་ཆེན་པོ་བྱེད་དགོས་པ་རེད་ཅེས་ངས་རྒྱུན་དུ་བཤད་བཞིན་ཡོད།
དྲི་བ། མི་ཤི་ཁའི་དུས་དེར་བླ་མ་དང་༧རྒྱལ་བ་རིན་པོ་ཆེར་གསོལ་བ་འདེབས་དུས་སོ་སོ་རང་སྐད་ཐོག་ནས་ཡག་གི་རེད་དམ་བོད་སྐད་ཐོག་ནས་བྱེད་ན་ཡག་གི་རེད།
བཀའ་ལན། སོ་སོ་རང་སྐད་ནས་འདོན་ན་ཡག་གི་རེད།
དྲི་བ། དེ་སང་ཨུ་རུ་སུའི་ནང་དཔལ་སྤྲུལ་རིན་པོ་ཆེ་རྙིང་མ་པའི་བླ་མ་རྩ་ཆེན་པོ་ཞིག་རེད། མི་ཁ་ཤས་ཀྱིས་བླ་མ་ཁ་ཤས་ལ་སྐྱབས་མགོན་རིན་པོ་ཆེའི་བྱིན་རླབས་ཡོད་པ་མ་རེད་ཟེར། བྱིན་རླབས་མེད་པ་སོང་ཙང་ཁོང་ཚོའི་མདུན་དུ་གསུང་ཆོས་ཞུ་བ་འགྲོ་བཞིན་ཡོད་པ་མ་རེད། དེའི་སྐོར་ལ་བཀའ་སློབ་ཤིག་གནང་རོགས། གལ་སྲིད་བླ་མ་གང་རུང་ཞིག་ལ་སྐྱབས་མགོན་རིན་པོ་ཆེའི་བྱིན་རླབས་མེད་པ་ཡིན་ན། ཁོང་གི་རྩ་ལ་གསུང་ཆོས་ཞུ་བར་འགྲོ་ཆོག་གི་རེད་དམ་མ་རེད།
བཀའ་ལན། ང་ལ་བྱིན་རླབས་ཡོད་མེད་ཟེར་བ་ང་ལ་བྱིན་རླབས་གང་ཡང་ཡོད་པ་མ་རེད་ལ། ངས་བྱིན་རླབས་ཤིག་སྤྲད་རྒྱུ་དེ་འདྲ་གང་ཡང་ཡོད་པ་མ་རེད། དེར་ཞུ་རྒྱུ་གང་ཡང་ཡོད་པ་མ་རེད། ཚད་ལྡན་རེད་འདུག་གམ་མི་འདུག་དེ་ཞིབ་འཇུག་བྱེད་དགོས་པ་རེད། སྔ་མོ་ཁམས་ལ་རྫ་དཔལ་སྤྲུལ་རིན་པོ་ཆེ། རྫ་དཔལ་སྤྲུལ་སྐུ་གོང་མ་སྐད་གྲགས་ཆེན་པོ་དེ། བསམ་གྱིས་མི་ཁྱབ་པ་ཞིག་ཡོད་པ་རེད། བྱམས་ཆུབ་སེམས་དཔའ་འཁྲུལ་མེད་རེད། ཁོང་ནི་པགས་ཚག་ཤིག་གྱོན་མཁན་གནས་སྐོར་བ་འདྲ་པོ་ཞིག་ཡོད་པ་རེད། རྒྱུན་དུ་བླ་མའི་རྩར་སྦྱིན་བདག་དེ་འདྲ་མང་པོ་ཞིག་ཡོང་གི་ཡོད་དུས། བླ་མ་བསུན་ནས་ལུང་པ་དེ་ལས་ཐོན་ནས་ལུང་པ་གཞན་ཞིག་ལ་ཕེབས་པ་རེད། གནས་ཚང་ཞིག་ལ་ཉི་མ་ཁ་ཤས་བཞུགས་པ་རེད། ཁོང་ནི་འགྲུལ་པ་པགས་ཚག་གྱོན་མཁན་ཕོར་པ་གཅིག་མ་གཏོགས་གང་ཡང་མེད་མཁན་ཞིག་ཡོད་པ་རེད། ཨ་མ་དེས་གནས་སྐོར་བ་ཁྱེད་རང་ངའི་ནང་ལ་བསྡད་ན་འགྲིག་གི་རེད། དེའི་ཞོར་དུ་ལས་ཀ་ཏོག་ཙམ་བྱོས་ཞེས་ལབ་ནས་ལས་ཀ་ཏོག་ཙམ་བཀོལ་ནས་བཞགས་པ་རེད། ཉིན་ཞིག་ཞོགས་པར་རྫ་དཔལ་སྤྲུལ་རིན་པོ་ཆེའི་སློབ་མ་ཞིག་དཔལ་སྤྲུལ་རིན་པོ་ཆེ་གང་དུ་ཕེབས་ཡོད་མེད་བརྩད་གཅོད་བྱེད་པར་ཡོང་ནས་མི་ཚང་དེར་སླེབས་པ་རེད། ཨ་མ་དེར་ང་ཚོའི་བླ་མ་རྫ་དཔལ་སྤྲུལ་རིན་པོ་ཆེ་ཕེབས་སོང་ངམ་ཞེས་སྐད་ཆ་དྲིས་དུས། ཨ་མ་དེས་དེ་འདྲ་རྩ་བ་ནས་ཡོད་པ་མ་རེད་བླ་མ་གང་འདྲ་ཞིག་ཡོད་པ་རེད་ཅེས་སྐད་ཆ་དྲིས་པ་རེད། དགེ་ཕྲུག་དེས་ང་ཚོའི་བླ་མ་པགས་ཚག་བཞེས་མཁན་ཞིག་དང་ཞལ་རས་འདི་འདྲ་ཞིག་ཡོད་པ་རེད་ཅེས་ལན་བརྒྱབ་པ་རེད། ཨ་མ་དེས་རྫ་དཔལ་སྤྲུལ་རིན་པོ་ཆེ་གནས་ཚང་གཡར་ནས་རིན་པོ་ཆེའི་བཟོ་ལྟ་ལ་བལྟས་ནས་ཨ་མ་ཁོང་རང་གི་ཆབ་གཅིན་ཡང་བཤོལ་བཅུག་པ་རེད། བྱས་ཙང་ཨ་མ་ངོ་ཚ་ནས་བྲོས་ཕྱིན་པ་རེད། དངོས་གནས་བྱས་ན་རྫ་དཔལ་སྤྲུལ་རིན་པོ་ཆེ་ཁོང་ཚོའི་རྩའི་བླ་མ་རྩ་ཆེ་ཤོས་དེ་ཆགས་ཡོད་པ་རེད། བྱས་ཙང་བླ་མ་ཟེར་བ་དེ་འདྲ་རེད། བླ་མ་ཟེར་བ་དེ་དངོས་གནས་དྲང་གནས་ཀྱི་ཡོན་ཏན་ཡོད་པ་ཉམས་ལེན་ཡོད་པ། མི་ཕལ་པ་ཕལ་རྐྱང་བྱེད་ནས་བཞུགས་མཁན་ཞིག་ཡོད་པ་རེད། དེ་ལོ་རྒྱུས་ཅིག་བྱས།
ཡང་ལོ་རྒྱུས་ཅིག་བཤད་ན། འབྲོང་སྟོན་པ་རྒྱལ་བའི་འབྱུང་གནས་ཟེར་བ་དེ་ཨ་པོ་ཧོར་ཡང་པགས་ཚག་བཞེས་མཁན་ཞིག་ཡོད་པ་རེད། བསམ་གྱིས་མི་ཁྱབ་པའི་བྱམས་ཆུབ་སེམས་པ་འཁྲུལ་མེད་རེད། འཕགས་པ་སྤྱན་རས་གཟིགས་ཀྱི་ཡང་སྲས་རེད་ལ། འཕགས་པ་སྤྱན་རས་གཟིགས་ཀྱི་སྤྲུལ་པ་ཡང་ཐེ་ཚོམ་ཡོད་པ་མ་རེད། ཉིན་ཞིག་ཁོང་ལྷ་སའི་ཕྱོགས་སུ་ལ་ཞིག་བརྒྱབ་བཞིན་པའི་སྐབས། དེའི་སྐབས་སུ་གྲྭ་ཆས་གྱོན་མཁན་མཆོད་གནས་ཤིག་དང་ལམ་ཁ་མཉམ་དུ་ཁེལ་བ་རེད། གང་ཙམ་ཕྱིན་རྗེས་མཆོད་གནས་དེ་ཐང་ཆད་ནས་ཁོང་རང་གི་ལྷམ་གོག་དེ་མར་ཕུད་ནས་ཨ་པོ་ཧོར་དེར་བསྐུར་བ་རེད། འབྲོང་སྟོན་པས་མཆོད་གནས་ལགས་ཀྱི་ལྷམ་གོག་ཚུར་སྤྲད་པ་དེ་ཁོང་རང་གི་མཇིང་པར་བཀོན་ནས་ཧུར་ཐག་ཏུ་ཕྱིན་པ་རེད། དེ་ནས་ཕན་པོ་རུ་བཀའ་གདམ་པའི་དགོན་པ་ཞིག་ལ་ཐོན་གྲབས་ཡོད་དུས། དགོས་པའི་གྲྭ་པ་ཚོས་སེར་ཕྲེང་བསྒྲིགས་ནས་སྒུག་ཡོད་པ་རེད། མཆོད་གནས་དེའི་བསམས་པར་ང་ནི་དགོན་པ་དེར་འབྲེལ་བ་རྩ་བ་ནས་མེད་སེར་ཕྲེང་དེ་ང་ལ་ནི་སྒྲིག་གི་ཡོད་པ་མ་རེད། ཁེ་མཚར་སེར་ཕྲེང་དེ་སུ་ལ་སྒྲིག་པ་ཡིན་ནམ་དྲན་ནས་ཨ་པོ་ཧོར་དེར་དེ་རིང་སེར་ཕྲེང་སྒྲིག་བཞིན་འདུག་པས་ག་རེད་ཡིན་ནམ་ཞེས་སྐད་ཆ་དྲིས་དུས། འབྲོང་སྟོན་པས་ང་དགོན་པ་དེར་འགྲོ་བཞིན་ཡོད་ཅེས་གསུངས་དུས། མཆོད་གནས་དེ་ངོ་ཚ་ཐག་ཆོད་ནས་ལྷམ་ཡང་བློས་བཏང་ནས་བྲོས་ཕྱིན་པ་རེད།
བླ་མ་ང་མཁས་པ་ཡིན། ང་ལ་མངོན་ཤེས་ཡོད། ང་ལ་རྫུལ་འཕྲུལ་ཡོད་ཟེར་མཁན་དེ་ཚོའི་གྲས་དེར་གཟབ་གཟབ་མ་བྱས་ན། ཆབ་སྲིད་པ་བཟོ་འདྲ་པོ་རེད། ཆབ་སྲིད་པ་དེ་ཚོས་ང་འཇོན་པོ་ཡོད། ངས་དེ་ཐུབ་ཀྱི་ཡོད་ཅེས་བཤད་དགོས་ཀྱི་འདུག་ཨ། ཆོས་ཕྱོགས་ཀྱི་བསླབ་པ་ཟེར་བ་དེ་འདྲ་ཞིག་མ་རེད། དོན་དག་སྙིང་པོ་དེ་བླ་མའི་མཚན་ཉིད་བཅུ་ཚང་དགོས་པ་རེད། དེ་ཚོའི་གྲས་ལ་མཚན་ཉིད་ཚང་མ་ཚང་ཡག་པོ་བརྟག་དཔྱད་བྱེད་དགོས་པ་རེད། ལང་སེང་ཧོབ་རྒྱུག་བྱེད་ན་ཡག་པོ་ཡོད་པ་མ་རེད། རྒྱལ་བ་རིན་པོ་ཆེ་ངོ་ཤེས་དང་མ་ཤེས་ཟེར་བ་དེ་སྐད་ཆ་གང་ཡང་མ་རེད།
དྲི་བ། སྐྱབས་མགོན་རིན་པོ་ཆེ་ང་ཚོ་ཨུ་རུ་སུའི་ནང་ལ་ཆིབས་བསྒྱུར་བསྐྱང་རྒྱུའི་འཆར་གཞི་དེ་འདྲ་ཡོད་པ་ཡིན་ནམ། སྐྱབས་མགོན་རིན་པོ་ཆེ་ཆིབས་བསྒྱུར་དེ་འདྲ་གནང་ཐུབ་པར་ང་ཚོའི་ངོས་ནས་གང་རེ་བྱེད་དགོས་ཀྱི་ཡོད་པ་རེད།
བཀའ་ལན། ང་སྔོན་མ་ནས་ཚར་ཁ་ཤས་སླེབས་པ་རེད། བར་སྐབས་ཤིག་ལ་ཨུ་རུ་སུའི་གཞུང་གིས་ཆོག་མཆན་གནང་གི་མི་འདུག
དྲི་བ། ཕ་མའི་ལས་ཀྱི་འབྲས་བུ་དེ་ང་ཚོ་ལ་སྨིན་རྒྱུ་ཡོད་པ་རེད་དམ།
བཀའ་ལན། སྤྱིར་ལས་མ་བྱས་པ་དང་མི་འཕྲད། བྱས་པ་དེ་ཆུད་མི་ཟག་ཟེར་སྲོལ་ཡོད་པ་རེད། སོ་སོས་བསགས་པའི་ལས་ཀྱི་འབྲས་བུ་དེ་སོ་སོས་མྱངས་དགོས་པ་རེད་མ་ཏོགས། མི་གཞན་དང་འབྲེལ་བ་ཡོང་ཐུབ་ཀྱི་ཡོད་པ་མ་རེད། ཡིན་ན་ཡང་དགེ་བཤེས་པོ་ཏོ་བས། ཆོས་ཀྱི་འབྲེལ་བ་རིགས་རུས་ཀྱི་འབྲེལ་བ་ལོངས་སྤྱོད་ཀྱི་འབྲེལ་བ་ཞེས་འབྲེལ་བ་གསུམ་གསུངས་ཡོད་པ་རེད། དཔེར་ན་ཕ་མའི་དོན་དུ་བུ་ཕྲུག་གིས་དགེ་རྩ་སྒྲུབ་པ་ཡིན་ན། ཕ་མ་ལ་ཕན་ཐོག་ཕྲན་བུ་ཡོད་པ་ཞིག དེ་བཞིན་ཕྲུག་གུའི་དོན་དུ་ཕ་མས་དགེ་རྩ་སྒྲུབ་ན་ཕྲུ་གུ་ལ་ཕན་ཐོག་ཕྲན་བུ་ཡོད་པ་ཞིག་དེ་ནི་རིགས་རུས་ཀྱི་འབྲེལ་བ་ཟེར་བ་དེ་རེད། དེ་བཞིན་སྤུན་སྤུན་མཆེད་དེ་ཚོས་གཅིག་གི་ཆེད་དུ་གཅིག་གིས་དགེ་བ་སྒྲུབ་ན་ཕན་ཐོག་ཡོད་པ་ཞིག་རེད།
དྲི་བ། སྐྱབས་མགོན་རིན་པོ་ཆེ་ཨུ་རུ་སུའི་ནང་ཆིབས་བསྒྱུར་གནང་རྒྱུའི་ཐད་ང་ཚོའི་ངོས་ནས་བྱ་དགོས་པ་དང་བྱེད་ཐུབ་པ་དེ་འདྲ་ཨེ་ཡོད་ན། གལ་སྲིད་དེ་འདྲ་ཡོད་པ་ཡིན་ན། ང་ཚོས་དེ་གང་འདྲ་བྱེད་ནས་སྒྲུབ་དགོས་ཀྱི་འདུག
བཀའ་ལན། དེ་ངས་ཤེས་ཀྱི་མེད།
དྲི་བ། ད་ལྟ་ང་ཚོར་བརྒྱུད་སྟོད་ནང་བཞུགས་ཡོད་པའི་ཀརྨ་པ་ཞིག་དང་ཡང་ཀརྨ་པ་གཞན་པ་ཞིག་ཡོད་པ་དེའི་སྐོར་བཀའ་སློབ་ཞིག་གནང་རོགས།
བཀའ་ལན། ཀརྨ་པའི་ཡང་སྲིད་ཀྱི་ནང་ནས་ང་ཚོ་གཞུང་འབྲེལ་གྱིས་ངོས་འཛིན་བྱས་པའི་ཡང་སྲིད་ད་ལྟ་བརྒྱུད་སྟོད་ནང་བཞུགས་ཡོད་པ་དེ་རེད། ཞལ་དམར་རིན་པོ་ཆེས་ཀརྨ་པ་ཞིག་ངོས་འཛིན་གནང་ཡོད་པ་རེད། ངས་རྩ་བ་ནས་མཇལ་མྱོངས་མེད། དེའི་ནང་ལ་བླ་མར་ཆབ་སྲིད་ཏོག་ཙམ་ཡོད་པའི་ཟོལ་འདྲ་པོ་ཞིག་ཡོད་པ་རེད། དེ་གཟབ་གཟབ་བྱོས།
དྲི་བ། ད་ལྟ་སྐྱབས་མགོན་རིན་པོ་ཆེས་སྔོན་ནས་གསུངས་པ་ནང་བཞིན། འདོན་པ་འདོན་དུས་སོ་སོའི་སྐད་ནང་ཡག་གི་རེད་ཅེས་གསུངས་ཡོད་པ་རེད། དེ་འདྲ་ཡིན་དུས་ང་ཚོའི་དཔེ་ཆ་བོད་ཡིག་ནས་ཨུ་རུ་སུའི་སྐད་དང་སོག་པོའི་སྐད་ནང་སྒྱུར་དགོས་ཀྱི་རེད་དམ།
བཀའ་ལན། སྒྱུར་དགོས་པ་རེད། སྒྱུར་ན་ཡག་གི་རེད། མང་ཙམ་སྒྱུར་ཐུབ་ན་ཡག་པོ་རེད། ཅེས་གསུངས་སོང༌།
རྒྱལ་སྤྱིའི་བོད་ཀྱི་ཆ་འཕྲིན་གྱི་གསར་འགོད་པ་སངས་རྒྱས་ཀྱིས་བྲིས།།


c: text/html

text:
ཚེས་18ཉིན་གྱི་ཕྱི་དྲོར། ལྗོངས་ཏང་ཨུད་ཀྱི་རྒྱུན་ཨུ། ལྗོངས་སྲིད་གྲོས་ཏང་ཙུའི་ཧྲུའུ་ཅི་གཞོན་པ་ཀྲུའུ་ཞི་གཞོན་པ། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་པུའུ་ཀྲང་བསྟན་ཁོ་བོད་ལྗོངས་སྤྱི་ཚོགས་རིང་ལུགས་སློབ་གླིང་དུ་ཕེབས་ཏེ། ལྗོངས་ཡོངས་ཀྱི་དགོན་སྡེ་དོ་དམ་ཨུ་ལྷན་གྱི་ཀྲུའུ་རེན་གྱི་གསོ་སྦྱོང་འཛིན་གྲྭའི་སློབ་མར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནང་བ་མ་ཟད། ཆེད་དོན་ཟུར་ཁྲིད་སྙན་ཞུ་ཡང་གནང་བ་རེད། ལྗོངས་ཡོངས་ཀྱི་ས་གནས་ཁག་གི་དགོན་སྡེ་དོ་དམ་ཨུ་ལྷན་གྱི་ཀྲུའུ་རེན་གྱི་གསོ་སྦྱོང་འཛིན་གྲྭའི་སློབ་མ་110ལྷག་ཙམ་སྙན་ཞུའི་ཚོགས་འདུར་ཞུགས་ཡོད་པ་རེད།
བསྟན་ཁོས་དགོན་སྡེ་དོ་དམ་ལ་ཤུགས་སྣོན་དང་གསར་གཏོད་ཀྱི་ལས་དོན་གྱི་གྲུབ་འབྲས་ལ་ཁས་ལེན་གང་ལེགས་གནང་བ་མ་ཟད། རྒྱ་ཆེའི་དགོན་སྡོད་ལས་བྱེད་པས་དགོན་སྡེ་དོ་དམ་ལས་དོན་གྱི་སྤྱི་ཡོངས་ཀྱི་གལ་ཆེན་རང་བཞིན་ངོས་འཛིན་གཏིང་ཟབ་བྱས་ཏེ། “འདུ་ཤེས་བཞི”སྔར་བས་ཟབ་ཏུ་གཏོང་བའི་ཁར། ཆབ་སྲིད་ཀྱི་ལངས་ཕྱོགས་བརྟན་དུ་གཏོང་བ་དང་། ཆབ་སྲིད་ཀྱི་འགན་འཁུར་ལ་ཤུགས་སྣོན་རྒྱག་པ། ཆབ་སྲིད་ཀྱི་འགན་འཁྲི་འཁུར་བ་བཅས་བྱས་ནས། ཆེད་ལས་ཀྱི་འཇོན་ཐང་དང་། ཆབ་སྲིད་ཁྲིད་སྟོན་གྱི་འཇོན་ཐང་། ཆབ་སྲིད་ཁོང་དུ་ཆུད་པའི་འཇོན་ཐང་བཅས་ཕྱོགས་ཡོངས་ནས་ཆེ་རུ་བཏང་སྟེ་སྣང་མེད་ལྷོད་གཡེང་གི་བསམ་པ་ཁྱད་བསད་དང་ལས་ཀའི་གཙོ་གནད་ལ་དམ་འཛིན་གྱིས་ལས་དོན་ཤུགས་དང་ལྡན་པ་དང་། བྱེད་ཐབས་ཞིབ་ཅིང་ཕྲ་བ། སྤྱོད་ཚུལ་དྲང་ཞིང་ནན་པ་བཅས་ཀྱིས་དོ་དམ་གྱི་འགན་འཁྲི་ལག་ལེན་ཡག་པོ་བསྟར་བ་དང་། སློབ་གསོའི་འགན་འཁྲི་དོན་འཁྱོལ་བྱེད་པ། དགོན་སྡེའི་གྲྭ་བཙུན་གྱི་བསམ་བློ་དང་བྱ་སྤྱོད་ཏང་གི་ལམ་ཕྱོགས་མཛད་ཕྱོགས་སྲིད་ཇུག་དང་གཅིག་གྱུར་ཡོང་བ། དགོན་སྡེའི་གྲྭ་བཙུན་གྱིས་རྒྱལ་གཅེས་ཆོས་གཅེས་ཀྱི་དར་ཆའི་འོག་མཐུན་སྒྲིལ་དང་བརྟན་ལྷིང་སྲུང་སྐྱོང་གི་དམིགས་ཚད་དང་གཅིག་གྱུར་ཡོང་བ་བཅས་བྱས་ཏེ་དགོན་སྡེ་དོ་དམ་ལས་དོན་གྱི་ཕན་འབྲས་ཆེ་རུ་ཏན་ཏིག་གཏོང་དགོས་པའི་ནན་བཤད་གནང་བ་རེད།

robotstxt: allowed

filter: keep


text:
སློབ་གྲྭ་ཆེ་མོ་བའི་ལས་གཏོད་པ་པད་མ་བདེ་ཆེན་གྱིས་གསར་འགོད་པར་བྱ་གཞག་གསར་གཏོད་ཀྱི་འཆར་གཞི་གླེང་བཞིན་པ།
ཉེ་བའི་ལོ་ཤས་རིང་། བོད་རང་སྐྱོང་ལྗོངས་ཀྱིས་ཁེ་ལས་ཆུང་གྲས་དང་སློབ་ཆེན་སློབ་ཐོན་སློབ་མའི་བྱ་གཞག་གསར་གཏོད་ཀྱི་ཐད་རྒྱབ་སྐྱོར་བྱེད་ཤུགས་ཆེ་རུ་བཏང་བ་དང་བསྟུན་ནས། སློབ་ཆེན་ཐོན་པའི་སློབ་མ་མང་པོ་ཞིག་གིས་སྔོན་ཆད་ལྟར་གཞུང་ཞབས་པའི་ལས་ཀ་ཁོ་ན་སྒུག་ནས་མི་སྡོད་པར། བློ་ཁོག་ཆེན་པོས་ཁྲོམ་རའི་དཔལ་འབྱོར་གྱི་འགྲན་རྩོད་དྲག་པོའི་ཀློང་དུ་ཞུགས་ནས་རང་འགུལ་ངང་སློབ་ཆེན་སློབ་མའི་བྱ་གཞག་གསར་གཏོད་ལ་གཞོལ་ཏེ་རང་ཉིད་ཀྱི་མི་ཚེའི་རིན་ཐང་མངོན་འགྱུར་ཐུབ་རྒྱུར་འབད་བཞིན་ཡོད་པ་རེད། སློབ་ཆེན་དངོས་གཞི་ཚན་ཁག་ནས་ཐོན་ཞིང་ད་ལོ་ལོ་31ལ་སླེབས་པའི་པད་མ་ཆོས་སྒྲོན་ནི་ཁོང་ཚོའི་གྲས་ཤིག་ཡིན་ཞིང་། ང་ཚོ“བདག་ཁྱིམ་གྱི་ལོ་40”ཡི་བཅར་འདྲི་ཚོགས་ཆུང་ལྷོ་ཁ་གྲོང་ཁྱེར་རྩེད་ཐང་མེ་ཏོག་ལྡུམ་རའི་ཚོང་དོན་ཐོག་བརྩེགས་ཁང་ཆེན་གྱི་འགྲམ་དུ་སྐྱོད་སྐབས། གཞུང་ལམ་གྱི་གཡས་ངོས་སུ་སྒོ་བྱང་ལ་ཀརྨ་ཆ་དབུ་སྐྲ་མཛེས་བཟོའི་འདུ་གནས་དང་། ཀརྨ་ཆ་ནང་འདྲེན་བརྒྱུད་ཚོང་པུའུ་ཞེས་བཀོད་པའི་ཐོག་བརྩེགས་ཉིས་ལྡན་གྱི་ཁང་བཟང་ཞིག་མིག་ལམ་དུ་འཆར་བྱུང་། ང་ཚོས་འབྲེལ་ཡོད་མི་སྣར་བཀའ་འདྲི་ཞུ་སྐབས། ད་གཟོད་དེའི་སྦྱིན་བདག་ནི་པད་མ་ཆོས་སྒྲོན་ཡིན་པ་ཤེས་ཏེ། དེ་འཕྲལ་ཁོང་ལ་རང་ཉིད་ཀྱི་བྱ་གཞག་གསར་གཏོད་ཀྱི་གཏམ་རྒྱུད་གླེང་རོགས་ཞུས་པ་ཡིན།
གཞུང་ཞབས་པའི་ལས་ཀ་སྒུག་རྒྱུ་ནི་འགྲོ་ལམ་འབའ་ཞིག་མ་རེད།
པད་མ་བདེ་ཆེན་ནི་ལྷོ་ཁ་གྲོང་ཁྱེར་ཟངས་རི་རྫོང་འབོད་ཐོས་ཤང་ཆུ་གསར་གྲོང་ཚོ་ནས་ཡིན་ཞིང་། སྤྱི་ལོ་2011ལོར་ལྷོ་ནུབ་མི་རིགས་སློབ་གྲྭ་ཆེ་མོའི་བཟོ་ཚོང་ཁེ་ལས་དོ་དམ་ཆེད་ལས་ནས་སློབ་མཐར་ཕྱིན་རྗེས་ད་བར་དུ་རང་ཉིད་ཀྱི་ཐོག་མའི་ཕུགས་འདུན་མ་བརྗེད་པར་འགན་འཁྲི་བློ་ལ་བརྟན་པོར་བཅངས་ནས་སློབ་ཆེན་སློབ་ཐོན་སློབ་མའི་བྱ་གཞག་གསར་གཏོད་ཀྱི་ལམ་དུ་ཞུགས་པ་ཞིག་རེད།
གསར་འགོད་པ། “ཁྱེད་ནས་སློབ་ཆེན་ཐོན་རྗེས་ལས་གཏོད་ཀྱི་ལམ་བུར་ཞུགས་པར་འགྱོད་པ་སྐྱེ་མྱོང་ངམ”
པད་མ་བདེ་ཆེན། “མ་མྱོང་། གལ་ཏེ་རང་གི་མི་ཚེ་ལ་བསྐྱར་དུ་གདམ་ག་བྱེད་དབང་ཡོད་ཚེ། ངས་སྔར་བཞིན་ལས་གཏོད་ཀྱི་ལམ་བུར་ཞུགས་ངེས”ངོ་གདོང་དཀར་ལ་སྐྲ་ལོ་སྣུམ་པའི་སློབ་གྲྭ་ཆེ་མོ་བའི་ལས་གཏོད་པ་པད་མ་བདེ་ཆེན་གྱིས་སེམས་ཤུགས་དང་ཡིད་ཆེས་ཆེན་པོས་ཁ་གསལ་གོ་བདེའི་ངང་ནས་གསར་འགོད་པའི་དྲི་བར་ལན་བཏབ།
པད་མ་བདེ་ཆེན་ལ་ཆ་མཚོན་ན། སྤྱི་ལོ་2011ལོ་ནི་གདམ་ག་དང་འགལ་བ་མང་བའི་ལོ་ཞིག་རེད། ལོ་དེ་ལ་ཁོ་མོ་ལྷོ་ནུབ་མི་རིགས་སློབ་ཆེན་ནས་སློབ་མཐར་ཕྱིན་ཏེ་ཕ་ཡུལ་དུ་ཕྱིར་ལོག་བྱས། མེ་འཁོར་ལ་བསྡད་དེ་ཕ་ཡུལ་དུ་ལོག་པའི་ལམ་བར་དུ་ཁོ་མོའི་སེམས་ལ་ཡང་ཡང་དྲན་འོང་པ་ནི་གཞུང་ཞབས་པའི་ཡིག་རྒྱུགས་ནང་ཞུགས་སམ་ཡང་ན་སློབ་ཆེན་སློབ་ཐོན་སློབ་མའི་བྱ་གཞག་གསར་གཏོད་ལ་གཞོལ་དགོས་མིན་ཐད་ཀྱི་གནད་དོན་དེ་རེད། བསམ་བློ་དྲུག་གསུམ་བཅོ་བརྒྱད་བཏང་མཐར་ཁོ་མོས་ད་གཟོད་བྱ་གཞག་གསར་གཏོད་བྱེད་རྒྱུའི་བློ་ཐག་བཅད།
ཕ་ཡུལ་དུ་འབྱོར་རྗེས། ཁོ་མོས་རང་ཉིད་ཀྱི་བྱ་གཞག་གསར་གཏོད་བྱ་རྒྱུའི་བསམ་ཚུལ་དེ་ཕ་མ་གཉིས་ལ་ཞུས་པས། ཁོང་གི་ཕ་མ་གཉིས་པོས། “ང་ཚོས་ད་བར་དུ་དཔུང་པ་ས་འོག་ཏུ་བཅུག་སྟེ་དཀའ་ལས་རྔུལ་ཆུ་ཁྲུམ་ཁྲུམ་བཞུར་ནས་ཁྱོད་སློབ་གྲྭར་གཏོང་དོན་ནི། མ་འོངས་པར་རྒྱལ་ཁབ་ཀྱི་ལས་བྱེད་པ་ཞིག་ཏུ་འགྱུར་ཐུབ་ཆེད་ཡིན་པ་ལས། ཕ་མ་གཉིས་དང་འདྲ་བར་ཚེ་གང་ས་ཞིང་དང་འགྲོགས་ནས་ཐལ་རྡུལ་གྱི་ཁྲོད་དུ་མི་ཚེ་སྐྱེལ་དུ་འཇུག་ཆེད་མིན། གྲོང་ཚོའི་སློབ་ཆེན་ཐོན་པའི་སློབ་མ་ཚང་མ་འཚང་ག་ཤིག་ཤིག་ངང་གཞུང་ཞབས་པའི་ཡིག་རྒྱུགས་ལ་ཞུགས་ཏེ། རྒྱལ་ཁབ་ཀྱི་ལས་བྱེད་པ་ཞིག་ཏུ་འགྱུར་རྒྱུར་སྐོམ་པ་ཆུ་འདོད་ལྟར་གྱིས་རེ་སྒུག་བྱེད་ཀྱི་ཡོད་ཀྱང་། བུ་མོ་ཁྱོད་ནང་བཞིན་བྱ་གཞག་གསར་གཏོད་བྱེད་མཁན་ཞིག་གང་ན་འདུག ལྷག་པར་དུ་ཁྱོད་བུ་མོ་ཞིག་གིས་བྱ་གཞག་གསར་གཏོད་ཀྱི་ལས་ཀ་དེ་འདྲ་ག་ལ་འཇོན”ཞེས་བཤད་དེ་ངོ་རྒོལ་མཐའ་གཅིག་ཏུ་བྱས། ཁོང་གི་ཕ་མ་གཉིས་ལའང་ཁག་ག་ལ་ཡོད་དེ། གྲོང་ཚོའི་གྲོང་མི་ཕལ་ཆེ་བས་རང་གི་བུ་ཕྲུག་སློབ་ཆེན་ཐོན་ཏེ་རྒྱལ་ཁབ་ཀྱི་ལས་བྱེད་པ་ཞིག་བྱེད་ཐུབ་ན། ད་གཟོད་ཁོང་ཚོའི་འདོད་བློ་ཡོངས་སུ་ཁེངས་ཤིང་། ཁོང་ཚོའི་སྣང་ངོར་སློབ་ཆེན་སློབ་ཐོན་སློབ་མ་ཞིག་ཡིན་ཚེ། ཁོ་ཚོའི་མཐར་ཐུག་གི་འགྲོ་ལམ་ཉག་གཅིག་ནི་གཞུང་ཞབས་པའི་ཡིག་རྒྱུགས་ལ་ཞུགས་ཏེ་རྒྱལ་ཁབ་ཀྱི་ལས་བྱེད་པ་ཞིག་ཆགས་རྒྱུ་དེ་རེད། འོན་ཀྱང་། ཉེ་དུ་སྤུན་མཆེད་དང་ཉེ་འགྲམ་གྱི་གྲོགས་པོ་གྲོགས་མོ་སུ་ཡིས་ཁོ་མོའི་བྱ་གཞག་གསར་གཏོད་ཀྱི་ལས་ཀར་ངོ་རྒོལ་བྱས་ཀྱང་། ཁོ་མོས་སྔ་ས་ནས་ལས་གཏོད་བྱ་རྒྱུའི་སེམས་ཐག་བཅད་ཟིན་པས། མཐའ་མ་སུ་ཞིག་གིས་ཀྱང་ཁོ་མོའི་ལས་གཏོད་ཀྱི་ལམ་བུར་བཀག་འགོག་བྱ་ཐབས་བྲལ།
མ་གཞི་སློབ་ཆེན་གྱི་དུས་སུ་ཁོ་མོའི་ཆེད་ལས་ནི་བཟོ་ཚོང་ཁེ་ལས་དོ་དམ་ཡིན་ན་ཡང་། སྤྱི་ཚོགས་ཀྱི་ལག་ལེན་དངོས་ལ་ཞུགས་ནས་བྱ་གཞག་གསར་གཏོད་བྱ་རྒྱུ་ནི་ལས་སླ་པོ་ཞིག་ག་ལ་ཡིན། སློབ་ཆེན་གྱི་སྐབས་སུ་སྦྱངས་པ་མཐའ་དག་ནི་གཞུང་ལུགས་ཀྱི་ཤེས་བྱ་འབའ་ཞིག་ཡིན་པས། འཚོ་བ་དངོས་སུ་ལག་ལེན་གྱི་ཉམས་མྱོང་མེད་པ་དང་། དེའི་ཐོག་བྱ་གཞག་གསར་གཏོད་བྱེད་པར་མ་དངུལ་ཡང་མེད་པས། སྐབས་ཤིག་རིང་། ཁོ་མོའི་སེམས་པ་མཚོ་ཐོག་གི་གཡོར་གྲུ་ཇི་བཞིན་ཡམ་ཡོམ་ངང་འགུལ་ནས་ལྷོད་ལ་འབབ་ཐབས་བྲལ། འོན་ཀྱང་། མི་ཚེའི་ལམ་བུར་དཀའ་ལས་ཅི་ཞིག་ཕྲད་ཀྱང་དེ་ལ་དེ་བསྟུན་གྱི་ཐག་གཅོད་བྱེད་ཐབས་ཤིག་ཡོད་པར་ཁོ་མོར་ཡིད་ཆེས་ཡོད་པས། ཁོ་མོས་ད་གཟོད་རང་ཁྱིམ་གྱི་ཞིང་དུད་ཀྱི་དངུལ་བུན་ལག་ཁྱེར་ཟངས་བྱང་དེ་ཁྱེར་ནས་དངུལ་ཁང་ནས་ཡིད་རྟོན་སྐྱེད་གསབ་དངུལ་བུན་སྒོར་ཁྲི་3གཡར་ཏེ་ཐོག་མའི་ཚོང་གཉེར་གྱི་མ་རྩ་བྱས། སྤྱིར་ན་ཁོ་མོའི་ཁྱིམ་ཚང་ཙམ་མ་ཟད་གྲོང་ཚོའི་ཁྱིམ་ཚང་ཕལ་པ་སུ་ལ་ཆ་མཚོན་ནའང་། སྒོར་ཁྲི་3ནི་ཧ་ཅང་འབོར་ཆེ་བའི་གྲངས་ཀ་ཞིག་ཅི་ལ་མིན། ཁོ་མོའི་ཕ་མ་གཉིས་ཀྱིས་དངུལ་བུན་དེ་དུས་ཐོག་ཏུ་འཇལ་ཐུབ་མིན་ཐད་སེམས་ཁྲལ་ཆེན་པོ་བྱུང་ཡང་། ཆུང་ནས་ད་བར་ཕ་མ་གཉིས་པོས་ཁོ་མོར་ཡིད་ཆེས་ཆེན་པོ་བྱེད་ཀྱི་ཡོད་སྟབས། སེམས་ཁྲལ་ཡོད་དོ་ཅོག་ཁོག་ཏུ་ཉར་ཏེ་བུ་མོའི་འདོད་བློ་དང་བསྟུན་གང་ཐུབ་བྱས། པད་མ་བདེ་ཆེན་གྱིས། “མ་གཞི་བྱ་གཞག་གསར་གཏོད་ཀྱི་ལམ་བུར་དཀའ་ངལ་དང་སེམས་ཁྲལ་མི་ཉུང་བ་ཞིག་བྱུང་། འོན་ཀྱང་། བྱ་བ་ཅི་ཞིག་བསྒྲུབས་ཀྱང་དཀའ་ཚེགས་དང་བར་ཆད་མང་དག་ཅིག་འཕྲད་ངེས་པ་ངས་ཤེས་ཀྱི་ཡོད་ལ། ང་ལའང་བསམ་བློའི་གྲ་སྒྲིག་ཡོད། ངའི་བསམ་པར་གཞུང་ཞབས་པའི་ལས་ཀ་ནི་སློབ་ཆེན་སློབ་ཐོན་སློབ་མའི་འགྲོ་ལམ་ཉག་གཅིག་དེ་མིན་པས། རང་ཉིད་ཀྱི་ཆེད་ལས་ཀྱི་དགེ་མཚན་སྤྱད་ནས་རང་བློར་བབས་པའི་བྱ་བ་ཞིག་བྱེད་རྒྱུ་བྱུང་ན། དེ་ནི་ང་ལ་མཚོན་ན་རང་གིས་བསམས་པའི་འཇོན་ཐང་འདོན་ཐུབ་པ་ཞིག་དང་བདེ་སྐྱིད་ཅིག་རེད”ཅེས་བཤད།
ཁྲོམ་རའི་གནས་བབ་ལ་གཞིགས་ཏེ་ལས་གཏོད་བྱ་རྒྱུ་ནི་གཙོ་བོ་རེད།
ཁོ་མོས་དངུལ་ཁང་ནས་གཡར་བའི་སྒོར་ཁྲི་3མ་རྩ་བྱས་ནས་རྩེད་ཐང་ཟ་ཁང་ཆེ་མོའི་འགྲམ་དུ་སྨི་ངོས་གྲུ་30ཙམ་གྱི་ཁང་པ་ཞིག་གཡར་ཏེ་ཚོང་ཁང་དུ་བྱས་ཤིང་། ཚོང་ཁང་དེར་གཙོ་བོ་ཕྱི་ནས་ནང་འདྲེན་བྱས་པའི་ཚོང་ཟོག་འཚོང་གི་ཡོད། ཁོ་མོས་བཤད་རྒྱུར། “ངས་ནང་འདྲེན་བྱས་པའི་ཚོང་ཟོག་འཚོང་དོན་ནི་ཁྲོམ་རའི་གནས་བབ་དང་དགོས་མཁོ་ལ་གཞིགས་པ་ཡིན། ཚོང་ལས་ལ་ཞུགས་མཁན་ཞིག་ཡིན་ཚེ། ངེས་པར་དུ་ཁྲོམ་རའི་གནས་བབ་དང་འགྱུར་ལྡོག་ལ་ལྟ་ཐུབ་པ་དགོས། དེ་བས། འཛད་སྤྱོད་པའི་འདོད་བློ་སྐོང་གང་ཐུབ་བྱེད་པ་ནི་ཧ་ཅང་གལ་ཆེ་བ་ཡིན་པས། ངས་དང་ཐོག་རང་གི་མ་རྩ་ལ་གཞིགས་ནས་བྱ་བ་ཆུང་ཙག་ནས་འགོ་བཙུགས་ཏེ་ཚོང་ཁང་ཆུང་ཆུང་ཞིག་གཉེར་བ་ཡིན། མ་གཞི་ཐོག་མ་ཚོང་ཁང་གཉེར་སྐབས་འཛད་སྤྱོད་པ་མང་པོས་ལྷོ་ཁ་གྲོང་ཁྱེར་དུ་ངའི་ཚོང་ཁང་དེ་འདྲ་ཞིག་ཡོད་པ་ཤེས་ཀྱི་མེད་སྟབས། ཚོང་ཟོག་བྲིན་ཁ་རྒྱུག་པོ་མེད་པས་སེམས་ཁྲལ་ཆེན་པོ་བྱུང་། ཡིན་ནའང་། རིམ་གྱིས་འཛད་སྤྱོད་པ་ཇེ་མང་ནས་ཇེ་མང་དུ་སོང་བ་དང་བསྟུན་ནས་ཚོང་ཁང་གི་ཁེ་སྤོགས་ཀྱང་ཉིན་རེ་བཞིན་མང་དུ་སོང”ཞེས་བློ་ཡིད་ཚིམ་པོས་བརྗོད།
སྤྱི་ལོ་2011ལོ་ནས་སྤྱི་ལོ་2015བར་གྱི་ལོ་བཞིའི་རིང་། ཁོ་མོས་ཞོགས་སྔ་ལངས་དང་དགོང་ཕྱི་ཉལ་གྱིས་ཚོང་ཁང་དུ་བསྡད་དེ། འཛུམ་དམུལ་དམུལ་གྱིས་སྐུ་མགྲོན་བསུ་བ་དང་། གུས་ཞབས་ལྡན་པའི་ངག་ལ་བརྟེན་ནས་སྐུ་མགྲོན་ལ་སྐྱེལ་མ་བྱེད་ཀྱི་ཡོད་པས། མ་གཞི་ལོ་བཞི་ཡི་རིང་སྐབས་འགར་ཉིན་གཅིག་ལ་ཡོང་འབབ་སྐར་ལི་ཙམ་ཡང་ལག་ཏུ་ལེན་རྒྱུ་མེད་པའི་གནས་ཚུལ་ཐོན་གྱི་ཡོད་ཀྱང་། ཁོ་མོས་ཆུ་ཐིགས་བསགས་ནས་རྒྱ་མཚོ་ཞེས་པའི་དཔེ་ལྟར། ལོ་བཞི་པོ་ཉིན་གཅིག་ལྟར་བརྩིས་ནས་དཀའ་སྡུག་ལ་བཟོད་བསྲན་དང་། ཐོག་མའི་ཕུགས་འདུན་བློ་ལ་བརྟན་པོར་བཅངས་ནས་འབད་འབུངས་ཡར་བརྩོན་བྱས་ཏེ་ཡོང་འབབ་གསོག་གང་ཐུབ་བྱེད་ཀྱི་ཡོད་སྟབས། ལོ་བཞིའི་ནང་དུ་དངུལ་ཁང་ནས་གཡར་བའི་དངུལ་བུན་གྱི་མ་སྐྱེད་གཙང་འཇལ་ཐུབ་པ་མ་ཟད། ད་དུང་བྱ་གཞག་གསར་གཏོད་ཀྱི་མ་དངུལ་ཁྲི་30གསོག་ཐུབ་པ་རེད། ཁོ་མོས་བཤད་པར་གཞིགས་ན། “མ་གཞི་མུ་མཐུད་ནས་ཚོང་ཁང་གཉེར་ནས་བསྡད་ན་ཡོང་འབབ་མི་དམན་པ་ཞིག་ཡོང་གི་འདུག འོན་ཀྱང་། ང་རང་གི་བསམ་པར་གྲུབ་འབྲས་ཕྲན་བུ་ཙམ་ལ་ཡིད་ཚིམས་ནས་བསྡད་ན་མི་འགྲིག་སྙམ་སྟེ། ཁྲོམ་རའི་དགོས་མཁོ་དང་གནས་བབ་ལ་གཞིགས་ནས་དེ་བས་གཞི་རྒྱ་ཆེ་བ་དང་། དེ་བས་དོན་སྙིང་ལྡན་པའི་བྱ་གཞག་གསར་གཏོད་ཀྱི་ལས་ལ་གཞོལ་རྒྱུའི་འཆར་གཞི་བཏིངས་པ་ཡིན”ཅེས་བཤད། དོན་དངོས་སུའང་ཁོང་ནས་2015ལོ་ནས་2018ལོའི་ཟླ་གསུམ་པའི་བར་ལྷོ་ཁ་གྲོང་ཁྱེར་རྩེད་ཐང་མེ་ཏོག་ལྡུམ་རའི་ཚོང་དོན་ཐོག་བརྩེགས་ཁང་ཆེན་གྱི་འགྲམ་དུ་ཀརྨ་ཆ་དབུ་སྐྲ་མཛེས་བཟོའི་འདུ་གནས་དང་། ཀརྨ་ཆ་ནང་འདྲེན་བརྒྱུད་ཚོང་པུའུ་ཞེས་པའི་ཁང་པ་གཉིས་ཐོག་མ་ཞིག་གཡར་ཞིང་། དེར་ཕྱི་ནས་ནང་འདྲེན་བྱས་པའི་ཚོང་ཟོག་འཚོང་བ་ཕུད། ད་དུང་སྐྲ་གཞར་ཁང་ཞིག་བཙུགས་ཏེ་བྱ་གཞག་གསར་གཏོད་ཀྱི་ལམ་བུ་ཇེ་ཡངས་སུ་བཏང་བས། དེ་ནས་ཁོང་ལ་ཟླ་རེར་ཁེ་སྤོགས་ཁོ་ན་སྒོར་ཁྲི་2ནས་5བར་ཡོང་གི་ཡོད་པ་མ་ཟད། དེ་བས། ཁོང་ནས་གནས་དེར་ཞིང་འབྲོག་ཁུལ་གྱི་དབུལ་པོའི་ཁྱིམ་ཚང་གི་བུ་ཕྲུག་དང་། སློབ་ཆེན་ཐོན་པའི་སློབ་མ་ལས་མིར་བསྐོངས་ཏེ་མི་རེར་ཟླ་རེར་གླ་ཆ་སྒོར་3000སྤྲོད་ཀྱི་ཡོད་པ་དང་། དེ་བས་མང་བའི་ལས་མི་བསྡུ་གང་ཐུབ་བྱས་ཏེ་ཁོང་ཚོའི་ལས་ཞུགས་ཀྱི་གནད་དོན་ཐག་གཅོད་ལ་འབད་པས་གཞོལ་བཞིན་ཡོད། ལྷག་པར་དུ། ཁོ་མོའི་བྱ་གཞག་གསར་གཏོད་ཀྱི་ཤུགས་རྐྱེན་འོག ས་གནས་དེ་གའི་སློབ་ཆེན་སློབ་མའི་ཡོན་ཚད་ལྡན་པའི་ལས་མི་མི་ཉུང་བ་ཞིག་ཀྱང་ད་ཆ་ཁོང་དང་འདྲ་བར་ལྷ་ས་དང་། ལྷོ་ཁ་ཁུལ་དུ་བྱ་གཞག་གསར་གཏོད་ཀྱི་ལམ་བུར་ཞུགས་ཡོད་པ་དང་། དབུལ་པོའི་ཁྱིམ་ཚང་གི་བུ་ཕྲུག་མང་པོ་ཞིག་གིས་ཀྱང་རང་གི་ལག་གཉིས་ལ་བརྟེན་ནས་བསགས་པའི་ཡོང་འབབ་ཁྱིམ་དུ་སྐུར་གྱི་ཡོད།
2016ལོར་སྟེས་དབང་གི་གོ་སྐབས་ཤིག་གིས་ཁོ་མོ་ལྷོ་ཁ་གྲོང་ཁྱེར་གུང་གཞོན་སྡེ་ཚོགས་དང་ཧུའུ་ནན་བོད་སྐྱོར་ཚོགས་པས་སྒྲིག་འཛུགས་བྱས་པའི་གྲོང་ཁྱེར་ཡོངས་ཀྱི་ཞིང་འབྲོག་པའི་ལས་གཏོད་ཀྱི་དྲ་ཐོག་ཚོང་ཁང་གི་སྦྱོང་བརྡར་ལ་ཞུགས་ཤིང་། སྦྱོང་བརྡར་བྱེད་རིང་ཁོ་མོས་ནང་སའི་ལས་གཏོད་མི་སྣ་མང་པོའི་བྱ་གཞག་གསར་གཏོད་ཀྱི་གཡུར་དུ་ཟ་བའི་གྲུབ་འབྲས་མིག་མཐོང་ལག་ཟིན་ཐུབ་པ་མ་ཟད། ཁྲོམ་རའི་གནས་བབ་དང་འཕེལ་ཕྱོགས་ལའང་རྒྱུས་མངའ་ཇེ་ཆེར་སོང་། ཧུའུ་ནན་ཁྲང་ཧྲལ་ནས་ཕྱིར་ལོག་རྗེས་ཁོ་མོ་ནི་མི་གཞན་ཞིག་ཏུ་འགྱུར་བ་ལྟར། ཉིན་ལྟར་བསམ་གཞིག་གི་རྒྱ་མཚོའི་ཀློང་དུ་ཚུད། ཁོ་མོས། “དྲ་ཐོག་ཚོང་ཁང་གི་སྦྱོང་བརྡར་བརྒྱུད། ངའི་སེམས་པ་ལྷོད་ལ་གཏན་ནས་འབབ་ཐབས་བྲལ། བྱ་གཞག་གསར་གཏོད་ལ་གཞོལ་བཞིན་པའི་ནང་སའི་སློབ་ཆེན་སློབ་མ་དག་གི་ལུས་ནས་ངས་ད་གཟོད་ཅི་ཞིག་ལ་བྱ་གཞག་གསར་གཏོད་ཟེར་བ་དང་། བྱ་གཞག་གསར་གཏོད་ཇི་ལྟར་བྱེད་དགོས་མིན་རགས་ཙམ་ཤེས་བྱུང་། ད་ནི་སྔོན་ཆད་ལྟར་ཚོང་ཟོག་ཁོ་ན་བཙོངས་ཏེ་སྡོད་པ་དང་། སྲོལ་རྒྱུན་གྱི་འཚོང་ཐབས་ཁོ་ནར་བརྟེན་ནས་བསྡད་ན་འགྲིག་གི་མི་འདུག ཡུན་རིང་བསམ་བློར་བཏང་མཐར། ངས་ད་གཟོད་སླར་ཡང་ཁྲོམ་རའི་གནས་བབ་དང་དགོས་མཁོ་ལ་གཞིགས་ནས་ཕ་ཡུལ་གྱི་ཐོན་ཁུངས་གཙོ་བོའི་གྲས་ཀྱི་བོད་སྣུམ་དྲ་ཐོག་གི་ཚོང་ཁང་ནས་བོད་ཁུལ་ཙམ་མ་ཟད་རྒྱལ་ནང་དུ་འཚོང་ཐུབ་པ་བྱེད་རྒྱུ་དང་། ཕ་ཡུལ་དུ་ས་ཞིང་བོགས་མར་བླངས་ནས་གཞི་རྒྱ་ཆེ་བའི་པད་ཁ་འདེབས་རྒྱུའི་བློ་ཐག་བཅད་པ་ཡིན”ཅེས་གསུངས།
སྲིད་གཞུང་གི་རོགས་སྐྱོར་ནི་ངའི་ལས་གཏོད་ཀྱི་སྒུལ་ཤུགས་རེད།
ཕ་ཡུལ་དུ་ལོག་ནས་ས་ཞིང་བོགས་མར་ལེན་རྒྱུ་དང་། བོད་སྣུམ་དྲ་ཐོག་ནས་འཚོང་རྒྱུ། དེ་མིན་ཚོང་རྟགས་བཟོ་རྒྱུ་སོགས་ནི་རྙོག་འཛིང་ཆེ་བ་ཞིག་ཡིན་པ་ཁོ་མོའི་ཡིད་ལའང་འཁོར་མ་མྱོང་། ས་ཞིང་བོགས་མ་ལེན་པར་མ་དངུལ་འབོར་ཆེན་མཁོ་ཞིང་། ལག་རྩལ་མི་སྣའང་མང་པོ་མེད་པས། མཚན་མོ་མང་པོའི་རིང་། ཁོ་མོ་གཉིད་ལ་རོལ་བའི་དང་ཁ་ཅི་ཡང་མེད་པར་གྱུར་ཏེ་མལ་སའི་ནང་འགྲེ་ལོག་ཡང་ཡང་རྒྱག་བཞིན་སེམས་ཁྲལ་གྱིས་གནས་བཟོད་གཏན་ནས་མི་བདེ་བར་གྱུར།
དགའ་འོས་པ་ཞིག་ལ། ཉེ་བའི་ལོ་ཤས་རིང་། བོད་རང་སྐྱོང་ལྗོངས་ནས་སློབ་ཆེན་སློབ་ཐོན་སློབ་མ་བྱ་གཞག་གསར་གཏོད་ལ་ཞུགས་རྒྱུར་སྐུལ་འདེད་དང་། མཐོང་ཆེན། རྒྱབ་སྐྱོར་བྱེད་ཤུགས་ཇེ་ཆེར་གཏོང་བཞིན་ཡོད་པས། སློབ་ཆེན་ཐོན་པའི་སློབ་མ་མང་པོ་ཞིག་གིས་ཀྱང་བོད་རང་སྐྱོང་ལྗོངས་ཀྱི་སློབ་ཆེན་སློབ་ཐོན་སློབ་མའི་བྱ་གཞག་གསར་གཏོད་ཐད་ཀྱི་སྲིད་ཇུས་རབ་དང་རིམ་པ་ལོངས་སུ་སྤྱད་དེ། འཚང་ག་ཤིག་ཤིག་ངང་བྱ་གཞག་གསར་གཏོད་ལ་གཞོལ་བཞིན་པའི་རྣམ་པ་བཟང་པོ་ཞིག་ཆགས་ཡོད། པད་མ་བདེ་ཆེན་གྱིས་ཀྱང་བྱ་གཞག་གསར་གཏོད་ཀྱི་སྲིད་ཇུས་རབ་དང་རིམ་པ་ལོངས་སུ་སྤྱད་རྒྱུའི་བསམ་བློ་འཁོར་ཏེ། ལྷོ་ཁ་གྲོང་ཁྱེར་དང་ཟངས་རི་རྫོང་ཐོན་ལས་གཞུང་ལས་ཁང་དུ་མ་དངུལ་ཐད་རོགས་སྐྱོར་གནང་རྒྱུའི་རེ་ཞུ་ཕུལ། སྟབས་ལེགས་པ་ཞིག་ལ། སྤྱི་ལོ་2017ལོར་ལྷོ་ཁ་གྲོང་ཨུད་དང་གྲོང་ཁྱེར་སྲིད་གཞུང་ནས་ཁོང་གི་བྱ་གཞག་གསར་གཏོད་ལ་ཚད་མཐོའི་མཐོང་ཆེན་གནང་སྟེ། ཁོང་ལ་བྱ་གཞག་གསར་གཏོད་ཀྱི་མ་དངུལ་སྒོར་ཁྲི་400ཡི་རྣམ་གྲངས་སྤྲོད་རྒྱུའི་ཆོག་མཆན་གནང་བ་དང་། ཟངས་རི་རྫོང་ཐོན་ལས་གཞུང་དོན་ཁང་ནས་ཁོང་གི་དྲ་ཐོག་ཚོང་ཁང་གཉེར་བའི་ཐད་སྒོར་ཁྲི་20ཡི་རོགས་སྐྱོར་མ་དངུལ་སྤྲོད་པ་མ་ཟད། ལྷོ་ཁ་གྲོང་ཁྱེར་གུང་གཞོན་སྡེ་ཚོགས་ཨུ་ཡོན་ལྷན་ཁང་ནས་སྒོར་47500ཡི་རོགས་སྐྱོར་གནང་བས། དེས་ཁོང་གི་བྱ་གཞག་གསར་གཏོད་ཀྱི་མ་དངུལ་ཐད་ཀྱི་དཀའ་ངལ་ཡོངས་སུ་བསལ་བས། ཁོང་ནས་ཀྱང་གོང་རིམ་གྱི་བླང་བྱ་གཞིར་བཟུང་། ལྷོ་ཁ་གྲོང་ཁྱེར་དུ་གཞོན་ནུའི་ལས་ཞུགས་ལས་གཏོད་ཀྱི་སྦྱོང་བརྡར་འཛིན་གྲྭ་བཙུགས་པས། ད་ཆ་གནས་དེ་ནི་བྱ་གཞག་གསར་གཏོད་པ་དུ་མའི་འདུ་འཛོམས་ཀྱི་བསྟི་གནས་སུ་གྱུར་པ་དང་། ད་དུང་ཁོང་ནས་ལྷོ་ཁ་གྲོང་ཁྱེར་ཟངས་རི་རྫོང་པད་སྣུམ་སྤུས་ལེགས་ལས་སྣོན་བཟོ་གྲྭ་བཙུགས་ཏེ། རང་གི་བྱ་གཞག་གསར་གཏོད་ཀྱི་ལམ་བུ་ཁོད་ཇེ་ཡངས་དང་། རྒྱ་ཇེ་ཆེར་བཏང་བ་མ་ཟད། རང་ནུས་ཅི་ལྕོགས་ཀྱིས་དེ་བས་མང་བའི་སློབ་གྲྭ་ཆེ་མོ་བའི་ལས་གཏོད་པ་དང་། ཞིང་འབྲོག་ཁུལ་གྱི་དབུལ་པོའི་ཁྱིམ་ཚང་གི་བུ་ཕྲུག་གི་ལས་ཞུགས་གནད་དོན་ཐག་གཅོད་ཐུབ་རྒྱུར་འབད་བཞིན་ཡོད་པས། ཁོང་གི་བྱ་གཞག་གསར་གཏོད་ལ་སྲིད་གཞུང་དང་ཡུལ་མི་སྤུན་མཆེད་ཚོའི་ཁས་ལེན་དང་། ཡིད་ཆེས། ཚད་མཐོའི་གདེང་འཇོག་བཅས་ཐོབ་ཡོད།
ཁོང་གིས། “སྲིད་གཞུང་གི་སྲིད་ཇུས་བཟང་པོའི་རོགས་སྐྱོར་དང་། མ་དངུལ་ཐད་ཀྱི་རྒྱབ་སྐྱོར་མེད་ན། ངའི་བྱ་གཞག་གསར་གཏོད་ཐད་ལ་དེ་འདྲའི་གྲུབ་འབྲས་ཐོབ་མི་སྲིད་པས། སྲིད་གཞུང་གི་རོགས་སྐྱོར་ནི་ངའི་བྱ་གཞག་གསར་གཏོད་ཀྱི་སྒུལ་ཤུགས་རེད། ད་ལྟ་ངའི་ཕ་མ་གཉིས་པོས་ངའི་བྱ་གཞག་གསར་གཏོད་ལ་གྲུབ་འབྲས་འདི་འདྲ་ཐོབ་པ་ཤེས་དུས། སྔོན་ཆད་ལྟར་ངའི་བྱ་གཞག་ལ་ངོ་རྒོལ་བྱེད་རྒྱུ་ལྟ་ཅི། རྟག་ཏུ་རྒྱབ་སྐྱོར་བྱེད་ཀྱིན་ཡོད་ལ། ངའི་ལས་གཏོད་ཀྱི་ལམ་བུ་རེ་བ་དང་འོད་ཟེར་གྱིས་ཁེངས་པ་ཤེས་དུས། ཕ་མ་གཉིས་ཀྱི་སེམས་ཀྱི་རྡོག་ཁྲེས་ལྕི་མོ་གར་སོང་ཆ་མེད་དུ་གྱུར་ཏེ་ང་ལ་སེམས་ཁྲལ་ཅི་ཡང་བྱེད་དགོས་ཀྱི་མེད་སྟབས། ངས་རང་ཉིད་ཀྱིས་བདམས་པའི་ལམ་བུ་འདི་ཡང་དག་པ་ཞིག་ཡིན་པ་ཤེས་བྱུང”ཞེས་བཤད།
ཡུལ་མི་སྤུན་མཆེད་ཚོའི་སྣེ་ཁྲིད་དེ་འབྱོར་འབྲིང་གི་ལམ་དུ་སྐྱོད་པའི་བསམ་འདུན།
“ངའི་བྱ་གཞག་གསར་གཏོད་ཀྱི་རྩ་བ་ཕ་ཡུལ་གྱི་ཞིང་ས་གཤིན་པོ་དེ་ཡི་ཐོག་ཏུ་ཚུགས་ཡོད་པས། ངའི་བྱ་གཞག་གསར་གཏོད་ཀྱི་འབྲས་བུ་དེའང་ཕ་ཡུལ་གྱི་ཞིང་ས་གཤིན་པོར་སྨིན་དུ་འཇུག་ངེས”སྐད་ཆ་དེ་ནི་ཅི་འདྲའི་རྣ་ལ་སྙན་ཞིང་མི་སེམས་འགུལ་བ་ཞིག་རེད་ཨང་།
པད་མ་བདེ་ཆེན་གྱིས་རང་གི་བྱ་གཞག་གསར་གཏོད་ཀྱི་ལམ་བུ་དེ་ནམ་ཡང་ཕ་ཡུལ་གྱི་ཞིང་ས་གཤིན་པོ་དེར་བསྲིངས་ཡོད་དེ། འཆར་གཞི་ལྟར་ན། ཁོང་ནས་རང་གི་ཕ་ཡུལ་ཟངས་རི་རྫོང་འབོད་ཐོས་ཤང་དུ་མུའུ་5000ཙམ་གྱི་ས་ཞིང་བོགས་མར་བླངས་ཏེ། གནས་དེ་གའི་ཞིང་འབྲོག་མང་ཚོགས་དུ་མ་ལས་མིར་བསྡུས་ནས་ཡུལ་དེ་གའི་རྒྱུ་སྤུས་ལེགས་ལ་ལྷད་མེད་པའི་པད་ཁ་འདེབས་པ་དང་། སྔོ་ལྗང་ཟས་རིགས་ཀྱི་ཁོངས་གཏོགས་སུ་གྱུར་པའི་པད་སྣུམ་དེ་རིམ་པ་རྩེ་གྲ་དང་། དང་པོ། གཉིས་པར་ཕྱེ་ནས། དྲ་ཐོག་ཚོང་ལམ་བརྒྱུད་བོད་ཁུལ་ཙམ་མ་ཟད་རྒྱལ་ཡོངས་སུ་བཙོང་རྒྱུའི་ཇུས་གཞི་བཏིངས་ཡོད་ཅིང་། ཡུལ་དེ་གའི་མང་ཚོགས་ལག་རྩལ་པར་གདན་ཞུ་བྱས་ནས་ཁོ་ཚོའི་ཞོར་ལས་ཡོང་འབབ་འཕར་སྣོན་ཡོང་རྒྱུར་རང་གི་ནུས་པས་སྲི་ཞུ་སྒྲུབ་རྩིས་ཡོད། དེ་བས། ཁོང་ནས་ལྷོ་ཁ་གྲོང་ཁྱེར་དུ་ཟ་ཁང་གཉེར་ཞོར་ཟངས་རི་རྫོང་གི་དམིགས་བསལ་ཁྱད་ཆོས་ལྡན་པའི་ཞིང་པའི་ཐོན་རྫས་མང་པོ་འཚོང་བ་དང་། དྲ་ཐོག་ཚོང་ལམ་བརྒྱུད་ཕ་ཡུལ་གྱི་གྲགས་ཅན་ཐོན་རྫས་དེ་དག་རྒྱལ་ཡོངས་སུ་བཙོངས་ཏེ། ཕ་ཡུལ་གྱི་ཡུལ་མི་སྤུན་མཆེད་ཚོ་འབབ་འཕར་ཕྱུག་འགྱུར་ཡོང་བ་དང་། ཁོང་ཚོའི་སྣེ་ཁྲིད་དེ་འབྱོར་འབྲིང་གི་ལམ་དུ་སྐྱོད་རྒྱུའི་ཆོད་སེམས་ཀྱིས་ཁེངས་ཡོད།
“ངས་ཕ་ཡུལ་གྱི་ཐོན་ཁུངས་གཙོ་བོའི་གྲས་ཀྱི་པད་སྣུམ་སྔོག་འདོན་བྱས་ནས། སྲོལ་རྒྱུན་གྱི་འདེབས་ལས་དེ་ཐོན་ལས་ཅན་དུ་འགྱུར་ཐུབ་པ་བྱ་རྒྱུ་ཡིན”ཞེས་པད་མ་བདེ་ཆེན་གྱིས་ངོ་གདོང་ནས་དགའ་བའི་འཛུམ་མདངས་ལྷུག་པོར་གྲོལ་བཞིན་རེ་བ་དང་ཡིད་ཆེས་ཆེན་པོས་དེ་ལྟར་བཤད། དོན་དངོས་སུའང་ཁོང་ནི་ཁ་བཤད་ལག་ལེན་དུ་བསྟར་མཁན་ཞིག་ཡིན་ཏེ། རང་ཉིད་ཀྱི་ཕུགས་འདུན་སླད་དུ་དཀའ་བ་མཐའ་དག་ཁྱད་བསད་ཀྱིས་ནམ་ཡང་ཕ་ཡུལ་གྱི་ཡུལ་མི་ཚོ་དང་གཅིག་སེམས་གཅིག་སྒྲིལ་གྱིས་ཕ་ཡུལ་གྱི་ཐོན་རྫས་འཚོང་བའི་ལམ་བུ་འཚོལ་ཞིབ་དང་། ཁོང་ཚོའི་ཡོང་འབབ་འཕར་སྣོན་ཡོང་རྒྱུར་ཐབས་ལམ་གསར་པ་འཚོལ་བ་སོགས་བྱས་པ་མ་ཟད། རང་ཉིད་ཀྱི་བྱ་གཞག་གསར་གཏོད་ཀྱི་རྩ་བ་དེའང་ཕ་ཡུལ་གྱི་ཞིང་ས་གཤིན་པོ་དེ་ཉིད་རྨང་གཞིར་བྱས་ཏེ། ནམ་ཡང་ཕ་ཡུལ་ཡིད་ལ་བཅངས་ནས་ཕ་ཡུལ་གྱི་མང་ཚོགས་མི་བརྗེད་པ་དང་། ཕ་ཡུལ་གྱི་རི་ཆུས་རང་ཉིད་གསོས་པ་མི་བརྗེད་པ། ཕ་ཡུལ་ནི་རང་ཉིད་གཤོག་རྩལ་བརྐྱངས་ནས་འཕུར་ཡུལ་དང་གཤོག་རྩལ་ངོམས་ནས་ལོག་སའི་གནས་མལ་ཡིན་པ་མ་བརྗེད་པར། ཕ་ཡུལ་གྱི་ཡུལ་མི་ཚོའི་འབྱུང་འགྱུར་གྱི་མཛེས་སྡུག་འཚོ་བའི་སླད་དུ་རང་གི་ལང་ཚོའི་ཟིལ་ཤུགས་ངོམ་བཞིན་ཡོད། རེད་ཨང་། ཕ་ཡུལ་གྱི་ཁུག་སོ་རེ་རེ་ན་ཁོ་མོའི་བྱིས་དུས་ཀྱི་རྐང་རྗེས་རེ་རེ་ཡོད་ལ། མཚར་སྡུག་ལྡན་པའི་ནར་སོན་གྱི་གཏམ་རྒྱུད་རེ་རེ་ཡོད། དེ་བས། གནས་དེ་ན་རང་ཉིད་ཁོ་ན་ཁོག་པའི་སྙིང་དང་དཔྲལ་བའི་མིག་ལྟར་བྱམས་སྐྱོང་གནང་མཁན་གྱི་ཕ་མ་སྤུན་མཆེད་ཡོད་ལ། གཞུང་དྲང་ཞི་དུལ་གྱི་གྲོང་པ་ཁྱིམ་མཚེས་ཀྱང་ཡོད་པས། ཁོ་མོས་ཕ་ཡུལ་ནི་རང་ཉིད་ཀྱི་བྱ་གཞག་གསར་གཏོད་ཀྱི་ཞིང་ས་གཤིན་པོར་བརྩི་དོན་ཡང་རྒྱུ་མཚན་མེད་པ་ག་ལ་ཡིན།
“ཕྱིས་འབྱུང་། ངས་རང་དཔེ་གཞན་སྟོན་གྱིས་ཕ་ཡུལ་གྱི་སློབ་གྲྭ་ཆེ་མོ་བའི་ལས་གཏོད་པ་དེ་བས་མང་བའི་སྣེ་ཁྲིད་དེ་ལས་གཏོད་ཀྱི་ལམ་བུ་མཐའ་འཁྱོངས་དང་། དེ་བས་མང་བའི་ཞིང་འབྲོག་མང་ཚོགས་ལས་ཞུགས་ཐུབ་རྒྱུར་འབད་བརྩོན་བྱས་ཏེ། ཕ་ཡུལ་ངའི་ལས་གཏོད་ཀྱི་ཞིང་ས་གཤིན་པོར་འགྱུར་ཐུབ་པ་དང་། རང་ནུས་ཡོད་རྒུ་བཏོན་ནས་དུས་རབས་གསར་པའི་སློབ་ཆེན་སློབ་ཐོན་སློབ་མའི་བྱ་གཞག་གསར་གཏོད་ཀྱི་མིག་དཔེར་འགྱུར་ཐུབ་པ་བྱ་རྒྱུ་ཡིན”བཅར་འདྲི་མཇུག་འགྲིལ་ལ་ཉེ་ཁར། ཁོ་མོས་སྤོབས་སེམས་དང་སེམས་ཤུགས་ཆེན་པོས་གསར་འགོད་པར་དེ་ལྟར་བརྗོད་བྱུང་ལ། ང་ཚོས་ཀྱང་ཁོ་མོའི་བྱ་གཞག་གསར་གཏོད་ཀྱི་ལམ་བུ་སྔར་བས་ཇེ་ཡངས་དང་། རེ་བའི་ས་བོན་ལ་གཡུར་ཟའི་འབྲས་བཟང་སྨིན་པའི་སྨོན་འདུན་ཞུ་རྒྱུ་ཡིན།


text:
བརྙན་འཕྲིན།
ཤར་རྩེ་གྲྭ་ཚང་དུ་དོལ་རྒྱལ་སྐོར་སྩལ་བའི་བཀའ་སློབ།
༄༅། །ཕྱི་ལོ་ ༢༠༡༡ ཟླ་ ༢ ཚེས་ ༥ ཉིན་༧སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་དགའ་ལྡན་ཤར་རྩེ་གྲྭ་ཚང་དུ་དོལ་རྒྱལ་སྐོར་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༩ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༩ ཉིན་རྒྱ་གར་ལྷོ་ཕྱོགས་འབྲས་སྤུངས་བློ་གླིང་གྲྭ་ཚང་དུ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་དོལ་རྒྱལ་སྐོར་སྩལ་བའི་བཀའ་སློབ། ། དགའ་ལྡན་ཕོ་བྲང་ཡིག་ཚང་།
ཕྱི་ལོ་ ༡༩༩༧ ཟླ་ ༡༠ ཚེས་ ༨ ཉིན་སྩལ་བའི་བཀའ་སློབ།
ཕྱི་ལོ་ ༡༩༩༧ ཟླ་ ༡༠ ཚེས་ ༨ ཉིན་༧གོང་ས་མཆོག་ནས་བཞུགས་སྒར་དུ་བལ་ཡུལ་ཁུལ་གྱི་མི་མང་སོགས་བརྟན་བཞུགས་འབུལ་མཁན་རྣམས་ལ་དོལ་རྒྱལ་སྐོར་སྩལ་བའི་བཀའ་སློབ། དགའ་ལྡན་ཕོ་བྲང་ཡིག་ཚང་།
ཕྱི་ལོ་ ༡༩༩༦ ཟླ་ ༥ ཚེས་ ༨ ཉིན་སྩལ་བའི་བཀའ་སློབ།
༄༅། །ཕྱི་ལོ་ ༡༩༩༦ ཟླ་ ༥ ཚེས་ ༨ ཉིན་༧གོང་ས་༧སྐྱབས་མགོན་ཆེན་པོ་མཆོག་ནས་བཞུགས་སྒར་ཁུལ་དུ་ཡོད་པའི་བླ་སྤྲུལ་རྣམ་པ་དང་། དགེ་བཤེས། ཉེ་འཁོར་གྲྭ་ཚང་གི་འཐུས་མི། གྲྭ་བཙུན་གཙོ་བོར་གྱུར་པའི་ཐོག་བཀའ་སྤྱི་དང་སྲི་ཞུའ...
ཕྱི་ལོ་ ༡༩༩༦ ལོར་སྩལ་བའི་བཀའ་སློབ།
ཕྱི་ལོ་ ༡༩༩༦ ལོར་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་ས་ལུ་གྷ་རའི་དུས་འཁོར་དབང་ཆེན་སྐབས་དོལ་རྒྱལ་སྐོར་སྩལ་བའི་བཀའ་སློབ་ཟུར་བཏོན་ཞུས་པ། དགའ་ལྡན་ཕོ་བྲང་ཡིག་ཚང་།
ཕྱི་ལོ་ ༢༠༠༢ ཟླ་ ༡༢ ཚེས་ ༢ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༢ ཟླ་ ༡༢ ཚེས་ ༢ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་རྒྱ་གར་ལྷོ་ཕྱོགས་སྦེལ་ཀོབ་བོད་ཁྱིམ་གྱི་དགེ་ལས་སློབ་ཕྲུག་དང་། རྒྱ་ཆེའི་སེར་སྐྱ་མང་ཚོགས་རྣམས་ལ་དོལ་རྒྱལ་སྐོར་སྩལ་བའི་བཀའ་སློབ་ཟུ...
ཕྱི་ལོ་ ༢༠༠༢ ཟླ་ ༡༢ ཚེས་ ༦ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༢ ཟླ་ ༡༢ ཚེས་ ༦ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་འབྲས་སྤུངས་བླ་སྤྱིར་བོད་གཞུང་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་དབུ་བརྙེས་ནས་མི་ལོ་ ༣༦༠ འཁོར་བའི་མཇུག་བསྡོམས་མཛད་སྒོའོ་ཐོག་དོལ་ར...
ཕྱི་ལོ་ ༢༠༠༤ ཟླ་ ༣ ཚེས་ ༢༦ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༤ ཟླ་ ༣ ཚེས་ ༢༦ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་བདེ་མཆོག་དྲིལ་བུ་ལུས་དཀྱིལ་གྱི་བཀའ་དབང་སྐབས་དོལ་རྒྱལ་སྐོར་སྩལ་བའི་བཀའ་སློབ་ཟུར་བཏོན་ཞ...
ཕྱི་ལོ་ ༢༠༠༦ ཟླ་ ༡ ཚེས་ ༩ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༦ ཟླ་ ༡ ཚེས་ ༩ ཉིན་སྤྱི་ནོར་༧གོང་ས་༧སྐྱབས་མགོན་ཚེན་པོ་མཆོག་ནས་གནས་མཆོག་དཔལ་ལྡན་འབྲས་སྤུངས་མཆོད་རྟེན་ཆེན་པོར་དཔལ་དུས་ཀྱི་འཁོར་ལོའི་དབང་ཆེན་ཐེངས་སུམ་ཅུ་པའི་སྔོན་འགྲོའི་ཆོས་འབྲེལ་སྐབས་དོལ་རྒྱལ...
ཕྱི་ལོ་ ༢༠༠༦ ཟླ་ ༡༢ ཚེས་ ༢༠་ཉིན་སྩལ་བའི་བཀའ་སློབ།
ཕྱི་ལོ་ ༢༠༠༦ ཟླ་ ༡༢ ཚེས་ ༢༠་ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་འཕགས་ཡུལ་གྱི་གནས་མཆོག་ལྦཱ་རཱ་ཎ་སཱིར་བྱང་ཆུབ་སེམས་འགྲེལ་དང་། ལྟ་མགུར་ཨ་མ་ངོས་འཛིན། སྤྱན་རས་གཟིགས་ཀྱི་བཀའ་དབང་བཅས་ཀྱི་གསུང་ཆོས་...
ཕྱི་ལོ་ ༢༠༠༧ ཟླ་ ༡༡ ཚེས་ ༡༠ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༧ ཟླ་ ༡༡ ཚེས་ ༡༠ ཉིན་སོག་པོ་དང་། ཨུ་རུ་སུ་སྤྱི་མཐུན་རྒྱལ་ཁབ་ཀྱི་ཁོངས་ཁལ་མུག་དང་། ཐུ་བ། བྷོ་རི་ཡ་བཅས་ཀྱི་སེར་སྐྱ་མི་དམངས་ནས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་བརྟན་བཞུགས་བསྟར་འབུལ་སྐབས...
ཕྱི་ལོ་ ༢༠༠༧ ཟླ་ ༡༢ ཚེས་ ༢༤ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༧ ཟླ་ ༡༢ ཚེས་ ༢༤ ནས་ ༢༧ བར་ཉིན་བཞི་རིང་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་ཆེན་པོ་ཧོར་གྱི་ཡུལ་ཁག་ནས་ཆོས་ཞུར་ཕེབས་པ་རྣམས་ལ་བླ་མ་མཆོད་པའི་བཀའ་ཁྲིད་གནང་སྐབས་དོལ་རྒྱལ་སྐོར་སྩལ་བའི་བཀའ་སླ...
ཕྱི་ལོ་ ༢༠༠༨ ཟླ་ ༡ ཚེས་ ༣ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༣ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་མོན་གྷོ་འདོད་རྒུ་གླིང་གི་དཔལ་ལྡན་འབྲས་སྤུངས་ཚོགས་ཆེན་དུ་དད་ལྡན་ཆོས་ཞུ་བ་རྣམས་ལ་འཇམ་དཔལ་མཚན་བརྗོད་ཀྱི་བཤད་ལུང་གནང་སྐབས་དོལ་རྒྱལ་ས...
ཕྱི་ལོ་ ༢༠༠༨ ཟླ་ ༡ ཚེས་ ༥ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༥ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་མོན་གྷོ་འདོད་རྒུ་གླིང་གི་དཔལ་ལྡན་འབྲས་སྤུངས་ཚོགས་ཆེན་དུ་འདོད་རྒུ་གླིང་གཞིས་ཆགས་ཀྱི་ལོ་འཁོར་ལས་བསྡོམས་སྙན་སྒྲོན་སྐབས་དོལ་རྒྱལ་སྩལ...
ཕྱི་ལོ་ ༢༠༠༨ ཟླ་ ༡ ཚེས་ ༨ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༨ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རྒྱ་གར་ལྷོ་ཕྱོགས་དཔལ་ལྡན་འབྲས་སྤུངས་བློ་གླིང་གྲྭ་ཚང་དུ་དོལ་རྒྱལ་སྐོར་སྩལ་བའི་བཀའ་སློབ། དགའ་ལྡན་ཕོ་བྲང་ཡིག་ཚང་།
ཕྱི་ལོ་ ༢༠༠༨ ཟླ་ ༡ ཚེས་ ༡༤ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༨ ཟླ་ ༡ ཚེས་ ༡༤ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་དཔལ་ལྡན་འབྲས་སྤུངས་བློ་གསལ་གླིང་དུ་དོལ་རྒྱལ་གྱི་སྐོར་སྔོན་གྱི་ལོ་རྒྱུས་ཀྱི་ཁུངས་དང་བཅས་བཀའ་སློབ་ཞིབ་རྒྱས་སྩལ་བ་ཟུར་བཏོན་ཞུས་པ།...
ཕྱི་ལོ་ ༢༠༠༩ ཟླ་ ༡ ཚེས་ ༡༡ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༩ ཟླ་ ༡ ཚེས་ ༡༡ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་གནས་མཆོག་ལྦ་རཱ་ནཱ་སཱིར་སྤྱོད་མཇུག་ཆེན་མོ་དང་། སྒོམ་རིམ་བར་པའི་གསུང་ཆོས་བཀའ་དྲིན་སྩོལ་སྐབས་ཧི་མ་ལ་ཡའི་རི་རྒྱུད་ལ་དྭགས་ནས་མོན་བ...
ཕྱི་ལོ་ ༢༠༠༩ ཟླ་ ༦ ཚེས ༢༤ ཉིན་སྩལ་བའི་བཀའ་སློབ།
ཕྱི་ལོ་ ༢༠༠༩ ཟླ་ ༦ ཚེས ༢༤ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་བཞུགས་སྒར་རྡ་སྟེང་བོད་ཕྲུག་ཁྱིམ་སྡེར་དེང་དུས་ན་གཞོན་རྣམས་ལ་དམིགས་བསལ་བཀའ་ཆོས་ཀྱི་ཉིན་དང་པོར་དོལ་རྒྱལ་སྐོར་སྩལ་བའི་བཀའ་སློབ་ཟུར་...


text:
༄༅། །གང་འཚམས་ནས་གནམ་གཤིས་དྭངས་ཏེ་བགྲོད་ལམ་ཕྱེ་བར་བརྟེན་རྣ་ཐོད་ལ་རྩེ་ནས་རྒྱ་གར་གྱི་གྲོགས་པོ་རྗེས་བཞུགས་པ་ཚོར་ག་ལེར་བཞུགས་ཞེས་ཕན་ཚུན་ཚང་མ་དགའ་སྐྱོ་ཟུང་འབྲེལ་གྱིས་ཞུས་ཤིང༌། ལ་རྩེ་དེར་རྣམ་ཀུན་བོད་མིས་རི་མཐོའི་རྩེར་རྒྱུན་འཛུགས་བྱེད་པའི་དར་ལྕོག་ཚོའི་ཁྲོད་དུ་རྒྱ་ནག་གི་དར་ཆ་དམར་པོ་ཆེན་པོ་དང༌། མའོ་ཙེ་ཏུང་གི་འདྲ་རིས་སོགས་འདུག་པ་དེ་དག་དགའ་བསུའི་ཆེད་ཡིན་ཤག་ཀྱང༌། ཁོ་བོ་ཅག་ལ་ནི་དེ་དག་མཐོང་བ་ན་ཡིད་སྐྱོའི་རང་བཞིན་ཞིག་བྱུང༌།
དེར་རྒྱ་མིའི་དམག་དཔོན་ཞིག་ངོས་བསུ་མའི་ཆེད་སྒུག་སྡོད་བྱས་འདུག ་ཁོང་ནི་དམག་སྤྱི་གཞོན་པའི་མིང་འཁུར་ཡོད་པ་དམག་དཔོན་ཅིན་རའོ་རན་ཟེར་བ་རྒྱ་མིའི་ལས་བྱེད་པའི་ནང་ནས་ཕྲན་གྱི་དགའ་མོས་ཡོད་པའི་གྲས་ཤིག་ཡིན། སེམས་བཟང་པོ་དང་གཡོ་ཟོལ་མེད་པ་ཞིག་རེད། དེ་གྲས་ཁོང་གཅིག་པུ་མིན་པ་གཞན་དག་ཀྱང་ཐུག་འཕྲད་བྱུང་མྱོང༌། ཁོང་ཚོའི་ཁྲོད་དུ་ང་ཚོར་གྲོགས་ཕན་བྱེད་འདོད་ཡོད་མཁན་མང་པོ་ཡོད་ཀྱང༌། ཁོ་རང་ཚོ་དམར་པོའི་སྒྲིག་འཛུགས་དམ་བཙན་གྱི་འོག་ཏུ་སོྡད་དགོས་པར་བརྟེན་ང་ཚོར་ཕན་གྲོགས་མང་པོ་བྱེད་ཐབས་མེད། ཁོང་ཚོའི་གྲས་གཅིག་ནི་ ༡༩༥༨ ལོ་ང་ཚོའི་འཇབ་དམག་ཁོངས་ཞུགས་ཏེ་ཟླ་བ་དགུའི་རིང་མཉམ་དུ་རྒྱ་དམར་ལ་འཐབ་རྒོལ་བྱས་ཤིང༌། ད་ཆ་རྒྱ་གར་ནང་བཙན་བྱོལ་བ་བྱས་ཏེ་བསྡད་ཡོད། ལྷ་སར་ཕྱིར་ལོག་སྐབས་གྲོ་མོ་དང༌། རྒྱལ་རྩེ གཞིས་ཀ་རྩེ་སོགས་ཀྱི་གྲོང་ཁྱེར་དུ་གླེང་མོལ་རྣམས་རང་འདོད་ལྟར་བརྗོད་རྩིས་ཡོད། ནིའུ་ལྡི་ལིར་གཅེན་པོ་དང༌། ངོས་ལ་ཁས་ལེན་བྱས་པའི་རྗེས་སུ་བོད་ནང་གླེང་མོལ་རྣམས་རང་འདོད་ལྟར་བྱས་ན་རྒྱ་མིའི་རྣམ་འགྱུར་ཇི་འདྲ་ཞིག་བསྟན་གྱི་ཡོད་མེད་བལྟ་འདོད་བྱུང་བར་བརྟེན་ས་གནས་དེ་གསུམ་དང༌། ལྷ་སར་གླེང་མོལ་བྱས་པ་ཚོའི་ནང་ ༡༩༥༥ ལོ་རྒྱ་ནག་ནས་བོད་དུ་ཕྱིར་ལོག་བྱས་པ་ནས་བཟུང་མི་མང་དང༌། རྒྱ་བོད་ལས་བྱེད་ཚོར་ངས་རྒྱུན་དུ་བརྗོད་དོན་ལྟར་རྒྱ་རིགས་རྣམས་ང་ཚོར་དབང་བསྒྱུར་བྱེད་མཁན་མིན་པ་དང༌། ང་ཚོ་ཁོང་ཚོའི་མི་སེར་མིན་ལུགས། ང་ཚོར་ནང་གི་རང་དབང་ཡོད་པའི་རང་སྐྱོང་ལྗོངས་འཛུགས་རྒྱུའི་ཁས་ལེན་ཡོད་སྟབས་དེ་དག་ལེགས་པར་འགྲུབ་ཐབས་ལ་ཚང་མས་འབད་བརྩོན་བྱེད་དགོས། ལས་དོན་ནོར་འཁྲུལ་ཅན་རྒྱ་བོད་ལས་བྱེད་སུས་ཀྱང་ལེགས་བཅོས་དུས་རྟག་ཏུ་བྱེད་པའི་འཁུར་འགན་ལེན་དགོས། རྒྱ་རིགས་རྣམས་བོད་དུ་གྲོགས་ཕན་བྱེད་དུ་བཏང་བ་ཡིན་སྟབས་ཁོང་ཚོས་ང་ཚོར་ཕན་ཐོགས་མ་བྱས་ན་ཁོང་ཚོའི་དབུས་གཞུང་གི་བཀའ་དགོངས་དང་འགལ་བ་རེད་ཅེས་རྒྱ་ནག་གི་དབང་འཛིན་པ་ཚོས་ངོས་ལ་ཁས་ལེན་བྱུང་ལུགས་སོགས་བསྐྱར་བཤད་ནན་བརྗོད་བྱས་པ་ཡིན།
སྲིད་བྱུས་དེ་དག་ལག་ལེན་དུ་བཀལ་ཏེ་ང་ཚོའི་གཞུང་གི་ལས་དོན་ཇི་འདྲ་ཞིག་བྱས་ཀྱང་གྲོས་མཐུན་དོན་ཚན་བཅུ་བདུན་དང་མཐུན་པ་དང༌། ནང་གི་རང་དབང་འབྱུང་ཐབས་ལ་འབད་བརྩོན་གང་ཐུབ་བྱས་པ་ཡིན། ཐོག་མའི་ཆར་རྒྱ་མིའི་རྣམ་འགྱུར་གསལ་རྟོགས་མ་བྱུང་ཡང༌། རྗེས་སུ་རྒྱ་མིའི་བསམ་ཚུལ་དུ་ངོས་ལ་ཕྱི་རྒྱལ་གྱི་ཤུགས་རྐྱེན་ཐེབས་པར་ལྟ་བའི་གནས་ལུགས་རིམ་བཞིན་གསལ་རྟོགས་བྱུང༌། ཁོ་བོ་རྒྱ་གར་དུ་སྡོད་ཤུལ་རིང་མི་མང་ནས་རྒྱ་མིར་ཁོང་ཁྲོའི་རྣམ་འགྱུར་སྟོན་སྟངས་ལྷ་སའི་ཕྱི་ནང་དུ་ཁྱབ་འཕེལ་བྱུང་བ་མི་རིང་བར་ཤེས་རྟོགས་བྱུང་ཞིང༌། དེའི་རྒྱུ་མཚན་གཙོ་བོ་ནི་བོད་ཤར་ཕྱོགས་ཀྱི་མི་རྣམས་ནུབ་ཕྱོགས་སུ་བཙན་བྱོལ་དུ་ཡོང་གི་ཡོད་པ་དེའི་རྐྱེན་གྱི་ཡིན་ཞིང༌། བཙན་བྱོལ་བ་སྟོང་ཕྲག་མང་པོ་ནས་རང་གཞུང་སྲུང་སྐྱོབ་ཀྱི་དོན་དུ་ལྷ་སའི་ཉེ་སྐོར་དུ་སྡོད་སྒར་ཆགས་ཏེ་གནས་ཡོད་པ་རེད། འབྲི་ཆུ་ཤར་བརྒྱུད་བོད་རིགས་ས་ཁུལ་དུ་རྒྱ་མིའི་ལྟ་སྤྱོད་ལག་ལེན་བྱེད་ཆེད་ལས་ཐབས་ཧ་ཅང་ཐ་ཆད་མི་སྤྱོད་ལས་འདས་པ་ཇི་བྱས་ཁོང་ཚོའི་ས་ནས་ཤེས་རྟོགས་བྱུང་སྟེ། རིང་པོར་མ་ལྟོས་པར་བོད་ས་གཞན་དག་ལ་ཡང་དེ་བཞིན་ལག་བསྟར་བྱས་དྭོགས་ཚང་མར་བློ་གཡེང་ཆེན་པོ་བྱུང་ཞིང༌། དེ་ལྟར་མི་མང་གི་མི་འདོད་པའི་བསམ་ཚུལ་རྣམས་རིམ་བཞིན་ཤུགས་ཚད་ཇེ་མཐོ་ཇེ་མཐོར་འགྱུར་སྐབས་རྒྱ་མིའི་རྣམ་འགྱུར་ནི་ཡ་མཚན་ཞིག་བསྟན་འདུག ཁོ་བོ་བོད་དུ་མ་ལོག་བར་རྒྱ་མིས་ངའི་བཀའ་བློན་ཚོར་བརྩི་མཐོང་ཚུལ་མཐུན་བྱས་ཤིང༌། ཚོགས་འདུའི་སར་བཀའ་ཤག་ལ་བརྗོད་གསལ། བོད་ནང་གི་བཅོས་བསྒྱུར་སྐོར་བོད་མིས་བློ་གཡེང་བྱེད་ཀྱི་ཡོད་པ་རྒྱ་ནག་གཞུང་ནས་ཤེས་ཀྱི་ཡོད། མི་མང་གི་འདོད་པ་དང་མ་བསྟུན་པར་བསྒྱུར་བཅོས་བྱེད་འདོད་མེད་གཤིས། ལོ་དྲུག་རིང་བསྒྱུར་བཅོས་འགྱངས་པ་ཡིན་ཞེས་བརྗོད་འདུག གནས་ཚུལ་དེ་དག་ནིའུ་ལྡི་ལིར་ངེད་ནས་ཀྲོའུ་ཨན་ལན་ལ་གླེང་མོལ་བྱས་པའི་འབྲས་བུ་ཡིན་མིན་གང་ལྟར་མི་མང་གི་ཁོང་ཁྲོའི་བློ་འཚབ་ཞི་བ་ལ་ཕན་ནུས་ཡོང་བར་ཕྱིས་དྲག་པ་ཡིན།
དེ་ལྟར་བཅོས་མའི་མཛའ་གྲོགས་ཀྱི་རྣམ་འགྱུར་སྟོན་པའི་མུར། མི་མང་འདུ་འཛོམས་ཤིག་སར་རྒྱ་མིས་བཀའ་ཤག་ཏུ་གོ་བསྡུར་མ་བྱས་པར་བརྗོད་གསལ། བོད་ཤར་ཕྱོགས་ས་ཁུལ་འགར་རྒྱ་མིའི་དབང་བསྒྱུར་ལ་ངོ་རྒོལ་བྱེད་མཁན་ཡོད་པ་དེ་དག་གནོན་སྡོམ་ཐུབ་པའི་གྲ་སྒྲིག་ཆ་ཚང་ཡོད་ཅེས་བརྗོད་པ་དེས་བཀའ་བློན་རྣམས་བློ་འཚབ་ཆེན་པོར་གྱུར། དེ་ཡང་ཁམས་པས་ངོ་རྒོལ་བྱེད་ཀྱི་ཡོད་པ་བཀའ་ཤག་གིས་ཤེས་ཀྱི་ཡོད་ཀྱང༌། མི་མང་ལ་གསལ་པོར་ཁྱབ་བསྒྲགས་བྱེད་དགོས་པའི་གལ་འགངས་ཆེན་པོ་དེ་འདྲ་བྱེད་པ་ཇི་ཡིན་མི་ཤེས་པ་ཞིག་རེད།
དེ་ནས་རྒྱུ་མཚན་འདི་ཡིན་མེད་པར་གློ་བུར་རྒྱ་མིས་མཛའ་གྲོགས་ཀྱི་རྣམ་པ་བསྒྱུར་ཏེ་འཇིགས་སྣང་གི་བསྡིགས་ར་བསྐུལ་བ་དང༌། ཚིག་རྩུབ་བརྗོད་པ་སོགས་སྔར་གྱི་བཙན་དབང་བྱེད་སྟངས་དེ་བས་ངན་པ་ཞིག་ཡང་བསྐྱར་བྱེད་པའི་འགོ་ཚུགས།
ཁོ་བོ་རྒྱ་གར་གྱི་བལྟ་བསྐོར་ཟིན་རྗེས་སྐུ་ཞབས་ནེ་རུར་ལྷ་སར་གདན་ཞུའི་སྙན་སེང་ཞིག་ཞུས་པ་ཡིན། དེའི་རྒྱུ་མཚན་ནི ཕྲན་ལ་རྒྱ་གར་ནང་ཁོང་གིས་སྣེ་ལེན་གང་ཟབ་གནང་བ་དེའི་དྲིན་ལན་འཇལ་རྒྱུའི་ཆེད་ཙམ་དུ་མ་ཟད། བོད་ནང་ཁུལ་གྱི་གནས་ཚུལ་རྣམས་ཁོང་གིས་ཐད་ཀར་གཟིགས་རྟོགས་ཐུབ་པའི་ཆེད་དུའང་ཡིན། ཁོང་གིས་དེ་ལ་ཞལ་བཞེས་གནང་ཞིང༌། རྒྱ་མིས་ཀྱང་ཐོག་མའི་ཆར་དེ་ལ་འདོད་བབས་ཡོད་མེད་ཇི་ལྟར་དགག་ཆ་གང་ཡང་བྱས་མ་བྱུང༌། དེ་ལ་རྒྱ་མི་རྣམས་ཕྱི་རྒྱལ་གྱི་མི་སྣ་སྲིད་དོན་མཁན་དེ་རིགས་ཁོང་རང་ཚོའི་བྱ་སྤྱོད་ལ་རྟོག་ཞིབ་བྱེད་དུ་འཇུག་ཐབས་མེད་སྟབས་རྗེས་སུ་ཇི་ལྟར་བྱེད་མིན་ལམ་ཙམ་ཚོད་དཔགས་ཐུབ་པ་ལྟ་བུ་ཞིག་ཡོད་པ་ལྟར། ཁོང་ཕེབས་དུས་སུ་མ་གཏུགས་ཙམ་ལ་རྒྱ་མིས་བརྗོད་གསལ། ཁོང་ལ་བོད་མིས་དགའ་བསུ་བྱེད་མིན་མི་རྟོགས་ཤིང༌། ཇི་བྱེད་མ་ངེས་པས་ཁོང་གི་བདེ་འཇགས་སྐོར་འགན་འཁུར་མི་ཐུབ་ཟེར། བོད་མིས་ཁོང་ལ་བོད་སྐྱོབ་སྲུང་མཁན་ལྟ་བུའི་འདུ་ཤེས་ཀྱིས་དགའ་བསུ་ངེས་པར་ཞུ་རྒྱུ་ཡང༌། རྒྱ་མིའི་བཙན་འོག་ནས་ཅི་བྱ་མེད་པར་ཁོ་བོའི་གདན་ཞུ་ཕྱིར་འཐེན་མི་བྱེད་མཐུ་མེད་བྱུང་སྟེ་བརྩེ་ཞེན་དང༌། སློབ་སྟོན་གྱི་འབྲེལ་ཐག་དབང་མེད་དུ་གཅོད་དགོས་བྱུང༌།
གོང་སྨྲོས་ལྟར། རིམ་བཞིན་བཙན་བྱོལ་བ་ཚོའི་ས་ནས་བོད་ཀྱི་ཤར་བྱང་ས་ཁུལ་དུ་གནས་ཚུལ་ཤིན་ཏུ་ཐབས་རྡུགས་བྱུང་ལུགས་རྣམས་གོ་རྟོགས་ཡོང་གི་ཡོད་ཀྱང༌། ལོ་རྒྱུས་ཞིབ་གསལ་ཆ་ཚང་བ་ཇི་མ་ཇི་བཞིན་ཞིག་ད་ལྟ་ཡང་ཤེས་རྟོགས་དཀའ་བ་ཡིན། བཙན་འཛུལ་འགོ་འཛུགས་བྱས་པ་ནས་བཟུངས་རྒྱ་མིའི་དབང་བསྒྱུར་འོག་ཚུད་པའི་ས་ཁུལ་ཁག་ཏུ་ཁམས་རིགས་རིའི་ལོགས་སུ་གནས་སྡོད་འཇབ་དམག་མཁན་བརྒྱ་ཕྲག་འགའ་ཤས་ནས། སྟོང་ཕྲག་བཅུ་གྲངས་སུ་རིམ་འཕེལ་དུ་ཕྱིན་ཏེ ཁོང་ཚོས་རྒྱ་མིའི་དཔུང་དམག་ལ་དུས་སྐབས་ངེས་མེད་ཀྱི་འཐབ་རྒོལ་ཐེངས་གྲངས་མང་པོ་བྱས་ཡོད་ཅིང༌། རྒྱ་མིའི་དཔུང་དམག་གིས་འབོམ་དང༌། ལྕི་བའི་མཚོན་ཆའི་རིགས་དུ་མ་བེད་སྤྱོད་ཀྱིས་འཇབ་དམག་མཁན་ཙམ་དུ་མ་ཟད། ཁོང་ཚོར་འབྲེལ་གྲོགས་བྱས་པར་དྭོགས་པའི་གྲོང་དང༌། གྲོང་གསེབ། དགོན་ཁག་ཏུ་གནས་པའི་སེར་སྐྱ་མི་མང་འགལ་ཉེས་ཡོད་མེད་ཚང་མར་དྲག་གནོན་མི་བཟད་པ་བྱས་འདུག་པར་བརྟེན། གྲོང་གསེབ་དང༌། དགོན་ཁག་ཚོ་སྟོར་བཤིགས་ཆེན་པོར་གྱུར། བླ་མ་དང༌། མི་མང་གི་འགོ་འཁྲིད་སྐྱ་བོ་དྲག་པ་ཚོར་དམའ་འབེབས་དང་བཙོན་འཇུག་བྱས་ཏེ་རིམ་བཞིན་མནར་གཅོད་ཀྱིས་སྡུག་གསོད་བཏང༌། ས་ཞིང་བཙན་འཕྲོག་དང༌། རྩ་ཆེའི་སྐུ་གསུང་ཐུགས་རྟེན་རིགས་སྟོར་བཅོམ་རྐུ་འཕྲོག་བྱས། ཆོས་ཟེར་བ་འདིས་མི་མང་ལ་གཉའ་གནོན་བཤུ་གཞོགས་བྱེད་པའི་གཞི་རྟེན་བྱས་ལུགས་དང༌། སངས་རྒྱས་བཅོམ་ལྡན་འདས་ཤཱཀྱ་ཐུབ་པ་རང་ཉིད་ལོག་སྤྱོད་པ་ཡིན་ཚུལ་སོགས་སྦྱར་ཡིག་དང༌། གསར་ཤོག་ཁག་ཐོག་བྲིས་ཏེ་དྲིལ་བསྒྲགས་རྒྱ་ཆེ་བྱས་ཤིང༌། སློབ་གྲྭ་ཁག་ཏུའང་སྤེལ་འགྲེམས་འགྲེལ་བཤད་ཟབ་ནན་བྱས་འདུག རྒྱ་སྡེའི་ས་ཁུལ་དུ་དཔར་འདེབས་བྱས་པའི་གསར་ཤོག་དེ་ཚོའི་གྲས་ངོ་མ་དང༌། ངོ་བཤུས་འགའ་ཤས་ལྷ་སར་འབྱོར་ཏེ་ཚོད་བགམ་པའི་སླད་དུ་དངོས་བརྒྱུད་ཅི་རིགས་པའི་སྒོ་ནས་རྒྱ་བོད་ལས་བྱེད་པའི་ལག་ཏུ་སོན་པར་བྱས་ཏེ་ཡོད་སྐབས་གནས་ཚུལ་དེ་ལ་བོད་མི་ཚོ་འདོད་བབས་མེད་པའི་རྣམ་འགྱུར་ཆེན་པོ་བཟོད་དཀའ་བ་ཞིག་ནགས་ལ་མེ་མཆེད་པ་ལྟ་བུའི་གནས་སུ་གྱར་སྟབས་ཧ་ཅང་མངོན་གསལ་ཐལ་ཆེའི་སྐྱོན་འགྱུར་བྱས་དྭོགས་ཀྱིས་མི་མང་རྒྱ་ཆེར་ཁྱབ་གདལ་མ་བྱུང་གོང་དེ་མ་ཐག་གསར་ཤོག་རྣམས་ཕྱིར་བསྡུ་ཐུབ་ཐབས་ཀྱི་ཆེད་དུ་གསར་ཤོག་རེར་རྒྱ་མིའི་དངུལ་རྡ་སྒོར་ལྔ་རེ་སྤྲད་དེ་ཕྱིར་ཉོས་བསྡུ་ཚགས་བྱས་ཤིང༌།
རྒྱ་མིས་མེས་རྒྱལ་ཟེར་བ་རྒྱ་ནག་ཁོངས་བོད་མི་རྣམས་རང་མོས་ཀྱིས་ཞུགས་པའི་ཐབས་ཤེས་བྱེད་ཀྱི་ཡོད་ཚེ་བོད་ཤར་ཕྱོགས་ས་ཁུལ་དུ་ལག་ལེན་བྱེད་ཕྱོགས་དེས་ཐབས་ཤེས་དེ་དག་མཚམས་འཇོག་བྱས་པ་ལྟ་བུ་རེད། བོད་མི་རྣམས་ལ་འཇིགས་སྐྲག་བསྐུལ་ཏེ་ཁས་ལེན་བྱེད་དུ་འཇུག་མི་ཐུབ། འདི་ཕྱི་ཁས་ལེན་ཞིང༌། ཆོས་ལ་གཙིགས་སུ་བྱེད་པའི་མི་དག་གིས་རྩ་ཆེར་འཛིན་པའི་ལུང་རྟོགས་ཀྱི་ཆོས་ལ་ཁོང་ཚོས་ངོ་རྒོལ་བྱེད་པ་དེ་ནི་སྨྱོན་པའི་སྲིད་བྱུས་ལྟ་བུ་ཡིན་ཞིང༌། དེའི་འབྲས་བུར་བོད་ཀྱི་ངོ་ལོག་པའི་བསམ་སྦྱོར་གྱི་ནུས་ཤུགས་དང༌། གཞི་རྒྱ་ཇེ་ཆེར་ཕྱིན་པ་རེད།
ཕྲན་ལྷ་སར་ལོག་རྗེས་ཡུན་མི་རིང་བར་འབྲི་ཆུ་ནུབ་བརྒྱུད་ཀྱི་ཆབ་བྲག་རྨར་ཁམས་སོགས་བོད་ཤར་ཕྱོགས། བྱང་ཤར། ཤར་ལྷོ་བཅས་ཀྱི་ས་ཁུལ་གང་སར་མི་མང་ནས་གོ་མཚོན་འཆང་ཞིང་དྲག་པོའི་ངོ་རྒོལ་གྱི་ལས་རྩོམ་བྱེད་བཞིན་ཡོད་པ་དང༌། ཞི་འཇམ་གྱི་ཐབས་ཤེས་ལ་རེ་སྒུག་ཏུ་གནས་པ་ནི་བོད་ནུབ་ཕྱོགས་དང༌། དབུས་ཕྱོགས་ས་ཁུལ་ཉུང་ཉུང་ཞིག་ཡིན།
དུས་སྐབས་དེ་སྐོར་ལ་ཁོ་བོས་ལྷ་སར་ཡོད་པའི་རྒྱ་མིའི་དམག་དཔོན་འགའ་ཤས་ལ་བོད་ཤར་ཕྱོགས་ས་ཁུལ་དུ་ཟིང་འཁྲུག་པ་ཉུང་ཤས་ལ་ཁག་འདོགས་ཀྱིས་ཡུལ་དགོན་སྡེ་ཁྱིམ་ཁག་ལ་གནམ་གྲུས་སྒྱོགས་དང༌། འབོམ་འཕེན་པ་འདི་ནི་ཞི་བདེའི་མི་མང་སེར་སྐྱར་དྲག་གནོན་བྱེད་པ་ཤིན་ཏུ་མི་འོས་པ་ཞིག་ཡིན་ལུགས་བརྗོད་རྒྱུ་བྱུང་ཞིང༌། དེ་འདྲའི་གླེང་མོལ་བྱེད་སྐབས་འཕྲལ་དུ་མཚམས་འཇོག་བྱེད་རྒྱུའི་ཁས་ལེན་བྱས་ན་ཡང༌། ལག་ལེན་ནི་སྔར་བཞིན་མུ་མཐུད་བྱས་པ་མ་གཏོགས་འགྱུར་བ་གཏན་ནས་ཡོང་གི་མི་འདུག
ལྷ་སར་བོད་ཤར་ཕྱོགས་ཁམས་དང༌། ཨ་མདོའི་མི་གྲངས་ཉུང་མཐར་ཁྲི་ལྷག་ཙམ་ཡོད་ཁོངས་ནས་ཉུང་ཤས་ཤིག་སྔོན་འབྱོར་རྒྱུན་སྡོད་པ་ཡིན་ཡང༌། ཕལ་མོ་ཆེ་ནི་གསར་འབྱོར་བཙན་བྱོལ་བ་ཤ་སྟག་ཡིན། རྒྱ་མིར་དྲག་པོའི་ངོ་རྒོལ་འགོ་འཛུགས་བྱེད་མཁན་བོད་ཤར་ཕྱོགས་པ་ཡིན་སྟབས་དེ་དག་ལ་རྒྱ་མིས་དགྲ་ལན་བྱས་དྭོགས་ཀྱིས་ཁོང་ཚོར་སྲུང་སྐྱོབ་ཡོང་བ་ཞེས་མི་མང་ནས་བཀའ་ཤག་ཏུ་སྙན་འབུལ་ཞུས་ཤིང༌། རྒྱ་མིའི་དམག་དཔོན་ཚོས་སྤྱིར་བཏང་བོད་ཤར་ཕྱོགས་པའི་མི་ཚོར་དགྲ་ལན་མི་བྱེད་པའི་ཁས་ལེན་ཐུབ་ཚུལ་བརྗོད་སྟབས་བཀའ་ཤག་ནས་ཁམས་པའི་འགོ་བྱེད་ཆེད་འབོད་ཐོག་ཁོང་ཚོའི་བློ་གཡེང་ཞི་ཐབས་བྱས་ཤིང༌། འོན་ཏེ་ཁོང་ཚོའི་བློ་གཡེང་ཡུད་ཙམ་ལས་ཞི་ཐབས་མ་བྱུང་བར་བརྟེན་བརྟན་ཆའི་སླད་དུ་ཁམས་པ་ཨ་མདོའི་མི་མང་ལ་ཉེས་འགེལ་མི་བྱེད་པའི་ལུགས་མཐུན་ཁས་ལེན་ཡི་གེ་ཞིག་རྒྱ་མིའི་ས་ནས་ལེན་གྲོགས་ཞེས་བཀའ་ཤག་ཏུ་བརྗོད་འདུག་པར། རྒྱ་མིས་ཁས་ལེན་གྱི་ཡི་གེ་དེ་འདྲ་ཞིག་ཁྱབ་བསྒྲགས་བྱས་ན་དེ་དག་རིམ་བཞིན་རྒྱ་གར་དུ་འབྱོར་ཏེ་རྒྱ་མིའི་ངོ་གདོང་ཉམས་དམས་ཡོང་རྒྱུ་ཞེས་རྒྱུ་མཚན་གང་བྱུང་རང་དགར་བཀོད་དེ་ཁས་ལེན་གྱི་ཡི་གེ་མ་སྤྲད་པ་རེད།
དེར་བརྟེན་བཀའ་ཤག་ནས་རྒྱ་མིའི་ངག་ཐོག་གི་ཁས་ལེན་དེ་དག་བཀའ་ཤག་གིས་ཡིག་ཐོག་ཏུ་བཀོད་རྒྱུ་མ་གཏོགས་བྱེད་ཐབས་བྱུང་མི་འདུག རིང་མིན་རྒྱ་མིའི་ཁས་ལེན་དེ་དག་སོར་གནས་རྒྱུན་སྐྱོང་མེད་པ་རྣམ་ཀུན་དང་འདྲ་བར་དོན་སྟོང་ཡིན་པའི་བཟོ་ཆེ་འགའ་ཤས་བྱུང་ཐོན་ནི། བདུན་འགའ་ཤས་རྗེས་ཁམས་རིགས་ཀྱི་སྡོད་གུར་ནང་རྒྱ་མིའི་ལས་བྱེད་ཕྱིན་ཏེ་མི་ཐོ་བཀོད་དེ་སོ་སོའི་སྔར་ཕན་གྱི་ལོ་རྒྱུས་ཕྲ་ཞིབ་བྲིས་བཀོད་བྱས་འདུག་པ་དེ་ནི་ད་ཕན་མ་བྱས་པའི་ལས་དོན་ཡིན་པར་བརྟེན་ཁམས་རིགས་རྣམས་ལ་ཡང་བསྐྱར་བློ་བག་མི་ཕེབས་པ་ཇེ་ཆེར་གྱུར་འདུག ་ཁོང་ཚོའི་བསམ་པར་དེ་ནི་འཛིན་བཟུང་བྱ་རྒྱུའི་ལས་དོན་གྱི་ཐོག་མ་ཞིག་ལ་བརྟེན་ད་ཆ་ལྷ་སར་བསྡད་ན་སྐྱོབ་ཐབས་མེད་ཅིང༌། གང་བྱུང་ལག་འགོ་རྩིས་སྤྲོད་བྱེད་ཐབས་མེད་པས་དེ་མཚམས་ཟང་ཟིང་ཐལ་ཆ་ཇི་ཡོང་མ་ངེས་སྟབས། དེ་བས་ལྷ་ཁུལ་ནས་ཕྱིར་ཐོན་བྱ་རྒྱུར་སེམས་ཐག་ཆོད་དེ་ཡུལ་སྤོས་བྱེད་འགོ་བཙུགས་ཤིང༌། དགོང་མོར་ཚོ་ཁག་ཚོ་ཁག་ཏུ་བྱས་ནས་རིམ་ཐོན་གྱིས་རི་ལ་འཛེགས་ཏེ་བསྐྱོད། འགའ་ཤས་ནས་ནང་མི་ཚོ་ཡང་མཉམ་དུ་འཁྲིད་འདུག མང་ཆེ་བ་ནི་རིམ་བཞིན་འཇབ་དམག་ཁོངས་ཞུགས་ཏེ་ཕྱིར་ཐོན་མཐར་ལྷ་སར་ཉུང་ཤས་ཙམ་ལས་མེད། དེར་རྒྱ་མི་ཁོང་ཁྲོ་རབ་ཏུ་འབར་ཏེ་བཀའ་ཤག་ཏུ་གླེང་བསུན་མང་པོ་བཟོས། གནས་ཚུལ་དེ་ལྟར་འགྱུར་བར་བརྟེན་ཕྲན་ཡང་བློ་གཡེང་ཆེ་ཁར། ཅི་བྱ་གཏོལ་མེད་ཀྱི་དཀའ་ཚེགས་ཀྱང་ཇེ་ཆེ་ཇེ་སྡུག་ཏུ་གྱུར། ལྷག་བསམ་གཅིག་ཏུ་དཀར་བའི་འཇབ་དམག་མཁན་ཚོར་ཁོ་བོའི་མཐོང་ཚུལ་བཟང་པོ་ཡོད་དེ། ཁོང་ཚོས་ཆོས་དང༌། རང་ཡུལ་སྐྱོབ་ཐབས་སུ་རང་དང་བུ་ཕྲུག་གི་ལུས་སྲོག་ཀྱང་བློས་གཏོང་ཕོད་པའི་སྙིང་སྟོབས་ཆེ་ཞིང༌། བོད་ཤར་ཕྱོགས་ས་ཁུལ་དུ་བྱུང་བའི་རྒྱ་མིའི་སྤྱོད་ཚུལ་ངན་པ་དེ་དག་སུ་ཞིག་གིས་ཐོས་ཀྱང་རང་བཞིན་གྱིས་ཞེ་སྡང་སྐྱེ་བ་ནི་སྤྱིར་བཏང་འགྲོ་བ་མིར་གྱུར་ཚད་ལ་ཡོང་སྲིད་པ་ཞིག་ཡིན་པ་མ་ཟད། ཁོང་ཚོས་ཏཱ་ལའི་བླ་མར་བླ་སློབ་དང་རྗེ་འབངས་ཀྱི་དམ་ཚིག་ལར་རྒྱ་བཟུང་སྟེ་རྒྱ་མིར་རྒོལ་འཛིངས་བྱེད་ཀྱི་ཡོད་པ་དང༌། ཁོང་ཚོས་སྲུང་སྐྱོབ་བྱེད་པའི་དམིགས་ཡུལ་རྩ་བ་ནི་ངོས་ཏཱ་ལའི་བླ་མ་ཡིན་པ་རེད། འོན་ཀྱང་ངས་རྩོད་གླེང་མི་བྱེད་ཐབས་མེད་བྱུང༌།
དུས་ཀྱི་འགྱུར་བ་འདི་ལྟ་བུའི་གནས་སྐབས་སུ་མཧཱ་ཏ་མ་གྷན་དྷིས་སློབ་སྟོན་གསར་པ་ཇི་འདྲ་ཞིག་གནང་ཡོང་སྙམ་སྟེ་ཁོ་བོའི་ཡིད་སྔར་བཞིན་རཱ་ཇི་གྷ་ཊའི་ཕྱོགས་སུ་ཡང་ཡང་སོང༌། ཁོ་བོའི་བསམ་པར། ཁོང་གིས་ད་དུང་འཚེ་མེད་ཀྱི་ལམ་དུ་ཞུགས་དགོས་ཞེས་སློབ་སྟོན་གནང་ངམ། ཕལ་ཆེར་དེ་རང་གསུང་ངེས། ང་ཚོར་འཚེ་བ་ཇི་འདྲ་ཞིག་བྱུང་ཡང་དེའི་ལན་དུ་འཚེ་བ་བྱས་ན་གཏན་ནས་མ་འགྲིགས་པ་ཡིན། ལག་ལེན་གནས་ཚུལ་དངོས་བྱུང་ལ་གཞིགས་ན་ཡང༌། བོད་མིས་ཕར་རྒོལ་བྱས་ན་བོད་ཤར་ཕྱོགས་ས་ཁུལ་ལ་རྒྱ་མིས་མནར་གཅོད་ཚབས་ཆེན་ཇི་ལྟར་བྱས་པ་དེ་བཞིན་བོད་ས་ལྷག་ལུས་རྣམས་ལའང་ངེས་པར་ཡོང་གི་རེད། དེས་ན་བོད་ཀྱི་ཡུལ་ཕྱོགས་གཞན་དག་ལ་ཤར་ཕྱོགས་ཀྱི་གནས་ཚུལ་ལས་སྡུག་པའི་དགྲ་འཐབ་མི་འབྱུང་ཆེད་བོད་མི་ཚོས་མཚོན་ཆ་མི་བཟུང་བ་དང༌། རྒྱ་མིར་གཙེར་བསུན་མི་བྱེད་པ་ངེས་པར་དགོས་པར་བསམས་ནས་བཀའ་ཤག་ལ་ཁམས་རིགས་འགོ་བྱེད་ཚོར་ངེད་ཀྱི་བསམ་ཚུལ་གོང་དོན་རྣམས་བརྗོད་དགོས་མངགས་ཤིང༌། བཀའ་ཤག་ནས་འདི་སྐོར་འཇབ་དམག་གི་འགོ་བྱེད་ཚོར་འཕྲིན་སྐྱེལ་བྱེད་ཆེད་སེར་མོ་བ་གསུམ་དང༌། སྐྱ་བོ་གཉིས་ཡོད་པའི་ཚོ་ཆུང་ཞིག་གོ་སྒྲིག་བྱས་པའི་ཐོག འཇབ་དམག་ཚོའི་གོ་མཚོན་ཅམ་འཇོག་བྱས་ན་རྒྱ་མིས་གང་ཡང་མི་བྱེད་པའི་ཁས་ལེན་གྱི་མགྲིན་ལན་དང༌། གནས་འཕྲིན་ཡང་བསྐུར་བ་རེད། རྒྱ་མིའི་ཁས་ལེན་དེའི་གོ་དོན་ལ་ཁོང་ཚོས་གོ་མཚོན་མ་བཞག་ན་དེ་ལན་འཇལ་རྒྱུའི་རྣམ་འགྱུར་བསྟན་ཞིང༌། རྒྱ་མིའི་ཐོག་མའི་རེ་འདོད་ལ་ཁོང་ཚོས་ཁས་ལེན་དེ་ལྟར་བྱས་རྗེས་ཁམས་རིགས་ཚོའི་གོ་མཚོན་ཡོངས་རྫོགས་དངོས་སུ་རྩིས་སྤྲོད་དགོས་ཀྱི་ཡོད་འདུག་ཀྱང༌། ཁམས་རིགས་སུ་འདྲ་ཞིག་གིས་ཀྱང་དེ་ལ་བློ་མོས་བྱེད་ཐབས་མེད་པ་བཀའ་ཤག་གིས་ཤེས་ཀྱི་ཡོད་སྟབས་དེ་ལྟར་མི་དགོས་པའི་རྒྱ་ཕྱོགས་ལ་བབས་གསེས་གོ་བཀོན་མང་པོ་བྱས།
སྐབས་དེར་ཁོ་བོ་རྒྱ་མིའི་དམག་དཔོན་ཀྲང་ཅིན་ཨུ་དང༌། ཀྲང་གོ་ཧ། ཐན་ཀོན་སན་སོགས་དང་བྱེད་དཀའ་ངལ་བསུན་ཤིན་ཏུ་ཆེ་བའི་གླེང་མོལ་ལན་མང་བྱུང༌། ཁོང་ཚོའི་བརྗོད་བབས་དང༌། གནས་ཚུལ་ངོ་མ་གཉིས་འབྲེལ་མེད་ཐ་དད་ལྟ་བུ་འདུག། ཁོང་ཚོ་ནམ་འཕྲད་སྐབས་རྒྱ་གར་དུ་ཀྲོའུ་ཨན་ལན་ནས་ཁས་ལེན་བྱས་པ་རྣམས་བསྐྱར་ཟློས་བྱེད། ཉུང་མཐར་ལོ་དྲུག་ནང་བོད་དུ་བསྒྱུར་བཅོས་གང་ཡང་མི་འབྱུང༌། དེའི་རྗེས་སུ་ཡང་མི་མང་གི་འདོད་པར་མེད་ན་ཨུ་ཚུགས་གང་ཡང་མི་བྱེད་ཅེས་ཟེར་ཡང༌། བོད་ཤར་ཕྱོགས་ས་ཁུལ་དུ་མི་མང་གི་རེ་འདོད་གསལ་པོ་དེ་ལྟ་བུར་མ་བསྟུན་པའི་བཙན་ཤེད་དུས་སྐབས་དེ་རང་དུ་བྱས་དང་བྱེད་བཞིན་ཡོད་པ་རེད། ཡང་ན། རྒྱ་མིས་བོད་ཤར་ཕྱོགས་ས་ཁུལ་དེ་དག་རྒྱ་ནག་གི་ཁོངས་གཏོགས་ལས་བོད་ཁོངས་མིན་པའི་བསམ་ཚུལ་བཅོས་བཟུང་བྱས་པའམ། བསླུ་བྲིད་རེ་སྟོང་ཙམ་སྐྱེ་བའི་དོན་དུ་ཁོང་ཚོས་ཁས་ལེན་ཡང་ཡང་བྱས་པ་མིན་ནམ།
དེ་ནས་གློ་བུར་དུ་རྒྱ་མིའི་སྲིད་བྱུས་ཇེ་རྩུབ་ཏུ་གྱུར། ད་བར་བོད་ཤར་ཕྱོགས་ཁུལ་འཇབ་དམག་མཁན་ལ་འཐབ་རྩོད་བྱེད་མཁན་དང༌། ས་ཁུལ་གཞན་དག་ལ་ཉེན་ཁ་ཡོང་ས་ནི་རྒྱ་དམག་ཡིན་ཡང༌། ད་ཆ་རྒྱ་མིས་བརྗོད་གསལ། ཁམས་རིགས་རྒོལ་འགོག་ཆེད་བོད་གཞུང་ནས་འགུལ་བསྐྱོད་བྱེད་དགོས་ཤིང༌། དེ་ཡང་བོད་ཀྱི་དམག་དཔུང་བཏང་སྟེ་ངོ་ལོག་པ་རྩ་མེད་བཟོ་དགོས། རྒྱ་མིས་དཔུང་སྣོན་དང༌། དགོས་མཁོ་བཏང་འཐུས་ཟེར་བ་དེ་ལ་བཀའ་ཤག་ནས། བོད་དམག་དཔུང་སྟོབས་ཆུང་ཞིང༌། སློབ་སྦྱོང་དང་དགོས་མཁོ་མི་ལྡེང་བ། ལྷ་སའི་བདེ་འཇགས་སྲུང་དམག་ཀྱང་དགོས་པ་མ་ཟད། ད་དུང་གལ་གནད་ཆེ་ཤོས་སུ་བོད་དམག་གིས་འཇབ་དམག་དང་ལག་སྦྲེལ་མི་བྱེད་པའི་ཁས་ལེན་ཡང་གཏན་ནས་བྱེད་མི་ཐུབ་ཚུལ་སོགས་གསལ་བཤད་བྱས་ཤིང༌། ཁོ་བོས་བལྟས་ན་ཡང༌། དེ་ལྟར་མི་འབྱུང་བའི་ངེས་པ་གཏན་ནས་མེད་པར་བསམས་བྱུང༌། བོད་མི་གཞན་དག་ནས་རང་ཡུལ་སྲུང་སྐྱོབ་བྱས་པའི་འགལ་ཉེས་ལ་བསྙད་དེ་བོད་དམག་རྣམས་བོད་མིར་དགྲ་འཐབས་བྱེད་དུ་གཏོང་རྒྱུར་གཟུར་གནས་ཀྱི་སྐྱེ་བོ་སུ་ཞིག་གི་ཡིད་ཡུལ་ཙམ་དུ་ཡང་འཆར་མི་སྲིད་པ་ཞིག་སྟེ། མཐར་བཀའ་ཤག་ནས་རྒྱ་མིའི་བཀོད་བྱུས་གལ་གནད་ཆེ་བ་དེ་ཉིད་ཉམས་ལེན་མ་བྱས་པར་མི་འཇོག་མཐུ་མེད་བྱུང་འདུག
རྒྱ་མི་ཚོར་གལ་གནད་ཆེ་ཆུང་མཉམ་བསྲེས་ཀྱི་བྱེད་སྟངས་ཡ་མཚན་ཞིག་ཡོད། ཁོང་ཚོས་འུ་ཐུག་གི་གནས་ཚུལ་དེ་འདྲའི་སྐབས་རྒྱ་མིར་མཚོན་ཆ་བཟུང་སྟེ་ངོ་རྒོལ་བྱེད་མཁན་སྐོར་འགྲེལ་བཤད་བྱེད་དུས་ལོག་སྤྱོད་པ་ཟེར་དགོས་ཞེས་ཨུ་ཚུགས་བྱེད་ཀྱི་ཡོད། རྒྱ་དམར་ཚོས་ཚིག་དེར་དམིགས་བསལ་གྱི་གོ་དོན་ཡོད་པའི་འདུ་ཤེས་བྱེད་ཀྱང༌། ང་ཚོར་ནི་དེ་རིགས་གང་ཡང་མེད། གཞུང་དང༌། གཞན་དག་ཚང་མས་ཚིག་དེ་འཇབ་དམག་གི་མིང་ཚབ་ཏུ་བེད་སྤྱོད་བྱེད་ཁུལ་བྱས་པ་རེད། རྒྱ་མིའི་ཡིད་ངོར་ཚིག་དེ་དམོད་ཚིག་མཐར་ཐུག་ཡིན་ཁུལ་ཡིན་ཤག་ཀྱང༌། ང་ཚོས་ནི་བསྟོད་བསྔགས་ལྟ་བུར་བེད་སྤྱོད་བྱས། ང་ཚོ་དང༌། ཁམས་རིགས་སོགས་བོད་མི་ནང་ཁུལ་མིང་ཚིག་ཇི་འདྲ་ཞིག་བརྗོད་རུང་བློ་ངོར་རྣམ་རྟོག་གི་ཁྱད་པར་མེད་ན་ཡང༌། ཁོ་བོས་ཡིག་བརྗོད་འགའ་ཞིག་ཏུ་ཚིག་དེ་འཆར་ཅན་ལྟར་བཀོད་པ་རྗེས་སུ་ཕྱི་རྒྱལ་དུ་ཡོད་པའི་ངའི་གྲོགས་པོ་ཚོ་མགོ་རྨོངས་ཐབས་སུ་རྒྱ་དམར་གྱིས་བེད་སྤྱོད་ཤུགས་ཆེ་བྱས་འདུག
ད་དུང་གལ་ཆེ་བའི་གནད་དོན་ཞིག་ལ། རྒྱུ་མཚན་མེད་ཅིང་བསམ་ཚུལ་ཆ་མི་སྙོམས་པའི་དཔེ་ཞིག་རྒྱ་མིས་བསྟན་ཡོད། ངོ་ལོག་ཐོག་མ་དྲག་པོའི་བཅིངས་བཀྲོལ་བཏང་བའི་ས་ཁོངས་རྒྱ་མིའི་ཐད་ཀའི་བཀའ་བཀོད་བཏང་སྟེ་ལོ་བདུན་ཕྱིན་པའི་ས་ཁུལ་ནས་བྱུང་ཡང༌། ཡ་ལ་བསྙོན་དཀྲི་སྐྱོན་བརྗོད་ཁག་འདོགས་བྱེད་ས་བོད་གཞུང་ལ་བྱས་ཤིང༌། ཁོང་ཚོའི་སྐྱོན་བརྗོད་དང༌། རྙོག་གླེང་ནི་ཟད་མཐའ་མེད་པར་ཉིན་རེ་བཞིན་ཇེ་མང་དུ་སོང༌། དཔེར་ན། བཀའ་ཤག་གིས་ལོག་སྤྱོད་པ་གནོན་ཐབས་གང་ཡང་མ་བྱས་ཚུལ་དང༌། ས་གནས་ཡས་མས་ཀྱི་གོ་མཛོད་ཁག་ལ་སྲུང་དམག་ཇི་བཞིན་མ་བཞག་པས་ལོག་སྤྱོད་པ་ཚོས་ཀྱང་བརྐུ་འཁྱེར་ཐུབ་ཀྱི་ཡོད་པར་བརྟེན་རྒྱ་མི་བརྒྱ་ཕྲག་མང་པོའི་ལུས་སྲོག་བརླག་པ་དེ་དག་བཀའ་ཤག་གིས་ལན་འཛོལ་ལ་བརྟེན་ཤ་ཁྲག་གི་དགྲ་ལན་ལེན་རྒྱུ་ཡིན། ཞེས་སོགས་བརྗོད་འདུག ང་ཚོའི་མི་མང་ལ་རྒྱ་མི་ང་ཚོའི་ཡུལ་དུ་དགོས་མཁོ་མེད་པ་དང༌། རྒྱ་མི་མཐར་སྐྲོད་གཏོང་རྒྱུའི་དོན་ལ་རང་ཉིད་བློས་བཏང་བྱིས་པ་ཡན་གྱིས་བྱེད་ཅིང༌། རྒྱ་མིས་ང་ཚོའི་གཞུང་ལ་སྐྱོན་བརྗོད་བྱེད་པ་དང་ཆབས་ཅིག རྩ་བ་ནས་འབྲེལ་མེད་ཀྱི་བཙན་རྒྱལ་རིང་ལུགས་པ་མིག་འཕྲུལ་ལྟ་བུར་མཐོང་སྟེ་ཁོང་ཚོར་འཇིགས་དངངས་ཡོང་གི་ཡོད་པའམ། སྐབས་དེར་བོད་ལ་བཙན་རྒྱལ་རིང་ལུགས་པའི་ནུས་ཤུགས་གཏན་ནས་མེད་པ་ངེས་པར་ཤེས་ཤག་ཀྱང༌། རྒྱ་གར་དུ་ཡོད་པའི་བོད་མི་འགའ་ཤས་ནས་བཙན་རྒྱལ་རིང་ལུགས་པའི་སར་ཕྱིན་ཏེ་ཁོང་ཚོས་བོད་ལ་རྙོག་ཁྲ་འདི་དག་བཟོས་ཚུལ་དང༌། སྲིད་ཚབ་བདེ་མཁར་བ་དང༌། ངེད་ཀྱི་གཅེན་པོ་ཐུབ་བསྟན་ནོར་བུ་དང༌། རྒྱལ་ལོ་དོན་གྲུབ་སོགས་མི་དགུའི་མིང་སྨྲོས་ཀྱིས་ཁོང་ཚོ་བོད་མིའི་ཁོངས་ནས་འབུད་དགོས་ཟེར། བརྗོད་དོན་དེ་ལ་ངེད་དང༌། བཀའ་ཤག་ནས་རྒོལ་འགོག་བྱེད་དགོས་པའི་རྒྱུ་མཚན་མ་མཐོང་ཞིང༌། སྐྱོན་བརྗོད་དེ་ནི་སྙིང་པོ་མེད་པ་ཞིག་ཡིན། མི་དགུའི་མིང་འབོད་བྱས་པ་དེར་མི་དགུ་པོ་དེས་བསམ་པར་རང་གི་རྒྱལ་ཁབ་དང༌། རང་རིགས་ཀྱི་ཞབས་འདེགས་སུ་སྨན་པའི་གཟི་བྱིན་སྙན་གྲགས་ཡིན་བསམ་པ་ལས་འོས་མེད། ཉེས་ཆད་དེས་ཁོང་ཚོར་དཀའ་ངལ་ཅུང་ཟད་ཙམ་ཡང་ཡོང་གི་མ་རེད་སྙམ་པ་བྱུང༌།
དེ་ནས་ལྷ་སའི་གནས་ཚུལ་ཟིང་འཁྲུག་གི་གས་ཆག་འགྲོ་རྒྱུའི་མཐའ་རིམ་དུ་སླེབས། བོད་གཞུང་བཀའ་ཤག་དང༌། རྒྱ་མིའི་དབར་འགལ་བ་ཇེ་སྡུག་ཇེ་ཆེར་སོང༌། རྒྱ་མིས་ཁོང་ཚོའི་ཞི་བའི་ལས་བྱེད་པར་ཡང་གོ་མཚོན་སྤྲད། གྲོང་ཁྱེར་ནང་གི་འཛིངས་ར་ཁག་ཏུ་དམག་མི་མང་དུ་བཏང་ཞིང༌། བོད་ཀྱི་ས་ཁུལ་ཁག་ཏུ་ཡོད་པའི་རྒྱ་མི་དང༌། འགྲུལ་ལམ་ལ་སྲུང་སྐྱོབ་བྱེད་རྒྱུ་ལས། དེ་མིན་བདེ་འཇགས་ཀྱི་ལས་དོན་ཚང་མ་བོད་གཞུང་གི་འགན་འཁུར་ཡིན་ལུགས་ཁྱབ་བསྒྲགས་བྱས། སློབ་གྲྭ་ཁག་དང༌། ས་གནས་གཞན་དུ་ཚོགས་འཛོམས་མང་པོ་བྱེད་བཅུག་སྟེ་མི་མང་ཚོར། བཀའ་ཤག་ནི་ལོག་སྤྱོད་པར་འབྲེལ་བ་བྱེད་མཁན་ཡིན་པས་དེ་དང་འཚམས་པའི་བྱེད་ཕྱོགས་དགོས་ཚུལ་བརྗོད་པ་དང༌། སྐབས་རེ་རྒྱ་མིས་འགྲེལ་བཤད་དུ། ཁོང་ཚོ་མེ་མདའ་རྒྱབ་སྟེ་གསོད་རྒྱུ་མིན། མི་མང་གི་ཁྲོད་དུ་ཁྲིམས་གཅོད་ཀྱིས་དལ་བུས་གསོད་དགོས་ཟེར། དམག་དཔོན་ཐན་ཀོན་སན་ནས་ལྷ་སར་བུད་མེད་ཚོགས་འདུ་ཞིག་སར། ཤ་རུལ་གང་དུ་ཡོད་ཀྱང་དེར་སྦྲང་མ་འཁོར་བ་ཡིན། ཁྱེད་ཚོས་ཤ་རུལ་མེད་པ་བཟོས་ན་སྦྲང་མའི་རྙོག་ཁྲ་ཡོང་དོན་མེད། ཅེས་བརྗོད་འདུག དེ་ནི། སྦྲང་མ་རྣམས་འཇབ་དམག་མཁན་ཚོ་དང༌། ཤ་རུལ་ནི་བཀའ་ཤག་གམ། དེ་མིན་ངེད་ལ་ཟེར་བ་མིན་ནམ་སྙམ་པ་བྱུང༌།། །།


text:
ནང་དོན་མདོར་བསྡུས། དཔྱད་རྩོམ་འདིར་ཆོས་རྗེ་མཆོག་གིས་དང་པོ་རྒྱ་ཆེན་ཐོས་པ་མང་དུ་བཙལ་ནས་མཁས་པའི་གོ་འཕངས་བརྙེས་ཚུལ་དང་། བླ་མའི་ལུང་བསྟན་ལྟར་ལྷ་རྟེན་ཆོས་གསུམ་གཙོས་དགོན་སྡེ་མང་དུ་བཞེངས་པའི་ཚུལ། བཤད་སྒྲུབ་ཟུང་གིས་བུ་སློབ་བསྐྱངས་པའི་ཚུལ་དང་། སྤྲུལ་གཞི་མང་དུ་གྱེས་ཏེ་རྒྱལ་བསྟན་ཕྱོགས་སུ་སྤེལ་བའི་ཚུལ། གདུང་རྟེན་དཔག་བསམ་ལྗོན་པར་བྱིན་གྱིས་བརླབས་ཏེ་སེམས་ཅན་རྗེས་སུ་བཟུང་ཚུལ་དང་ཕྱོགས་ལྔའི་སྒོ་ནས་ཆོས་རྗེ་ཁོང་གི་མཛད་པ་མདོ་ཙམ་གླེང་ཡོད།
གནས་ཚིག ཆོས་རྗེ། དོན་གྲུབ་རིན་ཆེན། མཛད་འཕྲིན། རིགས་པའི་དཔའ་བོ། གདུང་རྟེན།
གླེང་གཞི།
ཡོངས་ཀྱི་དགེ་བའི་བཤེས་གཉེན་ཆེན་མོ་འཇམ་མགོན་བྱིས་པ་སྐྱོང་བའི་ཕ་གཅིག་ངེས་དོན་བསྟན་པའི་བདག་པོ། ཤར་ཕྱོགས་པ་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་དཔལ་བཟང་པོ་མཆོག་གི་གསང་བ་གསུམ་གྱི་མཛད་འཕྲིན་ནི་ནམ་མཁའི་མཐའ་དང་མཉམ་པས། ཕལ་བའི་སྐྱེ་བོ་དག་ལ་མཚོན་ན། ལྕེ་བརྒྱར་སྤྲུལ་ནས་བསྐལ་བརྒྱར་བརྗོད་ཀྱང་རྒྱ་མཚོ་ཆེན་པོ་སྐྱོགས་ཀྱིས་བཅུ་བ་དང་ཀུན་ནས་མཚུངས་ཀྱང་། རང་བློའི་དད་སྟོབས་ཀྱི་ཀུ་ཤུའི་རྩེ་མོས་ཆུ་ཐིགས་ཙམ་ཞིག་འགྲེམས་པར་འདོད་པ་ནི། གཅིག་ན། རང་ཅག་ཐུན་མོང་བའི་སྣང་ངོར་རིགས་པའི་དཔའ་བོ་དེ་ཉིད་བསམ་བཞིན་འཇམ་མགོན་བླ་མ་སྐྱོང་བའི་ཡོངས་འཛིན་དུ་བཞེངས་ཏེ། རྒྱལ་བ་གཉིས་པ་རིགས་ཀྱི་མྱུ་གུ་ལྟར་ལེགས་པར་བསྐྱངས་ནས་སེམས་ཅན་རྗེས་སུ་བཟུང་བའི་བཀའ་དྲིན་རྗེས་སུ་དྲན་པ་དང་། གཉིས་ན། དེང་གི་བླ་སློབ་དག་ལ་མཚོན་ནའང་སློབ་མ་རྗེས་སུ་འཛིན་པ་དང་། བླ་མ་ཚུལ་བཞིན་བསྟེན་ཚུལ་ནི་འཇིག་རྟེན་ཀུན་གྱི་དཔེ་ལྟོས་ཉག་གཅིག་ཏུ་སྔོན་བྱོན་མཁས་དབང་མང་པོས་མགྲིན་དབྱངས་གཅིག་གིས་བསྔགས་པས་ན། ཁ་མིག་ཡར་ལྟོས་ཀྱི་དགེ་བ་བསམ་གྱིས་མི་ཁྱབ་པ་དང་། གསུམ་ན། སངས་རྒྱས་དངོས་དང་མཉམ་པའི་རླབས་ཆེན་གྱི་སྐྱེས་བུ་དེ་དང་དེ་འདྲ་དག་གི་མཛད་རྣམ་ཕྲན་བུ་ཙམ་ཡང་བརྗོད་སྐལ་བྱུང་བ་འདི་ནི་བསྐལ་བ་དང་ལྡན་པར་ཀུན་ནས་སེམས་ཏེ། དཔྱད་རྩོམ་འདི་འབྲི་བའི་ངལ་བ་རང་ཁུར་དུ་བླངས་ཏེ་བྲི་བར་བྱ་བ་ལ། མཛད་རྣམ་གྱི་ཆེ་བ་གཙོ་བོ་ཕྱོགས་ལྔ་རུ་བསྡུས་ནས་ཤེས་ལྡན་པ་དག་གི་སྙན་དུ་ཞུ་བ་ལགས།
དང་པོ། ཐུགས་བརྩོན་རླབས་པོ་ཆེས་ཀུན་ནས་བསླངས་ཏེ་དཀའ་བ་མང་པོ་ཁྱད་དུ་བསད་ནས་རྒྱ་ཆེན་ཐོས་པ་བཙལ་ཏེ་མཁས་པའི་དབུ་འཕང་བརྙེས་པའི་ཆེ་བ།
དམ་པ་འདིའི་འཁྲུངས་གཞིས་ཐད་དུ་བཞེད་དགོངས་མི་འདྲ་བ་ཡོད་མོད། བདག་ནི་མཁས་དབང་ཚེ་ཏན་ཞབས་དྲུང་མཆོག་གིས་འཕགས་པ་རྟག་ངུའི་རྟོགས་བརྗོད་ཀྱི་འཆད་ཁྲིད་སྒྲ་ཐག་ཏུ་ཕབ་པ་ཡི་གེར་ཕབ་པ།  >ལས། བྱ་ཁྱུང་དགོན་པ་ནི་ཆོས་རྗེ་དོན་གྲུབ་རིན་ཆེན་ཁོང་གིས་ཐོག་མར་བཏབ་པ་དང་། ཆོས་རྗེ་དོན་གྲུབ་རིན་ཆེན་གྱི་འཁྲུངས་ཡུལ་ནི་རེབ་གོང་དོར་ཉིན་ཞེས་པ་དེ་ནས་འཁྲུངས་པ་དང་། ཁོང་གིས་སྦྱངས་པ་བྱེད་ས་ནི་སྙེ་ཐང་དང་སྣར་ཐང་དགོན་ཡིན།[1]ཞེས་དང་།  >ལས་ཀྱང་། མཆིམས་བློ་བཟང་གྲགས་པའི་སློབ་མ་རོང་བོ་དོར་རི་ཉིན་པ་ཆོས་རྗེ་དོན་གྲུབ་རིན་པའི་སྐུ་དྲུང་དུ་ཡབ་ཀྱིས་བསྐྱལ་ནས་ཀློག་པ་ཐོས་བསམ་གྱི་ལས་ལ་ཞུགས། [2] ཞེས་གསལ་བོར་གསུངས་ཡོད་པ་བཞིན། ཁོ་བོས་ནི་རེབ་གོང་དོན་རིན་ཉིན་དུ་འཁྲུངས་པའི་དགོངས་བཞེད་གཞིར་བཟུང་པ་ཡིན་ལ།  >ལས། ངག་རྒྱུན་ཙམ་ལས་རང་ལུགས་དངོས་རང་ལུགས་དངོས་མ་བཀོད་པའི་རྒྱུ་མཚན་བང་བཅས་པ་ནི། བདག་གིས་བྲིས་པའི་ >ཞེས་པར་གསལ་བོར་བཀོད་ཡོད། ཆོས་རྗེ་ཁོང་ཉིད་ཀྱིས་རང་གི་ཁུ་བོ་བསེ་གསང་བ་ལྷུན་གྲུབ་རྒྱ་མཚོའི་མདུན་ནས་དགུང་ལོ་ལྔ་ནས་བཅོ་ལྔའི་བར་དགུང་ལོ་ཧྲིལ་བོ་བཅུ་ལྷག་གི་རིང་ལ་མགོ་ཀ་ཁ་ནས་བཟུང་སྟེ་ཆོས་སྤྱོད་ཀྱི་ཆོ་ག་དང་བཅས་པའི་ཤེས་བྱའི་གནས་ལ་ལེགས་པར་སྤྱངས་ཤིང་། དགུང་ལོ་བཅོ་ལྔའི་ཐོག་ཁུ་བོ་ལྷུན་གྲུབ་རྒྱ་མཚོའི་རྟིང་སྐུལ་ལ་རྐྱེན་བྱས་ནས་ལམ་གྱི་དཀའ་བ་ཁྲི་སྟོང་སྣང་མེད་དུ་བསྐྱུར་ཏེ་ཁམས་ཕྱོགས་བརྒྱུད་ནས་དབུས་སུ་ཕེབས་ཏེ་རྒྱ་ཆེན་ཐོས་པ་མང་དུ་བཙལ་བའི་མགོ་བརྩམས་ཤིང་། ཐོག་མར་སྙེ་ཐང་དུ་བྱོན་ནས་སྙེ་ཐང་པ་བཀྲ་ཤིས་སེང་གེ་དང་། དེ་ནས་སྣར་ཐང་དུ་བྱོན་ཏེ་ལྡོང་སྟོན་རིགས་པའི་སེང་གེ རོང་གི་བླ་མ་ཡེ་ཤེས་དཔལ་བ་སོགས་ས་སྐྱ་བ་དང་བཀའ་བདམས་པ། རྙིང་མ་བའི་མཁས་པའི་དབང་བོ་དུ་མའི་ཞབས་པད་ཡོངས་སུ་བསྟེན་ནས་གྲུབ་མཐའ་རིས་མེད་ཀྱི་གཞུང་ལུགས་རབ་འབྱམས་ལ་ཡོངས་སུ་སྦྱངས་པ་འདི་ཡང་སྔ་ན་མེད་པའི་རྣམ་ཐར་ཡིན་ཏེ། ཁོང་གིས་རྒྱ་ཆེན་ཐོས་པ་ཅི་ལྟར་བཙལ་བའི་ཐུན་མིན་གྱི་རྣམ་ཐར་འདི་དག་གིས་རང་གི་སྤྱན་འབྲས་ལྟ་བུའི་མཉམ་མེད་ཙོང་ཁ་བ་ཆེན་པོ་དང་། རྗེས་འཇུག་གི་རི་བོ་དགེ་ལྡན་པའི་བཤེས་གཉེན་བསྟེན་ཚུལ་ལའང་ཤུགས་རྐྱེན་ངེས་ཅན་ཐེབས་ཡོད་དེ། དཔེར་ན།  >ལས། དེའི་ཚེ་རིགས་པའི་གནས་ཀྱི་དགག་སྒྲུབ་ཅུང་ཟད་འཆར་དཀའ་བ་བྱུང་བ་ལ། ཞྭ་ལུར་བྱོན་ནས་ཐུགས་རྗེ་ཆེན་པོ་རང་བྱོན་གྱི་དྲུང་དུ་གསོལ་བ་དྲག་ཏུ་བཏབ་ཅིང་། ཞབས་ལ་ཁྲག་རྡོལ་གྱི་བར་ཉིན་མཚན་སྐོར་བ་མཛད་པས་བློ་གྲོས་ཀྱི་ནུས་པ་ཡ་ཚད་འཁྲུངས་ཏེ་རིག་པའི་གནས་ལ་ཐོགས་པ་མེད་པར་གྱུར་ནས། རྩོད་པ་བཟང་བའི་མཆོག་ཏུ་གྲགས་པ་བྱུང་། མཐུན་རྐྱེན་དཀོན་པོ་བྱུང་ཡང་སྣར་ཐང་བའི་སྐྱོ་ཚུལ་ལ་བརྟེན་ནས་ལེགས་པར་སྦྱངས།[3]ཞེས་འབྱུང་བ་ལྟར། ཐུགས་བརྩོན་ནམ་མཁའ་དང་མཉམ་པས་བསགས་སྦྱངས་ལ་བརྟེན་ནས་སློབ་གཉེར་ལ་གཞོལ་བ་དང་། འཚོ་བའི་མཐུན་རྐྱེན་དཀོན་པོ་བྱུང་ཡང་རྡོ་རུས་ལ་ཐུག་པའི་སྤོབས་པས་ཀུན་ནས་བརྟས་ཏེ་ལེགས་པར་སྦྱངས་པས་རིག་པའི་གནས་ལ་ཐོགས་པ་མེད་པར་གྱུར་ཅིང་། ཞྭ་ལུར་གྲྭ་སྐོར་ལ་བྱོན་དུས་བུ་སྟོན་ཐམས་ཅད་མཁྱེན་པ་དང་མཇལ་ཏེ་ཚོགས་སུ་བགྲོ་གླེང་མཛད་པས་ལེགས་པར་ཟིན་ཏེ། ཤར་ཕྱོགས་པ་རིགས་པའི་དཔའ་བོ་ཞེས་པའི་མཚན་བཏགས་བཞེས་པ་ཇི་ལྟ་བ་བཞིན། རྗེ་ཙོང་ཁ་བས་ཀྱང་རང་གི་བླ་མའི་འབྱུང་འགྱུར་ལུང་བསྟན་གྱི་བཀའ་གསུང་གཙིགས་སུ་བཀུར་ནས་དབུས་གཙང་ཆོས་ཀྱི་ཞིང་དུ་བྱོན་ནས་གྲུབ་མཐའ་རིས་མེད་ཀྱི་མཁས་དབང་བཞི་བཅུ་ལྷག་གི་ཞབས་ལ་གཏུགས་ཏེ་སྐུ་ཚེ་སྟོད་དུ་ལོངས་སྤྱོད་ཀྱིས་དབུལ་བ་དང་། འཚེ་བ་དང་སྙུན་མང་བ་སོགས་ཀྱི་བར་ཆད་མང་དུ་བྱུང་ཡང་གཞུང་ལུགས་མཐའ་དག་ལ་རིས་སུ་མ་ཆད་པར་སྦྱངས་ཤིང་། བསགས་སྦྱང་གནད་ཆེ་བར་དགོངས་ཏེ་འགྲུས་པར་མཛད་པ་ནི།  >ལས། རྗེ་རིན་པོ་རང་གིས་ཀྱང་། ལྟུང་བཤགས་བརྒྱ་ཕྲག་དང་བཅས་པ་དང་། ཕྱག་སོར་གྱི་རྩེ་མོ་རྣམས་སེར་ཁར་སོང་གི་བར་དུ་མཎ་ཌལ་འབུལ་བ་སོགས་ལ་དཔག་པར་དཀའ་བའི་བརྩོན་པ་དྲག་པོ་མཛད་ཅིང་།[4]ཞེས་འབྱུང་བ་ལྟར། ཕྱག་འབུམ་ཐེར་སོ་ལྔ་ལ་སོགས་ཕུལ་ཏེ་ཞབས་རྗེས་རྡོ་ལ་བབས་པ་དེང་སང་ཡང་ཀུན་གྱི་མཐོང་སྣང་དུ་ཡོད་པ་འདི་ལགས། འདི་ལྟར་རང་གི་སློབ་དཔོན་གྱི་ཕྱག་སྲོལ་ལྟར། ཐོས་བསམ་རྒྱ་ཆེར་བཞེས་ཏེ་མཁས་པའི་གོ་འཕང་བརྙེས་པས། གངས་ཅན་མཁས་པའི་གཙུག་རྒྱན་ཞེས་པའི་མཚན་བཏགས་བཞེས་པ་ནི་ཆོས་རྗེ་ཡབ་སྲས་ཀྱི་ཐུན་མོང་མ་ཡིན་པའི་རྣམ་ཐར་ལགས། གོང་གསལ་གདན་རབས་ལས། ཡབ་ཆོས་སྡིངས་འདེབས་མཁན་སྐྱེས་མཆོག་རྟོགས་ལྡན་པ་ཆོས་རྗེ་བསམ་གཏན་དཔལ་གྱི་དྲུང་དུ་སྒྲུབ་པ་ལ་བྱོན། ཕྱག་རྫས་གང་ཡོད་བླ་མ་ལ་ཕུལ། སྒྲུབ་པ་ལ་རྩེ་གཅིག་ཏུ་གཞོལ་བས་ཞི་གནས་ཀྱི་མྱོང་བ་ཁྱད་པར་ཅན་འཁྲུངས།[5]ཞེས་འབྱུང་བ་བཞིན། ཕྱིས་སུ་མདོ་སྨད་དུ་ཕེབས་ནས་ཀྱང་བྱ་ཁྱུང་དགོན་གཙོས་སྐུ་འབུམ་ཆུ་དཀར་རི་ཁྲོད་དང་ཤ་བ་རི་རྫོང་སོགས་ནས་ཀྱང་བསྟན་ལ་གཅིག་ཏུ་སྨན་པའི་ཉམས་བཞེས་ཀྱིས་སྐུ་ཚེ་གང་བོར་ཐོས་བསམ་སྒོམ་པ་ཡ་མ་བྲལ་བ་མཛད་པ་ནི་ལྟ་སྒོམ་སྤྱོད་པའི་ཐུན་མིན་གྱི་རྣམ་ཐར་བསྐྱངས་པ་ནི། དཔེར་ན། དེང་གི་སྐབས་བཞིན། རང་གི་གྲུབ་མཐའ་ཙམ་དང་། གྲུབ་མཐའི་རིང་ལུགས་ཙམ་གྱི་ཞེན་ཁོག་གིས་གཞན་ལུགས་ཁྱད་དུ་གསོད་པ་མ་ཡིན་པར། ས་དགེ་བཀའ་རྙིང་གི་གྲུབ་མཐའ་རིས་མེད་ཀྱི་གཞུང་ལུགས་མཐའ་དག་ལ་ལེགས་པར་སྦྱངས་ནས། ཡོད་ཚད་སངས་རྒྱས་ཀྱི་བསྟན་པ་རྒྱས་པའི་ཞབས་འདེགས་སུ་རེ་བ་དང་། སེམས་ཅན་ལ་བདེ་སྐྱིད་འབྱུང་བའི་ཆེད་དུ་ཡོངས་སུ་བསྔོ་བ་ནི་གྲུབ་མཐའ་ཐམས་ཅད་འགལ་མེད་དུ་རྟོགས་པའི་མཁས་པའི་ཆེ་བ་ལགས་སོ།།
གཉིས་པ། བླ་མའི་ལུང་བསྟན་ལྟར་ལྷ་རྟེན་ཆོས་གསུམ་གྱི་དགོན་སྡེ་མང་དུ་བཞེངས་ནས་སེམས་ཅན་ལ་བསོད་ནམས་ཀྱི་ཚོགས་ཞིང་རྒྱ་ཆེར་བསྐྲུན་པའི་ཆེ་བ།
ཆོས་རྗེའི་རྣམ་ཐར་དག་ཏུ་གསལ་བོར་བཀོད་ཡོད་པ་ནི། བླ་མའི་ལུང་བསྟན་བཞིན་ཤ་སྦྲང་དགོན་དང་། བྱ་ཁྱུང་དགོན་བཏབ་པའི་རྣམ་ཐར་ཕྲན་བུ་རེ་བཀོད་འདུག་པ་ལས། དགོན་སྡེ་གཞན་བཏབ་པའི་ལོ་རྒྱུས་གསལ་ཁ་ཅན་ཤིན་ཏུ་ཉུང་མོད། དོན་ལ་ནི་དགོན་སྡེ་འདི་གཉིས་གཙོས་དགོན་པ་དང་ལྷ་རྟེན་མང་དུ་བཞེངས་པར་མངོན་ཏེ། མཆིམས་བློ་བཟང་གྲགས་པའི་ཞལ་ནས། ཁྱད་པར་ཤ་སྦྲང་དང་བྱ་ཁྱུང་ཟེར་བའི་གནས་གཉིས་སུ་དགོན་པ་ཐོབ་ལ་བཤད་སྒྲུབ་ཀྱི་བསྟན་པ་གང་འཕེལ་གྱིས། ཞེས་པའི་ཚིག་གི་བབས་ལ་བལྟས་ནའང་དགོན་སྡེ་གཞན་འབྱུང་སྲིད་པའང་ཞོར་ན་ཐོན་ཡོད་པས།  >ལས། སྐབས་འདིར་སྤྱིར་དགེ་འདུན་གྱི་འདུས་སྡེ་ཆེན་པོ་ཞིག་ཚུགས་མེད་པ་ལས་ཆུང་ངུ་མང་དུ་ཡོད་དེ། ཆོས་རྗེ་དོན་གྲུབ་རིན་ཆེན་ཁོ་ནས་ཀྱང་ཕྱོགས་འདིར་དགོན་སྡེ་མི་ཉུང་བ་སྐྲུན་བཞིན་པའི་སྐབས་དང་། སྡེ་བ་རེ་ལ་མཆོད་གནས་ཀྱི་དགོན་པ་ཆུང་བ་རེ་ཡོད་པ་མང་ཞིང་འཆད་ཉན་ཀྱང་ཅུང་ཟད་རེ་ཡོད།[6]ཅེས་འབྱུང་བ་བཞིན། བྱ་ཁྱུང་གདན་རབས་ལས། སྙེ་ཐང་བདེ་བ་ཅན་གྱི་གདན་ས་མཛད་པར་ཞུ་བའི་གདན་འདྲེན་པ་བྱུང་བས་དབུས་སུ་ཕེབས། འོན་ཀྱང་དེ་དུས་གདན་ས་བ་བསྐོས་ཚར་བས་གདན་སའི་སྟབས་མ་འཕྲོད་ཀྱང་། ཡོ་བྱད་མང་དུ་བསྣམས་བྱོན་པ་རྣམས་ཀྱིས་བདེ་བ་ཅན་དང་། སྣར་ཐང་སོགས་སུ་དགེ་འདུན་ལ་སྲི་ཞུ་རྒྱ་ཆེར་བསྒྲུབས། ཞེས་འབྱུང་བ་ལྟར། ཐེངས་གཉིས་པར་དབུས་སུ་ཕེབས་སྐབས་འབུལ་ནོར་མང་དུ་བྱུང་བ་བསྣམས་པ་ཐམས་ཅད་བདེ་བ་ཅན་དང་སྣར་ཐང་ཕྱོགས་ཀྱི་རྟེན་བཞེངས་དང་དགེ་འདུན་གྱི་སྲི་ཞུར་ཕུལ་བ་དང་། ཕྱག་རྫས་ལྷག་མ་ཅི་ཡོད་བླ་མར་ཕུལ་ནས་སྒྲུབ་པ་རྩེ་གཅིག་གིས་རྣལ་འབྱོར་གྱི་བརྟུལ་ཞུགས་ཤ་སྟག་བཞེས་ཤིང་། སླར་མདོ་སྨད་དུ་བྱོན་ནས་རེབ་གོང་ཕྱོགས་ཀྱི་རུ་སྡེ་མང་པོར་རྟེན་སྐལ་སྦྱིན་ནས་མཆོད་གནས་ཀྱི་འདུ་ཁང་རེ་བཞེངས་སུ་བཅུག་པ་དང་། རང་གིས་ཕྱག་རྒྱུ་ཕུལ་ནས་བཞེངས་པ་མང་སྟེ། དཔེར་ན། རེབ་གོང་སྟེང་གི་གཞི་མ་དགོན་དང་། སྤེན་དཀར་ཐང་དགོན་གཉིས་ཀྱང་ཆོས་རྗེ་མཆོག་གིས་བཏབ་པར་མངོན། དགོན་པ་དེ་གཉིས་ཀྱི་ཐོག་མའི་འདེབས་མཁན་ཐད་བཞེད་པ་མི་མཐུན་པ་ཡོད་དེ།  >དུ། རེབ་གོང་བར་དུ་གཏོགས་པ་སྟེང་ཀའི་གཞི་མ་ཆོས་རྗེ་དོན་རིན་པ་བྱ་ཁྱུང་གི་གནས་འཚོལ་ཆེད་བྱོན་པའི་གཞི་མ་འདིར་བཞག་པས་དེ་ལྟར་ཐོགས་ཤིང་། དགོན་སྡེ་ཆགས་ཞེས་བཤད་ཀྱང་། བསེ་སྟོན་གྱིས་བཏབ་པའི་ལོ་རྒྱུས་གཤམ་ནས་འབྱུང་ལ། གྲུབ་ཆེན་དེ་ཉིད་ཀྱི་སྐྱེ་རྒྱུད་དུ་གྲགས་པ་ཆུ་མའི་བླ་དཔོན་ཟུང་འབྲེལ་སྒ་རུ་ཞབས་དྲུང་བློ་བཟང་བདུད་འཇོམས་དང་། སྨན་ཐང་བའི་རི་མོའི་ལུགས་འཛིན་སྒ་རུ་ལྷ་བཟོ་བློ་བཟང་ཤེས་རབ་ལ་སྐྱེ་རྒྱུད་ཡོད།[7] ཅེས་དང་། སྤེན་དཀར་ཐང་དགོན་པ་རྗེ་སྐལ་ལྡན་རས་པས་བཏབ་ཟེར། ད་ལྟ་ཤར་སྐུ་ཕྲེང་གིས་འཛིན་བདག་མཛད། ཅེས་འབྱུང་།  >ལས། སྟེང་ཀའི་གཞི་མ་ཐུབ་བསྟན་ཆོས་གླིང་ནི། གོང་དུ་བཤད་ཟིན་པ་ལྟར་ཆོས་རྗེ་དོན་གྲུབ་རིན་ཆེན་དཔལ་བཟང་བོས་ཕྱག་འདེབས་གནང་། བསེ་རྒྱལ་མཚན་འབུམ་དང་ཧོར་བཟའ་དར་མཚོ་གཉིས་ལ་སྲས་བཞི་འཁྲུངས་པའི་གསུམ་པ་བསེ་རྒྱལ་བ་བྱང་ཆུབ་ཏུ་གྲགས་པའི་གྲུབ་ཆེན་སེ་ཀུ་ཡུལ་ལྷའི་རྒྱལ་བོའི་བླ་མཆོད་དེ་ཉིད་ཀྱིས་བྱིན་གྱིས་བརླབས་པའི་གནས་ཀྱང་ཡིན། དེ་ནས་གྲུབ་ཆེན་དེ་ཉིད་ཀྱི་ཡང་སྤྲུལ་ཆུ་མའི་བླ་དཔོན་ཟུང་འབྲེལ་སྒ་རུའི་ཞབས་དྲུང་བློ་བཟང་བདུད་འཇོམས་དང་། སྨན་ཐང་བའི་རི་མོའི་ལུགས་འཛིན་སྒ་རུའི་ལྷ་བཟོ་བློ་བཟང་ཤེས་རབ། ཡ་མ་རཱ་ཛ་དུང་ཕྱུར་བཟླས་པར་མཛད་པ་དཔལ་རྡོ་རྗེ་འཇིགས་བྱེད་ཀྱི་རྣལ་འབྱོར་བ་ཆེན་པོ་སྒར་བའི་རབ་འབྱམས་པ་སོགས་ཀྱིས་བསྐྱངས།[8] ཞེས་དང་། ཡང་དེ་ཉིད་ལས། སྤེན་དཀར་ཐང་ཕུན་ཚོགས་དར་རྒྱས་གླིང་ནི། ད་ལྟའི་དགོན་པ་འདིའི་མདུན་གཡས་ཀྱི་མཚམས་ཐོ་གྱའི་གོང་ཁའི་ཉག་ག་ལ་ཐུག་གི་བར་སྔོན་ཆད་སྤེན་མ་དཀར་བོ་ཁང་ཤིང་དུ་རན་པ་རྒྱས་པས་གང་འདུག་པས་ན་ས་ཆའི་མིང་ལ་དེ་སྐད་ཟེར་ཞིང་། ལྷ་རི་ཡེར་ཐོའི་ངོས་ཐམས་ཅད་ཀྱང་ནགས་ཡིན་པའི་དུས་སུ་དགོན་པ་འདི་གཞི་ཆགས་པ་ཡིན་འདུག་སྟེ། སྤྱི་སོ་རྙིང་བའི་གདུང་མ་སོགས་རི་དེའི་ནགས་ཡིན་ལུགས་ཀྱི་ལོ་རྒྱུས་གསལ་ཞིང་། ཉེ་འཁོར་གྱི་ལྷ་སྡེའི་ནང་དུ་ཡང་ནགས་དེ་ག་ནས་བླངས་པའི་ཤིང་སྡོང་གི་ཁང་བ་མ་ཉམས་པ་ད་ལྟ་ཡང་ཡོད་དོ།། དང་བོའི་གཞི་འཛིན་ནི། ཆོས་རྗེ་དོན་གྲུབ་རིན་ཆེན་ཡིན་ཟེར་སྲོལ་བྱུང་ལ་བདག་གི་བླ་མ་རིན་པོ་ཆེ་མཁས་ཤིང་གྲུབ་པའི་དབང་ཕྱུག་སྟོན་སྒོམ་བློ་བཟང་རྒྱ་མཚོའི་ཞལ་སྔ་ནས། སྔོན་ཆད་བྱ་ཁྱུང་གི་རྟེན་ཡིག་ཅིག་གི་ཁྲོད་ནས་ཆོས་རྗེ་རིན་པོ་ཆེས་བཏབ་པའི་སྤེན་དཀར་ཐང་དགོན་པ་ཞེས་འདུག་པ་གཟིགས་ཚུལ་གྱི་གསུང་སྒོ་ཕེབས་ཀྱང་ད་ལྟ་ཁུངས་གསལ་བོ་རྩད་མི་ཆོད། ཡོངས་སུ་གྲགས་པ་ལ་འཇམ་ཏཱ་བླ་མ་ཟེར་བ་ཞིག་གིས་གཞི་འཛིན་བྱས་ཚུལ་གྱི་བཤད་ཚུལ་ཡང་ཡོད་ལ། འདུ་ཁང་རྙིང་བའི་ནང་དུ་བླ་མ་དེ་ཉིད་ཀྱི་འདྲ་སྐུ་ཡང་བཞུགས་པས་ན་ཐོག་མའི་གཞི་འཛིན་ནམ་ཐོག་མའི་སྐྱོང་ཁུར་བ་གང་རུང་ཡིན་དགོས་འདུག[9]ཅེས་ལྟ་བ་གཙོ་བོ་གཉིས་བཀོད་འདུག་པ་ལས། སྟེང་ཀའི་གཞི་མ་ནི་བསེ་ཡི་རྒྱལ་བ་བྱང་ཆུབ་ཀྱིས་བཏབ་ཟེར་བའི་གཏམ་འདི་ནི་གནས་ལུགས་ཅན་དུ་མཐོང་དཀའ་སྟེ། བསེ་ཡི་རྒྱལ་བ་བྱང་ཆུབ་ནི་ཚེ་དང་མཉམ་པའི་སྒྲུབ་པ་མཛད་མཁན་གྱི་གྲུབ་ཐོབ་པ་ཞིག་ཡིན་པས། སྐྱ་རྒན་སྣེ་མོའི་སྒྲུབ་ཕུག་ལས་དོན་རིན་དཔལ་གྱི་རི་བོ་དང་། དེ་མིན་སྟེང་ཀའི་གཞི་མའི་གནས་འདི་ཡང་ཞབས་ཀྱིས་བཅགས་ཏེ་བྱིན་བརླབས་ཀྱིས་པའི་སྒྲུབ་གནས་ཀྱི་གནས་བྱིན་ཅན་དུ་འདུག་ཀྱང་། དགོན་པ་བཏབ་པ་མཐོང་དཀའ་སྟེ། རྒྱུ་མཚན་ཅི་ཡིན་ཞེ་ན། བསེ་ཡི་རྒྱལ་བ་བྱང་ཆུབ་དང་ཕལ་ཆེར་དུས་མཉམ་དུ་བྱུང་བའི་རེབ་གོང་གྲུབ་ཆེན་བདུན་པོ་གཞན་དག་གིས་ཀྱང་སྐུ་ཚེ་གང་བོར་སྒྲུབ་པ་ཉམས་ལེན་གྱིས་རང་གཞན་གྱི་དོན་རྒྱ་ཆེར་བསྒྲུབས་པ་ལས། དགོན་པ་བཏབ་པའི་ལོ་རྒྱུས་དེབ་ཐེར་གང་ནའང་མཐོང་རྒྱུ་དཀོན་པ་དང་གཅིག  >ལས། དུས་རབས་བཅུ་བཞི་བའི་ནང་ཆོས་རྗེ་དོན་གྲུབ་རིན་ཆེན་ཉིད་ལྷ་དང་བླ་མའི་ལུང་བསྟན་ལྟར་བྱ་ཁྱུང་དགོན་པ་གསར་འདེབས་ཀྱི་ཕྱིར་ཕེབས་ཁར། འཇམ་ཏཱ་བླ་མ་ཚུལ་ཁྲིམས་རིན་ཆེན་གྱིས་གདན་དྲངས་པ་ལྟར་སྤེན་དཀར་ཐང་དུ་ཕེབས་ནས་རབ་བྱུང་གི་སྡེ་གསར་དུ་བཙུགས་པ་དང་། དགོན་མིང་ལ་སྤེན་དཀར་ཐང་ཐུབ་བསྟན་ཕུན་ཚོགས་ཆོས་འཁོར་གླིང་ཞེས་བཏགས་ནས་ཕྱག་འདེབས་མཛད། གྲུབ་མཐའ་བཀའ་གདམས་པ་དང་ཕྱིས་སུ་དགེ་ལུགས་པར་གྱུར། འཇམ་ཏཱ་བླ་མ་ཚུལ་ཁྲིམས་རིན་ཆེན་གྱིས་ལུགས་གཉིས་ཀྱི་སྒོ་ནས་བདག་སྐྱོང་གནང་།[10]ཞེས་བཀོད་ཡོད་པ་དང་གཉིས། གཞན་ཡང་རེབ་གོང་ལོ་རྒྱུས་ཆེན་མོའི་ས་བོན་དུ་ཡབ་རྗེ་བརྒྱད་པ་ཆེན་པོར་ཕུལ་བའི་ཡིག་ཚགས་དེ། སོ་ནག་ཨ་ཁུ་བརྩོན་འགྲུས་བརྒྱུད་ནས་ཐེངས་གཅིག་བལྟས་མྱོང་བའི་ཡིག་ཚགས་ནང་དོན་རིན་པའི་ལོ་རྒྱུས་ཀྱི་སྐབས་སུ། དེའི་ཤོག་ངོས་རེ་དྲུག་ན་འདི་ལྟར་འཁོད་ཡོད་དེ། ས་དེར་ཆོས་རྗེ་ཉིད་ཀྱི་ན་བཟའ་ཆ་ཚང་གཅིག་ནང་རྟེན་དུ་བྱས་ཏེ་ས་འབུམ་གཅིག་བཞེངས། དེ་ནས་གསེར་ལྗོངས་གཡའ་རི་རོལ་བོའི་མདུན་ངོས་གཡས་ཕྱོགས་ཆུ་འགྲམ་དུ་སྒྲུབ་པ་མཛད་ཅིང་སློབ་མ་སྐྱ་སེར་ལྔ་ལ་དབང་ལུང་གནང་བས། གསུམ་རབ་ཏུ་བྱུང་སྟེ་ས་དེར་རི་ཁྲོད་པའི་དགོན་པ་ཞིག་བཏབ། ཅེས་འདུག་མོད། སྔགས་མང་ཞིབ་འཇུག་ཁང་གིས་བསྒྲིགས་པའི་རུས་མཛོད་དུ་ཚིག་འདི་དག་བཀོད་མེད་པའི་རྒྱུ་མཚན་མ་ཤེས། གོང་གསལ་རུས་མཛོད་ཀྱི་ཚིག་དོན་ལ་བལྟས་ན། གསེར་ལྗོངས་གཡའ་རི་རོལ་བོ་ནི་ཆུ་མའི་བསེ་མགུར་གྱི་གནས་རི་འདི་ཡིན་ལ། དེའི་མདུན་ངོས་གཡས་ཕྱོགས་ནི་སྟེང་ཀའི་གཞི་མའི་གནས་འདི་ཡིན་ཞིང་། དེ་དུས་མཚམས་པ་འགའ་རེ་མཚམས་ལ་བཞུགས་ས་ཙམ་ལས་དགོན་པ་ཆགས་མེད་པ་རྟོགས་ཐུབ་ཅིང་། གལ་ཏེ་བསེ་རྒྱལ་བ་བྱང་ཆུབ་ཀྱིས་དགོན་པ་ཞིག་བཏབ་པ་ཡིན་ན། ཆུ་མའི་རུས་མཛོད་ལྟར་ན་འདི་དུས་སུ་བསེ་ཡི་རྒྱལ་བ་བྱང་ཆུབ་མྱ་ངན་ལས་འདས་ཏེ་ལོ་བརྒྱ་དང་བཅུ་ལྷག་ལས་མ་འདས་པས་དགོན་པ་ཡོད་ངེས་པས་རི་ཁྲོད་པའི་དགོན་པ་ཞིག་བསྐྱར་འདེབས་ཀྱི་དགོས་པ་མེད་དོ། (བསེ་ཡི་རྒྱལ་བ་བྱང་ཆུབ་ནམ་འཁྲུངས་ཐད་དུ་བཞེད་པ་མི་མཐུན་པ་ཡོད་དེ། དཔེར་ན་རེབ་གོང་གནས་སྐོར་དེབ་ཐེར་དུ། མེ་མཁའ་རྒྱ་མཚོའི་སྨད་ཙམ་ལ་རེབ་གོང་དོ་རི་ཉིན་ནས་ཡབ་རྒྱལ་མཚན་འབུམ་དང་ཡུམ་དངོས་གྲུབ་མཚོ་གཉིས་ཀྱི་སྲས་སུ་སྐུ་འཁྲུངས།ཞེས་བཀོད་འདུག བདག་གིས་རུས་མཛོད་ལས་བྱུང་བའི་ལོ་ཚིགས་ལ་གཞི་བྱས་པ་ཡིན།) ཆོས་རྗེ་དོན་རིན་པས་མཚམས་པ་དེ་དག་ལ་རྐྱེན་བྱས་ཏེ་རི་ཁྲོད་ཀྱི་དགོན་པ་ཞིག་བཏབ་པ་རྟོགས་ཐུབ་ཅིང་། དེའི་སྔོན་ལ་མཚམས་ཁང་སྒྲུབ་ཁང་ཙམ་ལས་འདུ་ཁང་དང་མགོན་ཁང་སོགས་འཛོམས་པའི་དགོན་པ་ཆགས་མེད་པའང་གཞི་ནས་རྟོགས་ཐུབ། གལ་ཏེ་ཆགས་ཡོད་ན་སྔར་གྱི་དགོན་ཤུལ་གྱི་ངག་རྒྱུན་གྱི་གཏམ་ཆག་རེ་ཡང་དམངས་ཁྲོད་དུ་འཇགས་སྲིད་ཀྱང་དེ་འདྲའི་བཤད་རྒྱུན་མེད་ཅིང་། དེ་ནི་ཡུལ་རེབ་གོང་གི་གསང་སྔགས་རྙིང་མའི་དགོན་སྡེ་སྔ་ཤོས་སུ་གྱུར་ཡོད་པས་ལོ་རྒྱུས་ཕྲན་ཙམ་རེ་མི་འབྱུང་བ་ནི་མི་སྲིད་དོ།། དེ་བས།  >ལས། སྟེང་ཁར་དགོན་པ་བཟུང་བའི་གཙུག་ལག་ཁང་གི་ཤིང་ཆ་དམ་ཅན་ལ་གཏད། ཆུ་འཁོར་ཕབ་སྟེ་ནགས་ཆེན་པོ་ཆུ་གཞུང་ལ་དྲངས་ཟེར།[11] ཞེས་པ་དང་།  >ལས། སྟེང་ཀའི་གཞི་མ་དགོན་པའི་གཞི་འཛིན་སྐབས་ཤིང་ཆ་ཐམས་ཅད་བསེའི་རུས་ལྷ་དམ་ཅན་རྡོ་རྗེ་ལེགས་པ་ལ་གཏད་པས་ཆུ་འཁོར་ཆེན་པོ་ཕབ་ནས་བྲག་སྐྱ་ཟེར་བའི་རི་ངོས་ཀྱི་ཤིང་སྡོང་ཆེ་ཆུང་མང་བོ་ཆུ་གཞུང་ལ་དྲངས་ཏེ་དགོན་གནས་གཡས་ཕྱོགས་ཀྱི་སྤང་ཐང་ཞིག་ཏུ་སྤུངས་པས་གཙུག་ལག་ཁང་བཞེངས་རྒྱུ་བཞེད་པ་བཞིན་གྲུབ་པ་བྱུང་།[12] ཞེས་འབྱུང་བ་ཡང་། སྒྲུབ་པ་ལ་རྩེ་གཅིག་ཏུ་གཞོལ་བའི་མཚམས་པ་དག་ལ་མཚམས་ཁང་ལེགས་ཤོས་ཀྱི་མཐུན་རྐྱེན་བཞེད་པ་ལྟར་གྲུབ་པར་བསྟན་ཡོད། གཞན་ཡང་།  >ལས། བསེ་ཆུ་མའི་སྐབས་སུ། ཤར་ཕྱོགས་པ་རིགས་པའི་དཔའ་བོ་རྗེ་དོན་གྲུབ་རིན་ཆེན། བྲག་བྱ་ཁྱུང་དུ་བྱོན་ལམ་ནས། རེ་སྐོང་གསེར་མོ་ལྗོངས་ཀྱི་ཤར་བྱང་གཉིས་ནས། དགོན་གནས་གཉིས་ལ་ས་འདུལ་དང་ཕྱག་འདེབས་གནང་བས། རེ་སྐོང་སྨད་ཀྱི་སྤེན་དཀར་ཐང་དང་། རེ་སྐོང་སྟོད་ཀྱི་ས་སྟེང་དགོན་གཞི་མ་ཐུབ་བསྟན་ཆོས་གླིང་།[13] ཞེས་འབྱུང་བ་དང་། གོང་ནས་བཀོད་ཟིན་པ་ལྟར། གལ་ཏེ་བསེ་རྒྱལ་བྱང་ཆུབ་ཀྱིས་བཏབ་ཡོད་པའི་དབང་དུ་བཏང་ནའང་སྐབས་འདི་དུས་ན་ཡོངས་སུ་ཉམས་ཏེ་མཚམས་ཁང་རེ་འགའི་ཤུལ་ལས་ལྷག་མེད་ཕྱིན། ཕྱི་ནས་དོན་རིན་པས་བཀའ་གདམས་དགོན་པ་ཐུབ་བསྟན་ཆོས་གླིང་འདི་བསྐྱར་འདེབས་གནང་ཞིང་། རྗེས་འཇུག་པ་དག་གིས་ཀྱང་དྲིན་ཆེ་བར་དགོངས་ནས་ཁོང་གི་བཞུགས་ཁྲི་ནང་རྟེན་དུ་བྱས་ཏེ་བྱམས་ཁང་བཞེངས་པའི་ལོ་རྒྱུས་ངག་རྒྱུན་མ་ཉམས་པར་ཡོད་པ་འདི་ལགས། དེ་བས་གྲུབ་ཆེན་དུང་རྣ་བས། སྟེང་དགོན་བསྟན་པའི་གཞི་མ་དེ།། བཀའ་གདམས་བསྟན་སྲུང་འཁོར་བའི་གནས།། ཆོས་རྗེ་དོན་གྲུབ་རིན་ཆེན་གྱིས།། བཞེངས་པའི་ལྷ་སྐུ་བྱིན་ཅན་བཞུགས།། [14]ཞེས་འབྱུང་བ་ལས་ཀྱང་ཁོང་གིས་གསར་བཞེངས་བྱས་པ་གསལ་བོར་ཐོན་ཡོད་པ་དང་། གཞན་ཡང་། སྟེང་ཀའི་གཞི་མ་དགོན་ནས་དུས་འགྱུར་གྱིས་སྐྱ་སར་བབས་པའི་རྒན་པོ་འཇམ་དཔལ་ཐར་གྱིས་བཤད་པ་ལྟར་ན། སྟེང་ཀའི་གཞི་མའི་འཆམ་གྱི་གཏོར་བརྡབས་ཀྱི་དཔོན་དུ་སྔགས་པ་ཞིག་གདན་དྲངས་ཏེ་གཏོར་མ་བརྡབས་པའི་སྲོལ་ཡོད་ཅིང་། གཏོར་བརྡབས་སྐབས་ཀྱི་འདོན་རྟ་དབྱངས་གསུམ་ཚང་མ་སྔགས་རྙིང་མའི་ཆོ་ག་ལྟར་བྱེད་སྲོལ་ཡོད་ལ། སྔོན་ཆད་ཚོགས་ལ་འཚོགས་ནའང་འདུ་ཁང་གཅིག་ནས་རང་རང་གི་ཆོ་ག་སྐྱོང་སྲོལ་ཡོད་ཅིང་། ཕྱིས་སུ་ཨ་རོལ་བློ་བཟང་ལུང་རིགས་རྒྱ་མཚོས་དགེ་ལུགས་ཀྱི་དགོན་པར་བསྒྱུར་བ་ནས་རིམ་གྱིས་བན་སྔགས་མཉམ་དུ་ཚོགས་པའི་སྲོལ་ག་མེད་པར་གྱུར་ནས་དགེ་ལུགས་འཛིན་པ་རྐྱང་མར་གྱུར་བ་ལས། དེའི་སྔོན་ལ་བཀའ་གདམས་རིང་ལུགས་འཛིན་པའི་གྲྭ་བ་དང་རྙིང་མའི་སྔགས་འཆང་བ་དག་བན་སྔགས་འདྲེས་མའི་ཚུལ་དུ་ཡོད་པའི་ལོ་རྒྱུས་གསལ་བོ་བཤད་རྒྱུ་ཡོད་པ་འདི་དག་ལས་ང་ཚོས་མཐོང་ཐུབ་པ་ནི། ཨ་རོལ་བློ་བཟང་ལུང་རིགས་རྒྱ་མཚོས་དགེ་ལུགས་ཀྱི་དགོན་པར་མ་བསྒྱུར་བའི་སྔོན་ལ། བསེ་རྒྱལ་བ་བྱང་ཆུབ་ནས་བརྒྱུད་པའི་སྔགས་རྙིང་མའི་རིང་ལུགས་འཛིན་པའི་སྔགས་པ་དང་། ཆོས་རྗེ་དོན་རིན་པ་ནས་བརྒྱུད་པའི་བཀའ་གདམས་པའི་གྲུབ་མཐའི་ཆོ་ག་མ་འགྱུར་བར་གནས་ཡོད་པའི་ཚུལ་འདི་རང་ཤུགས་ཀྱིས་རྟོགས་ཐུབ་ལ། ཆོས་རྗེ་དོན་རིན་པས་བཀའ་གདམས་དགོན་པ་གསར་དུ་བཏབ་སྟེ། ཐུགས་རྗེའི་གདུགས་དཀར་གཅིག་གིས་བན་སྔགས་མཉམ་ཚོགས་ཀྱི་ཕྱག་སྲོལ་མཐའ་རུ་བསྐྱངས་པའི་འཆམ་མཐུན་དགེ་བརྩོན་གྱི་ལོ་ཟླའི་དུས་རབས་ཤིག་གི་སྐལ་བཟང་རིས་བརྙན་ཞིག་ཀྱང་མཐོང་ཐུབ་ཅིང་། ཆོས་རྗེ་ཉིད་ཀྱི་བླ་ན་ལྷག་པའི་མཛད་རྗེས་དག་ལའང་རང་ཤུགས་ཀྱིས་དད་པའི་སྤུ་རླུང་གཡོ་བར་བྱེད་དོ།། དེ་མིན་སྔགས་མང་དཔེ་ཚོགས་ཀྱི་རུས་མཛོད་དུ་མ་ཚུད་པའི་སྨད་པ་སྡེ་བདུན་གྱི་ >ཡིག་ཚགས་ཀྱི་སྐབས་སུ། སྤེན་དཀར་ཐང་ཐུབ་བསྟན་ཕུན་ཚོགས་ཆོས་གླིང་ནི། ཆོས་རྗེ་དོན་གྲུབ་རིན་ཆེན་དགུང་ལོ་སོ་བརྒྱད་པ་རབ་བྱུང་དྲུག་པའི་བགྲང་བྱ་ཉི་ཤུ་བ་མེ་ཁྱི་ལོར། ཁོང་ཉིད་ལ་ཡི་དམ་གྱིས། སྤེན་དཀར་ཐང་དུ་སྒྲུབ་སྡེ་ཚུགས།། ཐུབ་བསྟན་ཕུན་ཚོགས་དར་ཤིང་རྒྱས།། ཅེས་ལུང་བསྟན་པ་བཞིན། ཆོས་རྗེ་ཉིད་རི་བྱ་ཁྱུང་ནས་མར་བྱོན་ནས། སྟེང་དགོན་གཞི་མ་ཕུན་ཚོགས་ཆོས་གླིང་བཏབ་ནས་མར་སྤེན་དཀར་ཐང་དུ་བྱོན་ཏེ། ཐུབ་བསྟན་ཕུན་ཚོགས་ཆོས་གླིང་བཏབ་པས། སྒྲུབ་སྡེ་འདི་གཉིས་རེབ་གོང་གི་སྒྲུབ་སྡེ་སྟེང་འོག་གཉིས་སུ་གྲགས། རྗེས་སུ་ཆོས་རྗེ་དེ་ཉིད་ཀྱི་སློབ་རྒྱུད་དུ་བྱུང་བའི་རེབ་གོང་འཇམ་བེ་ཧུ་དཔལ་ཆེན་རྡོ་རྗེ་བཙན་པོར་གྲགས་པའི་དཔོན་རབས་བཅུ་གཅིག་པ། འཇམ་བེ་ཧུ་རྡོ་རྗེ་རྣམ་རྒྱལ་གྱི་སྲས། འཇམ་དགེ་བཤེས་ཆེན་པོ་འཇམ་དབྱངས་ཕུན་ཚོགས་དར་རྒྱས་ཀྱིས་བསྐྱངས་པས། སྔོན་གྱི་དགོན་པའི་མིང་བསྒྱུར་ནས་སྤེན་དཀར་ཐང་ཕུན་ཚོགས་དར་རྒྱས་གླིང་ཞེས་གྲགས། དགེ་བཤེས་ཆེན་པོ་དེ་ལ་མིང་གི་འབོད་ཚུལ་གསུམ་ཡོད་པའི་འབོད་སྲོལ་ཞིག་ལ་རྒྱ་ནག་པ་དང་། གཅིག་ལ་ཧ་ཤང་བླ་མ་ཕུན་ཚོགས་དར་རྒྱས་དང་། ཡོངས་གྲགས་སུ་འཇམ་ཏཱ་བླ་མ་ཞེས་གྲགས་པ་དེ་ཉིད་དགུང་ལོ་རེ་བཞི་བ་རབ་བྱུང་བཅུ་གཅིག་པའི་བགྲང་བྱ་སོ་བརྒྱད་པ་ཤིང་འབྲུག་ལོར་(སྤྱི་ལོ༡༦༦༤)དགོན་པའི་མིང་བསྒྱུར་སྐབས། དགེ་སློང་སུམ་བརྒྱ་བརྒྱད་ཅུ་ལ་བསྙེན་བཀུར་བྱས་པ་ཡིན་པར་གྲགས་སོ།།[15] ཞེས་བཀོད་ཡོད་ཅིང་། དེ་མིན་སྒྲུབ་སྡེ་འདི་གཉིས་ཀྱི་མིང་གི་འདོགས་སྟངས་ཀྱི་ཐད་ནས་བསམ་ནའང་འབྲེལ་བ་ཡོད་པ་རྟོགས་སླ་སྟེ། སྟེང་གི་གཞི་མ་དགོན་ལ་ཕུན་ཚོགས་ཆོས་གླིང་དང་སྤེན་དཀར་ཐང་དགོན་ལ་ཐུབ་བསྟན་ཕུན་ཚོགས་ཆོས་གླིང་ཞེས་བཏགས་པར་བཤད། གོང་གསལ་རྒྱུ་མཚན་འདི་འདྲའི་དབང་གིས་ >སུ་དགོན་པ་འདི་གཉིས་ཀ་ཆོས་རྗེ་དོན་རིན་པས་བཏབ་པར་བཞེད་པ་དང་ཀུན་ནས་མཐུན་ནོ།། དེ་མིན་ད་དུང་གདན་རབས་དེར། ཨ་ལགས་བྱ་ཁྱུང་ཟེར་བའི་དཔལ་ལྡན་བྱ་ཁྱུང་གི་དམ་པ་ཞིག་རྒྱུན་བཞུགས་གནང་སྟེ་དགོན་པར་བཀའ་དྲིན་ཆེ་ཞིང་རིག་གསར་བར་བཞུགས་ལ་ཟླ་ངོ་མང་བོར་བདེ་སྡུག་མཉམ་གཟིགས་ཀྱིས་ཏིང་འཛིན་ལ་རོལ་བ་སོགས་གཞན་ལས་ལྷག་པའི་ངོ་མཚར་བའི་རྣམ་ཐར་མང་བོ་མཛད།[16]ཅེས་བཀོད་པ་འདིར་དཔག་ནའང་དཔལ་ལྡན་བྱ་ཁྱུང་དང་དགོན་འདི་གའི་བར་ན་འབྲེལ་བ་ཐུན་མོང་མ་ཡིན་པ་ཞིག་ཡོད་པ་རྟོགས་ཐུབ་ཅིང་། སྔ་མོ་ནས་བྱ་ཁྱུང་ཕྱོགས་ནས་འདི་གར་དགོན་ཚབ་ཀྱི་མི་སྣ་མངགས་པའི་སྲོལ་ཞིག་ཡོད་པའང་གཞི་ནས་རྟོགས་ཐུབ། མིན་ན་རེབ་གོང་གི་དགོན་སྡེ་གཞན་ན་དེ་འདྲའི་བཤད་རྒྱུན་དང་སྣང་ཚུལ་མེད་པར་ཏག་ཏག་དགོན་འདིར་སྣང་ཚུལ་དེ་འདྲ་ཡོད་པ་ཇི་ལྟར་བཤད། སྟེང་ཀའི་གཞི་མར་བསེ་རྒྱལ་བྱང་ཆུབ་ཀྱི་སྤྲུལ་སྐུ་ན་རིམ་གྱིས་བདག་སྐྱོང་གནང་བས་མངགས་དགོས་མ་བྱུང་ལ། གོང་གསལ་རྒྱུ་མཚན་དེ་དག་ཅུང་ཟད་ངེས་པའི་རྨང་གཞིའི་སྟེང་ནས་ང་ཚོར་སྡོམ་ཚིག་ཅིག་ཐོབ་པ་ནི། གོང་གསལ་སྒྲུབ་སྡེ་འདི་གཉིས་ཀ་ཕྱག་འདེབས་པ་པོ་ནི་ཆོས་རྗེ་དོན་རིན་པ་ཡིན་ཕྱིན། ཆོས་པ་ཡབ་སྲས་ཀྱི་སློབ་རྒྱུན་དང་བཅས་པས་ཕྱག་བཏབ་པའི་སྒྲུབ་སྡེ་བཅོ་བརྒྱད་ཀྱི་གྲས་སུ་དགོན་འདི་གཉིས་བགྲངས་སྲོལ་མེད་ཅིང་། དེ་དག་(སྒྲུབ་སྡེ་བཅོ་བརྒྱད)དང་ལྷན་དུ་རོང་བོ་དགོན་ཆེན་ལ་སྨོན་ལམ་བསྐོལ་མི་དགོས་པའི་ཁྱད་དབང་མཛད་ཡོད་པའང་གོང་གསལ་རྒྱུ་མཚན་འདི་དག་གི་རྐྱེན་གྱིས་རེད། འོ་ན། དེང་སྐབས་སྒྲུབ་སྡེ་བཅོ་བརྒྱད་དང་ལྷན་དུ་དགོན་ཆེན་ལ་སྨོན་ལམ་བསྐོལ་བའི་སྲོལ་ཀ་འདི་ནི། བསྟན་པ་ཡང་དར་གྱི་སྐབས་སུ་སངས་རྒྱས་ཀྱི་བསྟན་པ་དང་སེམས་ཅན་གྱི་འཁོས་འབྱོར་ཉག་ཕྲ་བའི་དུས་སུ་བླ་མ་རྡོ་རྗེ་འཆང་རྫོང་ཆུང་མཁས་བཙུན་རིན་པོ་ཆེ་དང་། ཁ་སོ་སྔགས་རམས་པའི་མཆོག་སྤྲུལ་བློ་བཟང་འཇིགས་མེད་འཕྲིན་ལས་རིན་པོ་ཆེ་སོགས་ཀྱིས་དགོན་ཆེན་དང་རེབ་གོང་སྤྱིའི་ལས་དོན་ཁུར་དུ་འཁྱེར་བའི་སྐབས་སུ། ཆེད་དུ་སྒྲུབ་སྡེ་འདི་གཉིས་ལ་ཕེབས་ཏེ་སྒྲུབ་སྡེ་བཅོ་བརྒྱད་དང་ལྷན་དུ་སྨོན་ལམ་བསྐོལ་དགོས་ཀྱི་ཞལ་བཀོད་གནང་བ་དང་དུ་བླངས་ཏེ་སྒྲུབ་སྡེ་བཅོ་བརྒྱད་ཀྱི་སྨོན་ལམ་ཤོག་ཁར་ཞུགས་པ་ལས་སྔོན་ཆད་དེ་འདྲའི་ཁྱད་དབང་ཡོད་པ་ནི། དེང་སྐབས་སྐུ་དངོས་སུ་བཞུགས་པའི་ཨ་ལགས་ཁ་སོ་གཙོས་གྲོང་མི་རྒན་པ་དག་གི་ཁྲོད་ན་ཡང་གནས་ཚུལ་གསལ་བའི་མི་སྣ་ཤིན་ཏུ་མང་ལ། དེ་བས། གོང་དུ་གསལ་བ་བཞིན་དགོན་སྡེ་འདི་གཉིས་ཀྱང་ཆོས་རྗེ་དོན་རིན་པ་མཆོག་གིས་བཏབ་ཅིང་། དེ་མིན་སྣང་རའི་གསེར་ཁང་དང་། བོད་བྱ་ཚང་གི་བྱང་ཆུབ་མཆོད་རྟེན་དང་ས་འབུམ་མཆོད་རྟེན། མགུར་གྱི་ཇོ་ཁང་། མཁར་གོང་བྱམས་སོགས་ལའང་རྟེན་སྐལ་གནང་ནས་བཞེངས་སུ་བཅུག་པའི་ལོ་རྒྱུས་དང་། ཐོ་རྒྱའི་བོད་སྐོར་ལ་ཡང་རྟེན་སྐལ་གནང་བ་ཡང་།  >ལས། ཆོས་རྗེ་དོན་གྲུབ་རིན་ཆེན་བྱ་ཁྱུང་གི་དགོན་པ་གསར་འདེབས་ཀྱི་ཕྱིར་ཕེབས་ལམ་ཁྱིམ་གཞི་ཞིག་ཏུ་ཞག་བཞུགས་གནང་བའི་དུས་སྡེ་འདིར་ཆོས་སྦྱིན་གནང་ཞིང་། ཕེབས་ཁར་ཁྱིམ་དེ་ལ་བླ་བྲེ་ཞིག་དང་རྒྱལ་མཚན་ཞིག་གནང་ལ། ཁོང་བཞུགས་སའི་མལ་ཁྲི་ཡང་ཡུན་རིང་བར་ཡོད། ལོ་རེའི་ལོ་གསར་ཚེས་གཅིག་ཉིན་ཐོག་མར་སྒར་གྲོང་གཉིས་ཀ་ཁྱིམ་དེར་ལོ་གསར་འབུལ་དུ་འགྲོ་དགོས་པའི་སྲོལ་ཡོད་པ་དེ་ཡང་རྒྱུ་མཚན་དེས་ཡིན་ཟེར་རོ།[17]ཞེས་དང་། གཞན་ཡང་གཅན་ཚའི་མ་ཎི་འཁོར་ལོ་བྱིན་ཅན་དང་ཁྲི་གའི་མོད་ཡག་སྡེ་བའི་སངས་རྒྱས་རབ་བདུན་གྱི་མཆོད་རྟེན་སོགས་ཀྱི་ངག་རྒྱུན་མ་ཉམས་པར་ཡོད་དོ།།
གསུམ་པ། བཤད་སྒྲུབ་ཟུང་གི་ལམ་ནས་རྒྱལ་བསྟན་གསལ་བར་མཛད་དེ་བུ་སློབ་མང་དུ་བསྐྱངས་པའི་ཆེ་བ།
ཆོས་རྗེ་ཉིད་ཀྱིས་དང་པོ་ཉིད་ནས་རྗེ་བདག་ཉིད་ཆེན་པོ་ནི་བསྟན་པའི་བདག་པོ་འོང་བ་ཐུགས་ཀྱིས་མཁྱེན་ནས་མཆན་གྱི་བུ་ལས་ལྷག་པར་གཅེས་པར་བསྐྱངས་པ་གཞན་གྱིས་མཚུངས་ཟླ་བྲལ་ཞིང་། ཡོན་ཏན་སྣ་ཚོགས་ཀྱི་སྒོ་མོ་ཡོངས་སུ་ཕྱེ་ནས་བསྟན་པའི་བདག་པོར་བྱིན་གྱིས་བརླབས་ཏེ་འབྱུང་འགྱུར་ལུང་བསྟན་དང་བཅས་དབུས་རྫོངས་གྱ་ནོམ་བྱས་པའི་སྐུ་དྲིན་འཁོར་མཐའ་བྲལ་བའི་ཚུལ་དང་། རྗེ་བླ་མ་རང་ལ་མཚོན་ན། ཐོག་མར་ཆོས་རྗེ་མཆོག་གི་སྐུ་དྲུང་ན་བཞུགས་དུས་དྲིན་ཆེན་ཕ་མ་ལྟ་བུའི་བརྩེ་བ་ལྷད་མེད་དང་། ཡོན་ཏན་གྱི་ཁོ་ལག་རིམ་གྱིས་རྫོགས་པ་དང་བསྟུན་ནས་རང་ལ་སངས་རྒྱས་ལས་ཀྱང་སྐུ་དྲིན་ཆེ་བའི་བཀའ་དྲིན་རུས་པའི་རྐང་ནས་རྙེད་ཅིང་། འབྱུང་འགྱུར་གྱི་བྱ་བ་ཡོད་ཚད་ཆོས་རྗེའི་ལུང་བསྟན་ཇི་ལྟ་བ་བཞིན་བྱུང་བ་སོགས་ཀྱིས་ཆོས་ཀུན་ལག་མཐིལ་གྱི་རྫས་བཞིན་གཟིགས་པའི་མཁྱེན་སྟོབས་ཀྱི་ཡོན་ཏན་སོགས་ལ་ངེས་པ་གཏིང་ནས་རྙེད་ཅིང་། སངས་རྒྱས་དངོས་ཀྱི་ཐུགས་བརྩེ་བླ་མེད་འཁྲུངས་པར་བརྟེན། ཁྱབ་བདག་དང་པོའི་སངས་རྒྱས་དེ་ཉིད་ལ་ཞབས་ཞུ་ཕྲན་ཙམ་གྱི་སྐལ་བ་མ་འབྱོར་བའི་ཕངས་སེམས་ཀྱི་གདུང་བས་ཆོས་རྗེ་བླ་མ་དེ་ཉིད་ཀྱི་མཚན་གླེང་བ་ཙམ་གྱིས་ཀྱང་སྤྱན་ཆབ་དབང་མེད་འབྱིན་པ་ལས་ཀྱང་རྟོགས་ཐུབ་ཅིང་། ཚུལ་ཇི་ལྟར་བསྐྱངས་པ་ནི་རྣམ་ཐར་དག་ལས་འདི་ལྟར་འབྱུང་སྟེ། འབྲུག་རྒྱལ་དབང་ཆོས་རྗེས་མཛད་པའི་ >སོགས་རྣམ་ཐར་མང་པོ་ལས། དགུང་ལོ་དེ་ཁའི་ནང་དུ་ཆོས་རྗེ་དོན་གྲུབ་རིན་ཆེན་པ་དེ་ཉིད་ཡབ་ཀྱིས་གདན་དྲངས་པ་ཞིག་གི་དུས། ཆོས་རྗེ་རིན་པོ་ཆེས་ཡབ་ལ་རྟ་དང་ལུག་ལ་སོགས་པའི་ཟང་ཟིང་གི་གནང་སྦྱིན་དཔག་ཏུ་མེད་པ་སྩལ་ནས། ཁྱོད་ཀྱི་བུ་འདི་ང་ལ་ཕུལ་ཞིག་ཅེས་བཀའ་གནང་བར་ཡབ་ཀྱིས་ཀྱང་བཀའ་སྩལ་དང་དུ་ལེན་པའི་སྤྲོ་དགའ་ཆེན་པོ་དང་བཅས་ཏེ་རྗེ་ཉིད་དགུང་ལོ་གསུམ་བཞེས་པ་ས་མོ་ཕག་གི་ལོ་ལ་ཕུལ། དེ་ནས་བཟུང་སྟེ་དབུས་གཙང་དུ་མ་བྱོན་བར་དུ་ཆོས་རྗེ་དེ་ཉིད་ཀྱི་ཞབས་དྲུང་དུ་བཞུགས་པར་སྣང་ལ། [18]ཞེས་དང་།  >ལས། ཉིན་གཅིག་བྱིས་པའི་རྩེད་མོའི་རྣམ་པས་གོར་འཚེད་ཅིག་ལ་རྩེད་མོ་གནང་བས་ཁོའི་ལས་ལ་བར་བཅད་པས་ཁྲོས་ཏེ་གོར་ཐུར་གྱིས་བརྡེགས་པས་ཞལ་ལ་རྨ་ཞིག་བཏོད། རྡེག་མཁན་དེ་མ་འགྱངས་པར་ཁྲག་སྐྱུགས་ཏེ་ཤི དེའི་རྐྱེན་གྱིས་རྗེ་དོན་རིན་པ་ཐུགས་ཁྲོས་པའི་ཚུལ་གྱིས་འགྲམ་ལྕག་བཏང་ནས་སྒོར་ཕུད། རེ་ཞིག་ན་ཉེ་གནས་ལ་ཁྱོད་སོང་ལ་གཞོན་ནུས་ཅི་བྱེད་ལྐོག་ཏུ་ལྟོས་གསུངས་པས། [19] ཞེས་འབྱུང་བ་ལྟར། མ་བཞིན་གར་འདུག་གར་བཞུད་ཀྱི་སྤྱོད་པ་མིག་གིས་འཚོས་ཞིང་ཐུགས་ལ་བཏེགས་ཏེ་གཅེས་པར་བསྐྱངས་པ་ནི།  >ལས་ཀྱང་། སྐུ་འབྲུམ་བསྙེལ་བའི་དུས་སུ་ཆོས་རྗེ་དོན་གྲུབ་རིན་ཆེན་པས་བསྙུང་གཡོག་མཛད། གཞོན་ནུ་འདིའི་དྲི་ཆེན་དང་དྲི་ཆུ་ལ་དྲི་བཟང་བོ་བྲོ་བར་འདུག་གསུངས་པས། གཞན་རྣམས་བློ་ལ་མི་ལྡན་པ་བྱུང་ངོ།། [20]ཞེས་འཁོད་ཡོད་པ་ནང་བཞིན། ཕྱི་ས་ལག་པས་ཕྱི་བ་དང་། ཁ་སྣབ་ཁ་ཡིས་འཇིབ་པའི་ཕ་མ་བཞིན་སྙིང་ཁོངས་རུས་པའི་གཏིང་ནས་ཤ་ཚ་ཚ་དང་། དུང་ཞེན་ཞེན་གྱིས་ཀུན་ནས་བསྐྱངས་པ་ནི་གཞན་གྱིས་བསྒྲུན་དུ་མེད་དེ། མཉམ་མེད་ཇོ་བོ་ཆེན་པོ་ལ་འབྲོམ་སྟོན་གྱིས་སྲི་ཞུ་བསྒྲུབས་པ་ཇི་ལྟ་བ་བཞིན་ནོ།།
ཡང་།  >ལས་ཀྱང་། ལོ་རྒྱུས་འགར་རྗེ་དགུང་ལོ་བཞི་བར་བྱ་ཁྱུང་དུ་ཕེབས་ཟེར་བ་རྣམས་ལ་དཔགས་ན་རྗེ་དགུང་ལོ་རིལ་བོ་གསུམ་དང་ངོ་མཐོང་བཞིའི་སྟེང་ཤ་རྫོང་དུ་དགེ་བསྙེན་བསྒྲུབས་ཏེ་འཕྲལ་ལ་བྱ་ཁྱུང་དུ་ཕེབས་པར་སེམས། [21]ཞེས་འབྱུང་བ་ལྟར།  >ལས། དེ་ལྟར་རྗེ་བླ་མ་ཙོང་ཁ་པ་ཆེན་པོ་དགུང་ལོ་གསུམ་ནས་བཅུ་དྲུག་གི་བར་ལོ་ངོ་མཐོང་བཅུ་གསུམ་གྱི་རིང་སྟན་ཆགས་པར་བཞུགས་པ་དང་། [22]ཞེས་འབྱུང་བ་དང་། ནམ་ཕེབས་ཀྱི་ལོ་ལ་མི་མཐུན་པ་ཕྲན་བུ་རེ་ཡོད་ཀྱང་། གང་ལྟར་སྐུ་ན་ཆུང་དུས་ནས་ཆོས་རྗེ་ཉིད་ཀྱི་སྐུ་མདུན་ནས་ནར་སོན་པ་རེད། རྗེ་ཙོང་ཁ་བར་མཚོན་ནའང་ཆོས་རྗེ་མཆོག་གིས་དགུང་ལོ་བཞི་ལོན་ཙམ་ནས་མིག་འབྲས་བཞིན་དུ་བསྐྱངས་པས། ཕྱི་ནས་བྱུང་བའི་རྣམ་ཐར་གཞན་དུ་དཔོན་སློབ་བཀའ་དྲིན་ཅན་དག་གི་མིག་དཔེར་དྲངས་པ་མང་སྟེ།དཔེར་ན།  >ལས། སུམ་པ་རང་གི་རྣམ་ཐར་དུ། དེ་ལྟར་འབྲུག་ལོའི་འབྲུག་ཟླའི་འབྲུག་གི་ཉིན་དེ་གསུམ་འཛོམ་དགོས་པ་ནི་བདེན་ཚིག་འགྲུབ་ཅིང་མངོན་ཤེས་མངའ་བའི་འཇམ་དབྱངས་བཞད་པའི་ཞལ་བཀོད་ཡིན་ཞེས་ཕྱིས་སུ་ཐོས་པས་བླ་མ་དེས་ཐོག་མར་སྐུ་སྐྱེས་སུ་ངོས་བཟུང་བ་ནས་འདི་བར་དུ་བྱིས་པ་ཆུང་ངུ་གང་ཡང་མི་ཤེས་པའི་དུས་སུ་དེ་ལྟར་དྲིན་ཆེན་ཕ་མ་ལྟར་བསྐྱངས་པའི་དྲིན་གཟོ་ཚེ་རབས་བྱེ་འབུམ་དུའང་འཁོར་མེད་ཡིན་ལ། དེ་ནི་རྗེ་ཙོང་ཁ་པ་ལ་དོན་རིན་པོ་ཆེས་ཇི་ལྟར་མཛད་པ་དེ་བཞིན་ནོ་ཞེས་ཁ་རྦད་བྱས་ཀྱང་ཆོག་གོ།། [23]ཞེས་འབྱུང་བ་བཞིན་ལྷག་བསམ་རྣམ་པར་དག་པས་ཀུན་ནས་བསྐྱངས་པའི་མཚན་གཞིར་འགོད་པ་ནི། དངོས་གནས་དོན་དང་ལྡན་པ་ཞིག་རེད། འདི་འདྲའི་སློབ་བུ་སྐྱོང་ཚུལ་གྱི་རྣམ་ཐར་ཡ་མཚན་ཅན་འདི་ཡང་ཕལ་བའི་སྐྱེ་བོ་དག་གིས་བསམ་པ་ཙམ་ཡང་བྱེད་དཀའ་བའི་གནས་སོ།།
ཡང་།  >ལས། མཁས་གྲུབ་ཆེན་པོ་མཆིམས་བློ་བཟང་གྲགས་པའི་ཞལ་ནས། ཁྱོད་ཀྱི་གནས་དང་གདུལ་བྱ་མདོ་སྨད་དུ་ཡོད། ཁྱད་པར་ཤ་སྦྲང་དང་བྱ་ཁྱུང་ཟེར་བའི་གནས་གཉིས་སུ་དགོན་པ་ཐོབ་ལ་བཤད་སྒྲུབ་ཀྱི་བསྟན་པ་གང་འཕེལ་གྱིས། སྒོས་སུ་བྱ་ཁྱུང་དུ་སྒྲུབ་པ་གཙོ་བོར་མཛོད། དེ་དུས་ཁྱོད་ལ་སློབ་མ་མཁས་གྲུབ་གཉིས་འཛོམས་མང་པོ་འོངས་པའི་ནང་ནས།[24]ཞེས་འབྱུང་བ་ལྟར། རེབ་གོང་ཕྱོགས་ནས་རོང་བོ་བླ་མ་བསམ་གཏན་རིན་ཆེན་གཙོས་འཇམ་ཏཱ་བླ་མ་རྒྱ་ནག་པ་དང་དཔོན་པོ་ཤཱཀྱ་བཟང་བོ་དང་། རྨ་ཡུལ་གཅན་ཚའི་ཕྱོགས་ནས་ཀོའུ་བ་གཞོན་ནུ་བྱང་ཆུབ་དང་། བྱ་ཁྱུང་ཕྱོགས་ནས་ཇུ་ནང་གདན་རབས་སུ་འབྱུང་བ་ལྟར། ཞང་བའི་བཙུན་ཆུང་དང་། བར་ཞིང་ལ་མོ་གཡུ་རུ་ཕྱུག ནག་ཚའི་རེ་གོན་པ། སྡོང་ངེའི་དར་དཀར་རིང་མོ། མཚམས་རིང་རྟོགས་ལྡན་པ་རྣམས་གཙོ་བོ་ཡིན།[25] ཞེས་གསུངས་པ་ནང་བཞིན། འབྲས་ཀླུ་འབུམ་པས་ཐོག་མ་ཉིད་ནས་གྲྭ་བཙུན་སུམ་བརྒྱ་ལྷག་འདུས་པར་བཤད་ཅེས་པ་ལྟར་ན། བུ་སློབ་མང་དུ་བྱུང་ཡོད་པ་རྟོགས་ཐུབ་ཅིང་། གོང་གསལ་སྒྲུབ་དཔོན་དེ་དག་ནི་མཁས་གྲུབ་གཉིས་འཛོམས་ཀྱི་ཐུགས་སྲས་མང་པོའི་ནང་གི་གཙོ་གྲས་དག་ཡིན་པ་རྟོགས་ཐུབ།དེ་མིན་འཕགས་པ་ཤིང་ཀུན་ཕྱོགས་སུའང་མཁས་གྲུབ་གཉིས་འཛོམས་ཀྱི་ཐུགས་སྲས་མང་དུ་བསྐྱངས་ཡོད་ངེས། དེ་ལྟར་བཤད་སྒྲུབ་ཟུང་འབྲེལ་གྱིས་སློབ་མ་མང་དུ་བསྐྱངས་ནས་རྒྱལ་བསྟན་ཉིན་མོར་མཛད་པའི་བཀའ་དྲིན་བསམ་གྱིས་མི་ཁྱབ་ཅིང་། སངས་རྒྱས་ཀྱི་བསྟན་པ་རིན་པོ་ཆེ་རྒྱས་མི་རྒྱས་ནི། བསྟན་འཛིན་གྱི་སྐྱེས་བུ་བྱོན་མིན་ལ་རག་ལས་ཤིང་། དགེ་འདུན་གྱི་སྡེ་དང་སློབ་མའི་འཁོར་ཚོགས་རྒྱས་མ་ཐུབ་ན། བསྟན་འཛིན་གྱི་སྐྱེས་བུ་ཆེན་པོ་བྱུང་ཐུབ་མེད་པས། ཆོས་རྗེ་དོན་རིན་པར་མཚོན་ན། བཤད་སྒྲུབ་ཡ་མ་བྲལ་བར་སྐུ་ཚེ་གང་བོར་འཁོར་སློབ་མང་དུ་བསྐྱངས་པ་ལ་བརྟེན་ནས་རྗེ་ཙོང་ཁ་བ་གཙོས་མཁས་གྲུབ་གཉིས་འཛོམས་ཀྱི་སློབ་བུ་མང་དུ་བྱོན་ནས་བསྟན་པ་ཕྱོགས་སུ་རྒྱས་པར་རྨང་བཏིང་བའི་ཆེ་བའོ།།
བཞི་བ། སྤྲུལ་གཞི་མང་དུ་གྱེས་ཏེ་བསྟན་པ་ཕྱོགས་མཐར་སྤེལ་བའི་ཆེ་བ།
ལོ་རྒྱུས་ཀྱི་ཡིག་ཚགས་དཀོན་པར་གྱུར་བ་མ་གཏོགས་ཆོས་རྗེ་མཆོག་ལ་དབུས་གཙང་དུའང་བུ་སློབ་མང་དུ་ཡོད་ངེས་ཏེ། མཁྱེན་རྒྱ་བུ་སྟོན་ཐམས་ཅད་མཁྱེན་པ་དང་མཉམ་པའི་མཁས་དབང་ཞིག་ལ་བུ་སློབ་མེད་པ་ནི་མི་སྲིད་དེ། རང་གི་སློབ་མ་དང་སྐབས་དེའི་མཁས་དབང་དག་གི་ཐུགས་སྨོན་ལྟར་དབུས་གཙང་དག་པའི་ཞིང་གི་བདེ་བ་ཅན་གྱི་གདན་ས་བར་གདན་དྲངས་པ་འདིས་ཀྱང་དེ་གར་བུ་སློབ་ཀྱི་འཕྲིན་ལས་རྒྱས་ཡོད་པ་རྟོགས་ཐུབ་ཅིང་། གདན་སའི་སྟབས་མ་འཕྲོད་པ་ཡང་མདོ་སྨད་ནས་འཆད་ཉན་གྱི་འཕྲིན་ལས་རྒྱས་དྲགས་པས་དུས་ལྟར་ཕེབས་བཞུད་བསྐྱངས་མ་ཐུབ་པས། གདན་ས་བ་གསར་དུ་བསྐོ་དགོས་བྱུང་བར་སྙམ། ཆོས་རྗེ་ཁོང་གི་མཛད་འཕྲིན་རྒྱས་དྲགས་པས། ཁོང་ཉིད་ཀྱི་ཞབས་ཀྱིས་བཅགས་ཤིང་བྱིན་གྱིས་བརླབས་པའི་ཡུལ་གྲུ་སོ་སོར་སྐྱེས་སྟོབས་ཀྱི་ཤེས་རབ་ཅན་གྱི་མི་འཇོན་ཐང་ཅན་རེ་བྱུང་ན་ཆོས་རྗེ་མཆོག་གི་རྣམ་སྤྲུལ་དུ་ངོས་བཟུང་ནས་རྒྱལ་བསྟན་མཐའ་ལ་སྤེལ་བའི་མཚན་གཞི་མང་སྟེ། ཀུན་མཁྱེན་འཇིགས་མེད་དབང་བོས་མཛད་པའི་ >ལས། བླ་བྲང་བཀྲ་ཤིས་འཁྱིལ་ནས་ཀུན་མཁྱེན་འཇམ་དབྱངས་བཞད་པས་དབང་མི་ཏྲ་བརྒྱ་རྩ་གནང་བའི་སྐབས་སུ་ཕྱོགས་ནས་ཕེབས་པའི་བླ་སློབ་ཀྱི་མཚན་མིང་བཀོད་སྐབས་འདི་ལྟར་འབྱུང་སྟེ། ཡོངས་ཀྱི་དགེ་བའི་བཤེས་གཉེན་ཆེན་པོ་མ་ཎི་བ་ཤེས་རབ་བཀྲ་ཤིས། གསང་ཆེན་གདམས་པའི་བང་མཛོད་ཤ་སྦྲང་སྔགས་རམས་པ་འཇམ་དབྱངས་བློ་གྲོས། ཆོས་རྗེ་དོན་གྲུབ་རིན་ཆེན་གྱི་རྣམ་འཕྲུལ་དུ་གྲགས་པ་ཁྱ་དགེ་དཔོན་སློབ་བློ་གྲོས་རྒྱ་མཚོ།[26]ཞེས་འབྱུང་བ་ལྟར། འཕགས་པ་ཤིང་ཀུན་ནམ་ཤིང་ཀུན་སྡེ་གསར་གྱི་བླ་མ་མཛད་དེ་འཕྲིན་ལས་རྒྱས་པར་བརྟེན་ནས་རྗེས་ནས་བྱོན་པའི་ཁྱ་དགེ་བློ་བཟང་རྒྱ་མཚོ་ཡང་ཆོས་རྗེའི་རྣམ་སྤྲུལ་དུ་ངོས་འཛིན་གྱིས་དགོན་པ་བཏབ་ཅིང་། བུ་སློབ་མང་དུ་བསྐྱངས་ཚུལ་རྣམ་ཐར་དུ་གསལ་ལ། རེབ་གོང་ཕྱོགས་ལ་མཚོན་ནའང་ཁོང་ཉིད་འཚར་ལོངས་བྱུང་ས་དང་འགྲོ་དོན་མཛད་པའི་གནས་གཙོ་བོ་ཡིན་ཕྱིན། ཨ་མགྲོན་མཁས་བཙུན་རྒྱ་མཚོ་ཡང་ཆོས་རྗེ་དོན་རིན་པའི་རྣམ་སྤྲུལ་དུ་ངོས་འཛིན་ལུགས་ཤིག་རེབ་གོང་གི་ལོ་རྒྱུས་ཀྱི་དཔེ་ཆ་ཞིག་ཏུ་མཐོང་མོད། ཐེངས་འདིར་གང་ཡིན་འདྲེན་རྒྱུ་མ་བྱུང་། དེ་ནི་བྱ་ཁྱུང་གདན་རབས་ལས་འབྱུང་བའི་ཨ་གྲོ་ཆོས་རྗེ་དང་གཅིག་མིན་གྱི་འཁྲུལ་བ་ལ་ད་དུང་ཞིབ་ཏུ་དཔྱད་རིགས། བྱ་ཁྱུང་གདན་རབས་ལས། མཁན་རབས་སོ་དགུ་བ་ཆུ་བཟང་རིན་པོ་ངག་དབང་ཐུབ་བསྟན་དབང་ཕྱུག་གི་སྐབས་སུ་འདི་ལྟར་བཀོད་འདུག་སྟེ། བྱ་ཁྱུང་དགོན་པ་འདིའི་བདག་པོ་ནི་ཁྲི་ཆེན་དེ་ཉིད་ཡིན་པས་ངས་ཀྱང་ཐུགས་དགོངས་རྫོགས་པའི་ཐབས་ཅི་འགྱུར་ལ་འབད་ཁུལ་ཡིན། ད་བྱ་ཁྱུང་དགོན་སྦྱིན་བདག་དང་བཅས་པ་ཁྱེད་ཀྱི་ཕྱག་ཏུ་སྤྲད་པ་ཡིན་པས་སྐུ་ཚེ་གང་བོར་ལེགས་པར་སྐྱོང་བ་མཁྱེན་མཁྱེན་ཅེས་གསུང་རུས་པ་ཅན་དུ་མ་ཕུལ། བཅུ་བའི་ཚེས་གཅིག་ལ་སེང་ཁྲིར་ཕེབས། མཆོག་དམན་ཚང་མས་གུས་འདུད་ཧུར་ལེན་ཅིང་། ཆོས་རྗེ་དོན་རིན་པའི་སྤྲུལ་བར་གྲགས་ཆེ། སྔ་ཕྱིར་ཐུགས་རྗེ་ཆེན་པོ། གདུགས་དཀར། འཇིགས་བྱེད་ལྷ་བཅུ་གསུམ་མ་རྣམས་ཀྱི་དབང་སྩལ། དགུང་ལོ་ལྔ་བཅུའི་ཐོག་མཁན་པོ་ཧོ་ཐོག་ཐུ་གཤེགས་པའི་དགོངས་རྫོགས་སུ་ཕེབས་ནས་ཐུགས་དམིགས་རྒྱ་ཆེར་གནང་། སྐུ་འབུམ་མཁན་པོ་ལས་ཐོག་པ་མགོན་གྱ་ཚང་མ་བཞུགས་པའི་རྐྱེན། སྐུ་འབུམ་ཆོས་སྐྱོང་ཆེན་མོས། ཤར་ཕྱོགས་པ་རིགས་པའི་དཔའ་བོ། ངེས་དོན་དགེ་བའི་བཤེས་གཉེན་ཆེན་པོ་ཉིད་སླར་ཡང་རང་རེའི་ཆོས་སྡེ་འདི་གའི་ཁྲིར་འཁོད་ཚེ། འཆད་ཉན་སོགས་ལུགས་ཟུང་གི་སྐུ་དོན་ཆ་གང་ལའང་མཆོག་ཏུ་དགེ་ཞེས་ལུང་ཕུལ་བར་བརྟེན། སྐབས་འདི་ཙམ་ནས་གདན་ས་གཡས་གཡོན་གཉིས་ཀའི་ཁྲི་ཟུང་འབྲེལ་དུ་བསྐྱངས། …….ཟངས་ལས་གྲུབ་པའི་ཆོས་རྗེ་དོན་རིན་པའི་སྐུ་པར་ཞིག་བོར་ནས་ལོ་ཉིས་བརྒྱ་ཙམ་སོང་ཞེས་གྲགས་པ་དེ་ཡང་འདུ་ཁང་གི་ཨར་ལས་སྐབས་ས་འོག་ནས་རྙེད་པས་ཀུན་ཡ་མཚན་པ་བྱུང་ཞིང་རྗེ་དོན་རིན་པའི་སྤྲུལ་བར་ངེས་པ་རྙེད།[27]ཞེས་འབྱུང་བ་ལྟར། དུས་སྐབས་སོ་སོར་རྣམ་སྤྲུལ་ཡ་མཚན་ཅན་མང་པོར་གྱེས་ཏེ་རྒྱལ་བསྟན་ཕྱོགས་མཐར་སྤེལ་བར་མཛད་པ་འདི་ཡང་གཞན་ན་དཀོན་པའི་རྣམ་ཐར་གྱི་ཆེ་བ་ལགས་སོ།།
ལྔ་བ། གདུང་རྟེན་དཔག་བསམ་ལྗོན་པར་བྱིན་གྱིས་བརླབས་ཏེ་སེམས་ཅན་རྗེས་སུ་བཟུང་བའི་ཆེ་བ།
བྱ་ཁྱུང་གདན་རབས་ལས། རྒྱལ་མཆོག་བདུན་པའི་གསེར་གདུང་རྒྱ་ཕིབས་ལས། སྐུ་དངོས་ཀྱི་གདུལ་བྱར་མ་གྱུར་བའི་འགྲོ་བ་མཐའ་ཡས་པ་ལ་གནས་སྐབས་དང་མཐར་ཐུག་གི་དགོས་འདོད་ཀྱི་ཆར་བདེ་བླག་ཏུ་འབེབས་པའི་སླད་གཟུགས་སྐུ་རགས་པའི་ཟ་མ་ཏོག་ཡིད་བཞིན་གྱི་ནོར་བུ་རིན་པོ་ཆེ་དབང་གི་རྒྱལ་བོ་ལྟ་བུར་བྱིན་གྱིས་བརླབས་པ་ལས། དུས་བཟང་གི་སྐབས་འགར་རོ་ཤིན་ཏུ་ཞིམ་པའི་བདུད་རྩིའི་རྒྱུན་བབས་པ་མང་པོར་མྱོང་རྒྱུ་ཡོང་བ་དང་། སྐབས་ལ་ལར་དྲི་ཤིན་ཏུ་བཟང་བོའི་ངད་དགོན་པའི་གླིང་ཐམས་ཅད་ཁྱབ་པར་འཕྲོ་བའི་ངོ་མཚར་ད་ལྟ་ཡང་འབྱུང་བཞིན་པ་མཐུན་སྣང་དུ་གྲུབ། ཅེས་དང་། ཀུན་མཁྱེན་འཇམ་དབྱངས་བཞད་པའི་འཇིགས་བྱེད་ཆོས་འབྱུང་ལས། སྐུ་གདུང་རིལ་བོ་གདུལ་བྱའི་དོན་དུ་ད་ལྟའི་བར་དུ་བཞུགས་ཤིང་། དུས་བཟང་ལ་སྐུ་གདུང་མཆོད་རྟེན་ལས་བདུད་རྩི་འབབ་པ་དང་། དྲི་བཟང་གིས་གླིང་ཁྱབ་པ་ནི་ད་ལྟའི་བར་དེ་ཕྱོགས་ཀྱི་སྐྱ་སེར་རྒན་གཞོན་ཐམས་ཅད་ལ་མཐུན་གྲུབ་ཡིན་ནོ།།ཞེས་དང་། ཐུའུ་བཀྭན་ཆོས་ཀྱི་ཉི་མས། རྒྱལ་བ་གཉིས་པའི་ཡོངས་སུ་འཛིན་པ་མཆོག། དོན་གྲུབ་རིན་ཆེན་ཞེས་གྲགས་མ་འོངས་དུས།། རྔ་སྒྲ་སྒྲོག་པའི་ཞིང་དུ་འཚང་རྒྱ་བ།། དེ་ཡི་རིང་བསྲེལ་མཆོད་རྟེན་མཇལ་ལགས་སམ།། བྱིན་རླབས་ཕུང་བོ་སྤུངས་པའི་རྟེན་དེ་ལས།། བསྟན་པ་དར་ཞིང་འཇིག་རྟེན་བདེ་བ་ཡི།། དགེ་བའི་ལྟས་སུ་དུས་ཚེས་བཟང་བོ་ལ།། བདུད་རྩི་འབབ་པ་ལྗགས་ཀྱིས་མྱངས་ལགས་སམ། ཞེས་འབྱུང་བ་ལྟར། མཁས་དབང་ཚེ་ཏན་ཞབས་དྲུང་མཆོག་གིས། སྤྱིར་རྟེན་ཁྱད་པར་དུ་འཕགས་པ་ལ་ལན་རེར་བདུད་རྩི་འབབ་པ་སྲིད་ཀྱང་། ལོ་རེ་བཞིན་ཆགས་མེད་དུ་དུས་ཚིགས་ངེས་ཅན་ལ་བདུད་རྩི་འབབ་པའི་རྟེན་ནི་གངས་ཅན་གྱི་ལྗོངས་སུ་འདི་གཅིག་པུར་ཟད་དོ་ཞེས་ཀྱང་སྨྲ་རིགས་སོ།།དེ་ཡང་ཨ་རིག་དགེ་བཤེས་ཆེན་མོ་དང་། ཡབ་རྗེ་གསེར་ཁང་བ། ཐར་ཤུལ་རིན་པོ་ཆེ། དཔོན་ཨེ་སྐོ་ནོ་ཡོན། ཤར་ཐམས་ཅད་མཁྱེན་པ་སྐུ་ཕྲེང་དྲུག་པ་སོགས་སྐྱེས་ཆེན་དམ་པ་རེ་ཕེབས་སྐབས་འཕྲལ་ལ་བདུད་རྩི་བབས་པའི་ལོ་རྒྱུས་མང་དུ་ཡོད་དོ།།ཅེས་མཁས་དབང་དུ་མའི་མཐོང་ཐོས་དང་དངོས་མྱོང་མཐར་ཆགས་སུ་བཀོད་ཡོད་པས། བྱིན་རླབས་ཀྱི་མཚན་ཁ་ཡངས་པའི་སྐུ་རྟེན་འདི་འདྲ་ནི་གངས་ཅན་གྱི་ལྗོངས་ཕར་ཞོག་གོ་ལ་ཧྲིལ་བོའི་ཁྱོན་ནའང་བཙལ་དུ་མེད་པའི་རིན་པོ་ཡིད་བཞིན་དབང་གི་རྒྱལ་བོ་གཅིག་པུར་འཁུམས་པས། ཁྲི་རྒན་འཇམ་དབྱངས་སྐུ་ཕྲེང་དྲུག་པ་མཆོག་གིས། མགོན་ཤུལ་གྱི་སྐྱ་སེར་མང་པོར་དབང་ལུང་སྩོལ་སྐབས་འདི་ལྟར་གསུངས་ཏེ། ང་ལྟ་བུའི་བླ་མ་དང་རྒད་པོ་དག་གི་རུས་པར་ཕྱག་འཚལ་བས་བྱིན་རླབས་ཅི་ཡང་འབྱུང་རྒྱུ་མེད་ལ། སྐུ་གདུང་ཟེར་བ་དེ་བྱ་ཁྱུང་དུ་བཞུགས་པའི་ཆོས་རྗེ་དོན་གྲུབ་རིན་ཆེན་གྱི་སྐུ་གདུང་ལྟ་བུ་ཞིག་ལ་སྐུ་གདུང་ཟེར་བ་རེད་ཅེས་གསུངས་བ་འདིས་ཀྱང་ཐུན་མོང་མ་ཡིན་པའི་རྣམ་ཐར་གྱི་ཆེ་བའི་སྙིང་བོ་རུས་པའི་རྐང་ནས་དབྱུང་བ་དང་མཚུངས་སོ།།
གཞན་ཡང་ཆོས་རྗེ་མཆོག་གི་དུས་གསུམ་རྗེན་པར་གཟིགས་པའི་མངོན་མཁྱེན་ཐོགས་མེད་ཀྱི་ཆེ་བ་དང་། བྲག་དང་རྡོ་ཡང་འདམ་བཞིན་བརྫི་བའི་གྲུབ་པའི་དབང་ཕྱུག་གི་བརྟུལ་ཞུགས་འཛིན་པའི་ཐུན་མིན་ཆེ་བ་སོགས་མང་དུ་འདུག་ཀྱང་བྲི་བར་མ་སྤོབས་སོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373565 位访客


text:
ཐང་ག་ནི་བོད་བཙན་པོའི་དུས་སུ་དར་བ་ཞིག་ཡིན་པས། ད་བར་མི་ལོ་སྟོང་ཕྲག་ལྷག་གི་ལོ་རྒྱུས་ལྡན་ཡོད་ཅིང་། འཕེལ་རྒྱས་ཀྱི་ལམ་བུ་ཇི་སྙེད་ཅིག་བརྒྱུད་རྗེས་དེའི་ཐད་མཁས་དབང་མང་པོ་ཐོན་ནས་རིམ་བཞིན་མཁྱེན་རྩེའི་ལུགས་དང་། སྨན་ཐང་དང་སྨན་གསར་ལུགས། ཀརྨ་སྒར་བྲིས་ཀྱི་ལུགས་སོགས་ལུགས་ཆེ་བ་མང་པོ་ཐོན་ཡོད་ལ། ད་དུང་གོས་ཐང་དང་། ཐགས་དྲུབ། འཚེམ་དྲུབ་སོགས་ཐང་ག་བཞེངས་པའི་ལག་རྩལ་རྣམ་གྲངས་ཀྱང་ཇེ་མང་དུ་ཕྱིན་ཡོད། དེར་བརྟེན་འཛམ་གླིང་སྤྱི་ཡིས་བོད་ཀྱི་ཐང་གའི་སྒྱུ་རྩལ་ལ་བརྩི་མཐོང་ཇེ་ཆེར་ཕྱིན་ནས་ད་ཆ་བོད་ཀྱི་ཐང་ག་ནི་དད་རྟེན་ཙམ་མིན་པར་བོད་ཀྱི་རིག་གནས་སྒྱུ་རྩལ་གྱི་མཚོན་བྱེད་ཅིག་ཏུ་གྱུར་ཡོད་པ་ནི་དགའ་འོས་པ་ཞིག་ལོས་ཡིན། འོན་ཀྱང་དཀར་གསལ་ཟླ་བ་ཡིན་རུང་། རི་བོང་གཟུཌ་ཀྱི་ར་རིས་སྦགས་པ་ལྟར་བོད་ཀྱི་ཐང་གའི་འཕེལ་རྒྱས་ཀྱི་གོམ་སྟབས་ལ་རྡོག་སྒྲ་མི་མཚུངས་པའི་ཆའང་མངོན་རྒྱུ་ཡོད་པ་ནི་ཐང་གའི་ལོ་རྒྱུས་ཀྱི་སྒོ་འཕར་འབྱེད་མཁན་གྲས་སུ་གྱུར་པའི་བྱིའུ་ལུགས་ཀྱི་ཐང་གའི་འབྲི་རྒྱུན་ཉམས་དམས་སུ་གྱུར་པ་དེ་ཡིན་པས། ད་ཆ་མྱུར་སྐྱོབ་བྱ་རྒྱུ་དེ་ཁ་ཚ་དགོས་གཏུཌ་ཤིག་ཏུ་གྱུར་ཡོད་པ་རེད།
ཤོད་སྲོལ་ལ་སྤྱི་ལོའི་དུས་རབས་བཅུ་གསུམ་པའི་དུས་དཀྱིལ་དུ་བོད་ལྗོངས་ལྷོ་ཁའི་ཡར་སྟོད་ཁུལ་དུ་བྱིའུ་སྒང་པ་ཞུ་བའི་ལྷ་འབྲི་བ་མཁས་ཅན་ཞིག་བྱོན་ཞིང་། ཁོང་ཉིད་ཆུང་ངུའི་དུས་ནས་ལྷ་འབྲིའི་སྒྱུ་རྩལ་གྱི་སྒོར་ཞུགས་ནས་བལ་བྲིས་གཙོ་བོར་དོན་གཉེར་མཛད། ཕྱིས་སུ་མདོ་དབུས་ཁམས་གསུམ་དུ་བསྐྱོད་ནས་བོད་ཡུལ་གྱི་ལྷ་འབྲི་ལུགས་མི་འདྲ་བ་དག་གི་ལེགས་ཆ་བསྡུས་པ་མ་ཟད། བལ་བྲིས་ཀྱི་ཁྱད་ཆོས་དེ་ཉིད་བོད་རིགས་ཀྱི་བསམ་པའི་འདུ་ཤེས་ལྟར་ལེགས་སྒྱུར་དང་འཐུས་ཚང་དུ་བཏང་ཐོག་བྱིའུ་སྒང་པ་ཞེས་པའི་ལྷ་བྲིས་ཀྱི་ལུགས་ཞིག་གསར་གཏོད་མཛད། བྱིའུ་སྒང་པ་ཞེས་ཐོགས་དོན་ནི་ལྷ་འབྲི་བ་དེས་འཕུར་རྩལ་ལྡན་པའི་བྱིའུ་ལྟར་བོད་ཡུལ་སྟོད་སྨད་གང་སར་ངེས་མེད་དུ་བྱོན་ནས་རི་མོའི་ལེགས་ཆ་འཚོལ་བ་དང་ཉམས་ཞིབ་གནང་བར་ཕེབས་པར་བརྟེན་མི་ཚོས་ཁོང་ལ་བྱིའུ་སྒང་པ་ཞེས་འབོད་ཅིང་། ཕྱིས་སུ་ཁོང་གི་རི་མོའི་འབྲི་རྒྱུན་ལའང་མིང་དེ་ལྟར་ཆགས་པར་གྲགས།
བྱིའུ་སྒང་པའི་ལུགས་ཀྱི་རི་མོའི་ཁྱད་ཆོས་ནི་སྔར་ཡོད་བོད་ཀྱི་རི་མོའི་འབྲི་ལུགས་ཐོག་བལ་ཡུལ་གྱི་ནང་བསྟན་ལྷ་སྐུའི་ཉམས་འགྱུར་མཚོན་སྟངས་ཀྱི་ལེགས་ཆ་རྣམས་བཞེས་པས་ངོ་མཚར་ཅན་གྱི་རི་མོའི་འབྲི་ལུགས་ཤིག་ཏུ་གྱུར་ཡོད། ལྷ་འབྲི་བ་མཁས་ཅན་ཚོའི་གསུང་རྒྱུན་ལྟར་ན། ལུགས་འདིའི་འབྲི་ཆའི་ལྷ་སྐུ་གཙོ་བོ་རྣམས་འབྲི་གཞིའི་དབུས་སུ་འབུར་དུ་ཐོན་པ་བྱེད་པ་དང་། ལྷ་གཞན་རྣམས་མཐའ་འཁོར་དུ་འབྲི་བའམ་ཡང་ན་ལྷ་ཚོགས་རྣམས་གཅིག་མདུན་གཅིག་སྒྲིབ་ཀྱིས་ལྷ་སྐུའི་དབུ་དང་སྐུ་སྟོད་འབུར་ཐོན་གྱིས་ཞལ་རིས་དང་དབུ་རྒྱན་སོགས་མངོན་ཆེར་འདོན་པ་མ་ཟད། ལྷ་སྐུའི་ཤ་ཚུགས་དག་རྒྱ་བལ་གྱི་ལི་སྐུ་དང་ཆ་འདྲ་ལ། ན་བཟའ་སོགས་རྒྱས་པོ་དེ་ཙམ་མེད་པས་ཤ་ཚུགས་མངོན་ཆེ་བ། སྐུའི་རྒྱབ་ཡོལ་མང་ཆེ་བར་ཟླ་གམ་གཟུགས་ལ་ཚོན་ལི་ཁྲི་དང་བར་སྟོང་གི་ཆ་རྣམས་ལ་ཚོས་གཞི་སྔོན་པོ་ཤས་ཆེ་ཙམ་གཏོང་གི་ཡོད་པས་ལྟ་སྣང་ལ་ལི་ཁྲི་དང་སྔོ་ཤས་ཆེ་ཙམ་ཡོད། རི་མོའི་ནང་དོན་ལྟར་ཡུལ་ལྗོངས་ཕྲན་བུ་འབྲི་དགོས་རིགས་མ་གཏོགས་དེ་མིན་ཡུལ་ལྗོངས་མང་པོ་འབྲི་སྲོལ་མེད། ལྷག་དོན་མདངས་འདོན་ཚད་ཉུང་ཞིང་ཚོན་མདོག་ཚང་མར་ཚོན་དེ་རང་དང་རིགས་མཚུངས་ཀྱི་སྣུམ་པ་རེ་རེས་པ་ཊ་བརྒྱབ་པ་སོགས་སྨན་མཁྱེན་རྣམ་གཉིས་ཀྱི་ལུགས་དང་ཁྱད་པར་ཆེ་བ་སོགས་ད་ཕན་མི་ལོ་དྲུག་བརྒྱ་ལྷག་ཙམ་གྱི་ཡན་ལ་བྲིས་ཆ་དེ་རིགས་དར་ཁྱབ་ཆེན་པོ་བྱུང་ཡོད་པ་ནི་དེང་གི་ས་སྐྱ་མགོན་པ་དང་། ཞ་ལུ་དགོན། དཔལ་ཆོས་དགོན་སོགས་ཀྱི་ལྡེབས་རིས་དང་དེ་མིན་ཆབ་མདོ་ས་ཁུལ་དང་རྒྱལ་ཁབ་ཕྱིའི་དངོས་མང་གཤམས་སྟོན་ཁང་ནང་ཉར་ཚགས་བྱས་པའི་ཐང་གའི་བརྩམས་ཆོས་དག་ལ་གཟིགས་ན་མཁྱེན་ངེས་ལགས། བྱིའུ་ལུགས་གསར་གཏོད་བྱུང་བས་བོད་རང་གི་རི་མོའི་འབྲི་རྩལ་སྔར་བས་གོང་འཕེལ་བྱུང་ནས་ལྷ་འབྲིའི་སྒྱུ་རྩལ་དེ་ལས་བོད་རང་གི་ཁྱད་ཆོས་མངོན་ཐུབ་པ་བྱུང་ཡོད་པ་རེད།
སྐབས་ཤིག་རིང་བྱིའུ་སྒང་པའི་ལུགས་ཀྱི་རི་མོའི་འབྲི་རྒྱུན་དེ་དགོང་ཁར་ཕྱོགས་པའི་ཉི་མ་ལྟར་ཧ་ལམ་བཞུད་ལ་ཐུག་རུང་། ཉེ་བའི་ལོ་ཤས་ནང་རང་ལྗོངས་ཀྱི་མཁས་དབང་ཚོས་ཐང་གའི་སྒྱུ་རྩལ་སྔར་བས་འཕེལ་རྒྱས་གཏོང་ཆེད། ལྷ་འབྲི་བ་ཚོར་འགྲེམས་སྟོན་དང་འགྲན་བསྡུར་ནང་ཞུགས་པའི་གོ་སྐབས་གང་ལེགས་སྤྲད་པ་དང་། མཁས་དབང་སྒྲིག་འཛུགས་ཀྱིས་ས་གནས་ཁག་གི་ལྷ་འབྲི་བའི་གནས་ཚུལ་ཤེས་རྟོགས་བྱེད་པའི་བརྒྱུད་རིམ་ནང་ཆབ་མདོ་དང་གཞིས་རྩེ་ས་ཁུལ་གཉིས་ནས་ཁྱིམ་ཚང་གིས་རྒྱུན་འཛིན་བྱེད་པའི་ལྷ་འབྲི་བ་གཉིས་རྟོགས་ལ། བྱིའུ་ལུགས་ཀྱི་ལྷ་འབྲིའི་རྒྱུན་འཛིན་པ་ཚད་མ་ཞིག་ཡིན་པ་རྟོགས་པས། ལུགས་དེ་སླར་ཡང་གོང་དུ་འཕེལ་བའི་འགན་ལེན་གལ་ཆེན་ཞིག་ཏུ་གྱུར་ཡོད། མ་འོངས་པའི་ལོ་ཟླའི་ནང་བྱིའུ་སྒང་པའི་ལུགས་ཀྱི་ཐང་ག་ནི་གང་དེའི་མིང་ནང་བཞིན་འཕུར་རྩལ་ལྡན་པའི་བྱིའུ་ལྟར་བོད་ཡུལ་སྟོད་སྨད་གང་སར་སྔར་བས་དར་ཁྱབ་འགྲོ་ངེས་ཡིན་པ་སྨྱུག་ཐོགས་པར་ཡིད་ཆེས་ཡོད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2365876 位访客